ޓޮމް އަތުން ދުންމާރި އަތުލައި މަޖިލީހުގެ ތަޅުމުން އިދިކޮޅު މެމްބަރުން ބޭރުކޮށްފި! | | Sangu News\nޓޮމް އަތުން ދުންމާރި އަތުލައި މަޖިލީހުގެ ތަޅުމުން އިދިކޮޅު މެމްބަރުން ބޭރުކޮށްފި!\n5 ނޮވެމްބަރ 2019 - 07:18\nރައްޔިތުންގެ މަޖިލީހުގެ މަހިބަދޫ ދާއިރާގެ މެމްބަރު އަހުމަދު ތޯރިގް: ފޮޓޯ މަޖިލިސް\nރައްޔިތުންގެ މަޖިލީހުގެ ތަޅުމުގައި ދުންމާރި ފުމެ މަޖިލީޙުގެ ނިޒާމް ގެއްލުވާލި ކަމަށް ބުނެ އިދިކޮޅު ކޯލިޝަންއަށް ނިސްބަތްވެވަޑައިގަންނަވާ މެމްބަރުން ނަން އިއްވުމަށް ފަހު މަޖިލީހުގެ ތަޅުމުން މިއަދު ބޭރުކޮށްލައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާ ހޫނުވެގެން ދިޔައީ ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ޝަރީޢަތް ތާވަލް ކޮށްފައި ވަނިކޮށް ކްރިމިނަލް ކޯޓުގެ އިސް ގާޒީ އަހުމަދު ހައިލަމް ޖޭއެސްސީއަށް ހާޒިރުކޮށް އޭނާގެ ސުލޫކީ މައްސަލަ ޖޭއެސްސީން ކުރިއަށް ގެންދަން ފެށުމުންނެވެ.\nނަން އިއްވައި މަޖިލީހުގެ ތަޅުމުން ބޭރު ކުރެއްވި މެމްބަރުންގެ ތެތޭގައި ހިމެނީ މަހިބަދޫ ދާއިރާގެ މެމްބަރު އަހުމަދު ތޯރިގްއާއި، ފެލިދޫ ދާއިރާގެ މެމްބަރު ފަޒުލް ރަޝީދުއާއި، ނައިފަރު ދާއުރާގެ މެމްބަރު އަހުމަދު ޝިޔާމްގެ އިތުރުން އެހެން ބައެއް މެމްބަރުން ވެސް ހިމިނެއެވެ.\nއެގޮތުން މަޖިލިހުގެ ރިޔާސަތުގައި އިންނެވި، މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު އިއްވެވީ ނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ އާއި މަހިބަދޫ ދާއިރާގެ މެމްބަރު އަހުމަދު ތޯރިގާއި ނައިފަރު ދާއިރާގެ މެމްބަރު އަހުމަދު ޝިޔާމް އަދި ފަރެސްމާތޮޑާ ދާއިރާގެ އަމިއްލަ މެމްބަރު ހުސައިން މުހައްމަދު ލަތީފްގެ ނަމެވެ.\nމަހިބަދޫ ދާއިރާގެ މެމްބަރުގެ ނަން އިއްވުމަށް ފަހު ރައީސް ނަޝީދު ވިދާޅުވީ ތޯރިގްގެ އަތްޕުޅުގައި އޮތް ދުންމާރި އަތުލެއްވުމަށް ފަހު ދުންމާރި މަޖިލީޙުގެ އިދާރާއަށް ނެގްގެވުމަށެވެ. އަދި މަޖިލީޙުގެ ތަޅުމުން ނިކެމެވަޑައިގެން ފާރަށް މޫނުވާ ގޮތަށް ކޮޅަށް ހުންނެވުމަށް މަޖިލީހުގެ ރައީސް ރައީސް ނަޝީދު ތޯރިގްއަށް އެންގެވިއެވެ.\nނަން އިއްވެވި މެމްބަރުންގެ ތެރެއިން ނޮލީވަރަމް ދާއުރާގެ މެމްބަރު ނަޝީދު ވިދާޅުވީ ރައީސް އިބްރާހިމް މުހައްމަދު ސާލިހުއާއި މަޖިލީހުގެ ރައީސް ރައީސް ރައީސް މުހައްމަދު ނަޝީދުގެ ކަރުގައި ޗޭނު ޖަހައިގެން ދަމާފައިދާ ފޮޓޯއެއް ކްރިމިނަލް ކޯޓުގެ އިސް ގާޒީ އަހުމަދު ހައިލަމް ކޯޓުގެ ވައިބަރ ގުރޫޕަކަށް ޕޯސްޓް ކުރެއްވުމުން ބޮޑުކަމަކަށްވެ ހައިލަމް ސަސްޕެންޑް ކުރިއިރު ކީރިތި ރުސާލާއަށް ފުރައްސާރަކޮށް ރިޕޯޓް ނެރުނު އެމްޑީއެންގެ މައްސަލަ މަޖިލީޙުގެ ރައީސްއަށާއި ރައީސް ސާލިހުއަށް ބޮޑު ކަމަށް ނުވި ކަމީ ހިތާމަ ކުރައްވާ ކަމެއް ކަމަށެވެ. އަދި ދިވެހި ދައުލަތުގެ ދީނަކީ އިސްލާމްދީން ކަމަށް ގާނޫނުއަސާސީގައި ބުނެފައިވަނިކޮށް އިސްލާމްދީނަށް ފުރައްސާރަ ކުރި ބޔަކާ މެދު ފިޔަވަޅު ނޭޅި ލަސްވެގެން ދިއުމަކީ ލަދުވެތި ކަމެއް ކަމަށް ވެސް ނަޝީދު ވިދާޅުވިއެވެ.\nމީގެއިތުރުން މެމްބަރުން ނަޝީދު މަޖިލީޙުގެ ރައީސް ރައީސް ނަޝީދު މީގެކުރިން އިސްލާމްދީނާއި ގުޅޭ ގޮތުން ޑެންމާކްގައި ދެއްކެވި ވާހަކަފުޅާއި ބެހޭ ގޮތުން ވާހަކަފުޅު ދައްކަވައި ރައީސް ނަޝީދަށް ވަރަށް ބޮޑަށް ފާޑުވިދާޅުވެފައެވެ. އަދި ރައީސް ނަޝީދުއަށް މެންޑާލާގެ ލަގަން ދެއްވައިގެން އެމްޑީޕީގެ މެމްބަރުން ވާހަކަފުޅު ދައްކަވާތީ އެކަމަށް ވެސް މެމްބަރު ނަޝީދު ވަނީ ފާޑުވިދާޅުވެފައެވެ.\nމިއަދުގެ މަޖިލީޙުގެ ޖަލްސާ ހޫނުވެ މެމްބަރުންގެ ނަން އިއްވެވި އިރު މަޖިލީޙުގެ ތަޅުމުގައި ބަސް ކުރަމުން ދިޔައީ ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި ކުއްލި މައްސަލައަށެވެ. އެ މައްސަލައަކީ އެއްވެ އުޅުން ހަނިވާ ގޮތަށް ގާނޫނުއަށް ގެނެސްފައިވާ އިސްލާހު ބާތިލް ކުރުން ލަސްވާތީ ހުށަހެޅި މައްސަލައެކެވެ.


Uthuruthilafalhu ehbasvumuge thafseelu hoadhumah kulli massala eh – adduLIVE\nއުތުރުތިލަފަޅު އެއްބަސްވުމުގެ ތަފްސީލު ހޯދުމަށް ކުއްލި މައްސަލައެއް\nFeb 22, 2021, 10:53 އަބްދުﷲ ޔާމީން\nއުތުރުތިލަފަޅު އެއްބަސްވުމުގެ ތަފްސީލު ހޯދުމަށް ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފިއެވެ.\nމި ކުއްލި މައްސަލަ ހުށަހަޅާފައިވަނީ ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމެވެ. އެމްއެންޑީއެފް ކޯސްޓްގާޑުގެ ބޭނުމަށްޓަކައި އުތުރުތިލަފަޅުގައި ބަނދަރަކާއި ޑޮކްޔާޑެއް ޤާއިމްކުރުމުގެ އެއްބަސްވުމުގައި ސޮއި ކޮށްފައިވަނީ އިއްޔެއެވެ.\nމި ކުއްލި މައްސަލަ މަޖިލީހަށް ބަލައިގަތުމަށް ނެގުނު ވޯޓުގައި 51 މެމްބަރުންވަނީ އެ ކުއްލި މައްސަލަ ބަލައިގަތުމަށް ވޯޓު ދީފައެވެ.\nއެ ކުއްލި މައްސަލައާއި ގުޅޭގޮތުން ވާހަކަ ދައްކަވަމުން ޝިޔާމް ވިދާޅުވީ، ކުރީ ސަރުކާރުން އެ އެއްބަސްވުމުގައި ސޮއި ނުކުރީ އެކަމުގައި އިންޑިއާއިން ކުރިމަތިކުރުވި ޝަރުތުތަކާއި ގުޅިގެންކަމަށެވެ. އަދި ޝިޔާމް ވިދާޅުވީ މިސަރުކާރުން އެ އެއްބަސްވުމަށް ބަދަލުތަކެއް ގެނެސްފައިވާކަމަށް ވެސް ތުހުމަތުކޮށްފައެވެ.\nޝިޔާމް ވިދާޅުވެފައިވަނީ އުތުރުތިލަފަޅަކީ އިންޑިއާ ސިފައިން ޤާއިމުވެ ތިބުމަށް ހަދާތަނެއް ކަމަށެވެ.\nއެމްއެންޑީއެފް ކޯސްޓްގާޑުގެ ބޭނުމަށްޓަކައި އުތުރުތިލަފަޅުގައި ބަނދަރަކާއި ޑޮކްޔާޑެއް ޤާއިމްކުރުމުގެ މަސައްކަތަކީ 2013 ވަނަ އަހަރު އޭރުގެ ޑިފެންސް މިނިސްޓަރު މުހައްމަދު ނާޒިމް އިންޑިއާއަށް ކުރެއްވި ދަތުރުފުޅުގައިވެސް މަޝްވަރާ ކޮށްފައިވާ ކަމެކެވެ. އިތުރު ތިލަފަޅަކީ އިންޑިއާ ސިފައިން ޤާއިމުގެ ތިބުމަށް ހަދާތަނެއްގެ ގޮތުގައި އިދިކޮޅުން ތުހުމަތު ކުރި ނަމަވެސް، އެމްއެންޑީއެފްއިން ބުނެފައިވަނީ އެތަނަކީ އަސްކަރީ މަރުކަޒެއް ނޫންކަމަށާއި، އެތަނުގައި އިންޑިއާ ސިފައިން ޤާއިމުވެ ނުތިބޭނެކަމަށެވެ.


EPSS alun hulhuwanee\nއީޕީއެސްއެސް އަލުން ހުޅުވަނީ\nއީޕީއެސްއެސް އިން ތައުލީމު ހާސިލުކުރި ދަރިވަރުންތަކެއް އިސްނަގައިގެން "އީޕީއެސް ހަނދާން" ގެ ނަމުގައި ތައްޔާރުކުރި މަޖައްލާގެ ކޮޕީއެއް ރައީސް ސޯލިހާއި ހަވާލު ކުރައްވަނީ --\nއިންގްލިޝް ޕްރެޕަރޭޓަރީ އެންޑް ސެކަންޑަރީ ސްކޫލް (އީޕީއެސްއެސް) އަލުން ހުޅުވައި ތައުލީމު އުނގަންނައިދުމުގެ ހިދުމަތް ފެށުމަށް ކުރަމުންދާ މަސައްކަތުގައި އެހީތެރިކަން ފޯރުކޮށް ދެއްވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވީ އީޕީއެސްއެސް އިން ތައުލީމު ހާސިލުކުރި ދަރިވަރުންތަކެއް އިސްނަގައިގެން "އީޕީއެސް ހަނދާން" ގެ ނަމުގައި ތައްޔާރުކުރި މަޖައްލާގެ ކޮޕީއެއް ހަދިޔާކުރުމަށް މިއަދު ބޭއްވި ރަސްމިއްޔާތުގައި ވާހަކަ ދައްކަވަމުންނެވެ.\nމި ބައްދަލްވުމުގައި އީޕީއެސް ފައުންޑޭޝަންގެ އިސްވެރިން ވަނީ، އެ މަދަރުސާ އަލުން ހުޅުވުމަށް މަސައްކަތް ކުރަމުންދާކަން ހާމަކޮށްފައެވެ. އަދި އެ މަސައްކަތަށް ދަތިތަކެއް ކުރިމަތިވެފައިވާ ކަމަށް ވިދާޅުވެ އެކަމުގެ މައުލޫމާތު ހިއްސާ ކުރެއްވިއެވެ.\nމިއަދުގެ ބައްދަލްވުމުގައި ބައިވެރިވި އީޕީއެސް ފައުންޑޭޝަންގެ އިސް ބޭފުޅުން ރައީސް ސޯލިހާއެކު ފޮޓޯއަކަށް ހުއްޓިގެން --\nރައީސް ސޯލިހް ވަނީ އެ މަދަރުސާގެ ހަނދާންތައް އައު ކުރުމަށާއި އެ މަދަރުސާ އަލުން ހުޅުވައި ތައުލީމު އުނގަންނައިދުމުގެ ހިދުމަތް ފެށުމަށް ކުރަމުންދާ މަސައްކަތުގައި އެހީތެރިކަން ފޯރުކޮށްދެއްވާނެ ކަމަށް ވިދާޅުވިއެވެ.\nމިއަދުގެ ބައްދަލްވުމުގައި އީޕީއެސް ފައުންޑޭޝަންގެ ރައީސްއާ އެ ފައުންޑޭޝަންގެ ބައެއް އިސް ބޭފުޅުން ބައިވެރިވެ ވަޑައިގެންނެވިއެވެ.\nއީޕީއެސް ސުކޫލަކީ ރާއްޖޭގެ ތައުލީމަށް ވަރަށް ގިނަ ހިދުމަތްތަކެއް ކޮށްދީފައިވާ މާލޭގެ އެންމެ ފާހަގަކޮށްލެވޭ އަމިއްލަ ސުކޫލްތަކުގެ ތެރެއިން ސުކޫލެކެވެ. ރާއްޖޭގެ އިސް މަގާމުތަކުގައި މިހާރު ތިއްބެވި އެތަށް ބޭފުޅުންނެއް ތައުލީމް ހާސިލްކުރައްވާފައިވަނީ އެ ސުކޫލުންނެވެ. ތައުލީމީ ގޮތުންނާއި ކުޅިވަރު އަދި އަދަބީ ހަރަކާތްތަކުގައިވެސް އެ ސުކޫލަކީ އެއް ދުވަސްވަރެއްގައި އެންމެ ފާހަގަކޮށްލެވުނު ސުކޫލެވެ.\nރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އެޑިއުކޭޝަން


Real supporter in aharenge ninmun balaigannaane kamah unmeedhu kuran: Mbappe - One Online\nއެމްބާޕޭ ޕީއެސްޖީ އަލްޓްރާސްގެ ސްކާފަކާއެކު --- ފޮޓޯ/ އޭޕީ\nރެއާލް މެޑްރިޑަކީ އަބަދުވެސް އިހުތިރާމު ކުރާ ކްލަބެއް ކަމަށާއި، ޕީއެސްޖީގައި މަޑުކުރަން ނިންމި ނިންމުން ރެއާލް ސަޕޯޓަރުން ބަލައިގަންނާނެ ކަމަށް އުންމީދުކުރާ ކަމަށް ފްރާންސްގެ ތަރި ކިލިއަން އެމްބާޕޭ ބުނެފިއެވެ.\nއެމްބާޕޭ އެފަދަ ގޮތަކަށް ވާހަކަ ދައްކާފައިވަނީ ޕީއެސްޖީން އޭނާއަށް ހުށަހެޅި އާ އެއްބަސްވުމުގައި ސޮއިކުރުމަށްފަހު، މިއަދު ބޭއްވި ހާއްސަ ޕްރެސް ކޮންފަރެންސްގައެވެ. އެމްބާޕޭ ޕީއެސްޖީއާއެކު އެއްބަސްވުން އާކުރީ ރެއާލްއާ އެކުވެސް އެއްބަސްވުމަކަށް ދިޔުމަށްފަހު، "ޔޫ ޓާން" އެއް ނަގައިފައެވެ. އެކަމުގެ ސަބަބުން ރެއާލްގެ ސަޕޯޓަރުންގެ ނުރުހުންވެސް އެމްބާޕޭއަށް ވަނީ އަމާޒުވެފައެވެ.\nމިދިޔަ ސީޒަން ނިންމުމަށްފަހު އެމްބާޕޭ އަމިއްލައަށް ރެއާލްއަށް ބަދަލުވާން އެދުނު އިރު، އެފަހަރު ޕީއެސްޖީން ދޫ ނުކުރީއެވެ. އޭރު އޮތް ގޮތުން މިސީޒަނުގެ ނިޔަލަށް ޕީއެސްޖީން އެމްބާޕޭއާއެކު ވެފައިވާ އެއްބަސްވުމުގެ މުއްދަތު އޮތީ ހަމަވާށެވެ. އެ މުއްދަތު ހަމަވާން ކުޑަ ދުވަސް ކޮޅަކަށް ވެފައި އޮތް އިރުވެސް އެމްބާޕޭގެ ނިންމުން އޮތީ ރެއާލްއަށް ދާ ގޮތަށް ނަމަވެސް، ފަހުވަގުތު އެ ނިންމުން ބަދަލުކުރިއެވެ. ސޮއިކުރުމުން ދޭ ބޮޑު ފައިސާއަށްވެސް ބަލައި އެމްބާޕޭ ނިންމުން ބަދަލުކުރީ ޕީއެސްޖީގެ ހިންގުމުގައިވެސް ބަސް ބުނެވޭނެ ފަދަ ނުފޫޒެއް ދޭން އެއްބަސްވެގެން ކަމަށް ސްޕެއިންގެ މީޑިއާތަކުން ބުނެފައިވެއެވެ.\nއެމްބާޕޭގެ ނިންމުމަށް ފާޑު ކިޔައި، ޕީއެސްޖީން ކުޅިވަރުގެ ރިވެތި އުސޫލުތައް ފުނޑާލާ ކަމަށް ބުނެ ލަލީގާއިން ވަނީ ރަސްމީ ބަޔާނެއްވެސް ނެރެފައެވެ. އެއީ އަނގަބަހުން ވި އެއްބަސްވުމެއް އެމްބާޕޭ ބަދަލު ކުރުމުންނެވެ.\n"އަހަރެން އަބަދުވެސް ރެއާލް އަށާއި، އެ ކްލަބުގެ ރައީސް ޕެރޭޒްއަށް ވަރަށް އިހުތިރާމު ކުރަން. އަހަރެން އުފާކޮށްދޭން ރެއާލްއިން ވަރަށް ބޮޑަށް މަސައްކަތްވެސް ކުރި. އެހެންވެ އަހަރެން ޕާސަނަލީ ޕެރޭޒްއަށް ގުޅައިގެން ހާލަތު ކިޔައިދިނީވެސް. އަހަރެން އުމުރުން އެންމެ 14 އަހަރުން ފެށިގެންވެސް ރެއާލްގެ ޖާޒީ ލައިގެން އުޅުނީ. އަހަންނަށް އެނގޭ ކަންކަން ހިނގައިދިޔަ ގޮތުން ރެއާލް ސަޕޯޓަރުން ވަރަށް ބޮޑަށް މާޔޫސްވާނެ ކަންވެސް. އެކަމަކު އަހަރެން ނިންމި ނިންމުން އެ ސަޕޯޓަރުން ބަލައިގަންނާނެ ކަމަށް އުންމީދުކުރަން. ރެއާލް ސަޕޯޓަރުން އަބަދުވެސް އަހަރެން ބަލައިގަންނާނެ،" އެމްބާޕޭ ޕްރެސް ކޮންފަރެންސްގައި ބުންޏެވެ.\nއެމްބާޕޭ ބުނީ މިދިޔަ އަހަރު ޕީއެސްޖީ ދޫކޮށް ދާން އުޅުނީ، އެއީ އޭރުގެ ހާލަތަށް ބަލައިފައި ކަމަށާއި، މިހާރު ޕީއެސްޖީގެ ޕްރޮޖެކްޓަށް ބަދަލުތަކެއް އައިސްފައިވުމާއެކު މަޑުކުރުން އެއީ އެންމެ ރަނގަޅު ނިންމުން ކަމަށްވެސް ދެކޭ ކަމަށެވެ. އޭގެ އިތުރުން އެމްބާޕޭ ފާހަގަކުރީ ފްރާންސަށް އޭނާގެ ހިތުގައި އޮންނަ ލޯތްބަކީވެސް ނިންމުން ނިންމުމުގައި ބޮޑު ދައުރެއް އަދާކުރި ކަމެއް ކަމަށެވެ.\nއެމްބާޕޭ އިތުރަށް ބުނީ އޭނާއަކީ ކުޅުންތެރިއެއް ކަމަށާއި، އޭގެ ބޭރުން ކްލަބަށް އެހެން އެއްވެސް ނުފޫޒެއް ފޯރުވަން އެއްވެސް ގޮތަކުން މަސައްކަތް ނުކުރާނެ ކަމަށެވެ. އެފަދަ ގޮތަކަށް އެމްބާޕޭ ވާހަކަ ދައްކާފައި ވަނީ އޭނާ ޕީއެސްޖީއާއެކު އަލަށްވި އެއްބަސްވުމުގައި ކްލަބުގެ ކޯޗު ކަނޑައެޅުމުގެ ބާރުގެ އިތުރުން ޓްރާންސްފާތަކަށް ބާރު ފޯރުވޭ ގޮތަށް އޮންނަ ކަމަށް ބައެއް މީޑިއާތަކުން ބުނެފައިވާތީއެވެ.\nއެމްބާޕޭގެ ޓްރާންސްފާގެ ވާހަކައަކީ މިދިޔަ ސީޒަނުން ފެށިގެންވެސް މީޑިއާތަކުގައި އެންމެ ގަދައަށް ދެކެވެމުން އައި ވާހަކައެކެވެ. ރެއާލްއަށް އެމްބާޕޭ އާނބަސް ބުނި ނަމަވެސް، ފަހުވަގުތު އެ ހާލަތު ބަދަލުވެގެން ދިޔައީ ތަފާތު ގޮތަކަށެވެ. ހާއްސަކޮށް އެކަން ކުރުމުގައި ޕީއެސްޖީގެ ވެރިޔާ ނަސޭރު އަލް ހެލައިފީ ކަންކަން ކުރި ގޮތުން ގިނަ ބަޔަކަށް ވަނީ ޝޮކެއް ލިބިފައެވެ.\nއެމްބާޕޭއަކީ މިވަގުތު ދުނިޔޭގައި ހުރި އެންމެ މޮޅު އެއް ކުޅުންތެރިޔާއެވެ. ފްރާންސާއެކު ޒުވާން އުމުރުގައި ވޯލްޑް ކަޕްވެސް ކާމިޔާބުކުރި އެމްބާޕޭ ވަނީ ޕީއެސްޖީއާއެކު މި އަހަރުގެ ފްރާންސް ލީގުވެސް ކާމިޔާބު ކޮށްފައެވެ. އޭނާ މި ސީޒަނުގައިވެސް ކުޅުނު 34 މެޗުން 25 ގޯލު ޖަހައި 17 ގޯލަކަށް އެސިސްޓް ކޮށްދީފައިވެއެވެ.\nހަބަރުތައް ބުނެފައިވާ ގޮތުގައި އެމްބާޕޭ ޕީއެސްޖީގައި މަޑުކުރުމުގެ ފަހަތުގައި ފައިސާއަށްވުރެ ބޮޑަށް ވަނީ ސިޔާސީ ނުފޫޒެކެވެ. އެއީ ގަތަރުގެ ވޯލްޑް ކަޕާ ގުޅުންހުރި ނުފޫޒެއް ކަމަށްވެސް ބައެއް ނޫސްތަކުން ވަނީ ބުނެފައެވެ.\nގުޅޭ ޓެގު ޕީއެސްޖީ ރެއާލް މެޑްރިޑް ފުޓްބޯޅަ ޓްރާންސްފާ މާކެޓް ޓްރާންސް ޓޯކްސް ކީލިއާން އެމްބާޕޭ\nލަލީގާ ރައީސް ޓެބާސްގެ ހޫނު ހަމަލާއެއް: "ނާސިރު ހީކުރަނީ އަހަރެމެން މިއީ މޮޔައިން ކަމަށް"\nމުސާރައިގެ ހަރަދުތައް ކުޑަކުރަން ޕީއެސްޖީން ބޭނުންވަނީ ނޭމާ ފޮނުވާލަން؟\nލަލީގާއިން ޕީއެސްޖީއާއި ސިޓީއާ ދެކޮޅަށް މައްސަލަ ހުށަހަޅައިފި\nޒިދާން ޕީއެސްޖީގެ ކޯޗުކަމާ ހަވާލުވާން އެއްބަސްވީތަ؟


Chelsea ge coach kamah Enrique shauguverivejje | Mihaaru\nޗެލްސީގެ ކޯޗުކަމަށް އެންރީކޭ ޝައުގުވެރިވެއްޖެ\n07 ފެބުރުއަރީ 2018 - 09:10\nލަންޑަން (ފެބްރުއަރީ 7) - ޗެލްސީގެ ކޯޗުކަމަށް ބާސެލޯނާގެ ކުރީގެ ކޯޗު ލުއިސް އެންރީކޭ ޝައުގުވެރިވާ ކަމަށް މީޑިއާ ރިޕޯޓްތައް ބުނެފި އެވެ.\nފާއިތުވި މެޗުތަކުގައި ޗެލްސީގެ ފަރާތުން ފެނުނު ދަށް ނަތީޖާތަކުގެ ސަބަބުން އެ ޓީމުގެ ކޯޗުކަމުން އެންޓޯނިއޯ ކޮންޓޭ ދުރުކުރަން ޗެލްސީގެ ވެރިޔާ ރަޝިއާގެ މަހުޖަނު ރޯމަން އަބްރަމޮވިޗް ވިސްނަމުން އަންނަ ކަމަށް ފްރާންސްގެ މީޑިއާތަކުން ރިޕޯޓްކުރެ އެވެ.\nއިނގިރޭސި ޕްރިމިއާ ލީގުގައި ހޯމަ ދުވަހުގެރޭ ރަށުންބޭރުގައި ވަޓްފޯޑް އަތުން 4-1 އިން ޗެލްސީ ބަލިވި މެޗަށް ފަހު ކޮންޓޭ ބުނީ ޗެލްސީ ކޯޗުކަމުގައި އޭނާ ބަހައްޓަން ބޭނުންނަމަ އޭގެ ގޮތެއް އިހުތިޔާރުކުރާނީ ކްލަބުގެ ވެރިން ކަމަށާއި މަގާމުން ވަކިކޮށްފިނަމަ މާޔޫސްކަމެއް ނެތް ކަމަށެވެ.\nޗެލްސީން ހޯދަން މަސައްކަތްކުރާ ކޯޗުންގެ ލިސްޓުގެ ކުރީގައި އޮތް އެއް ނަމަަކީ ކުރިން ރޯމާ އާއި ސެލްޓަ ވިގޯ އަށް ކޯޗުކޮށްދިން އެންރީކޭ އެވެ. ޗެލްސީން ފާއިތުވި ހަފްތާގައި އެންރީކޭއާ ބައްދަލުވުންތަކެއް ބޭއްވި ކަމަށް އިނގިރޭސި މީޑިއާތަކުން ވަނީ ރިޕޯޓްކޮށްފަ އެވެ.\nމިިދިިޔަ ސީޒަނަށް ފަހު ބާސެލޯނާ ކޯޗުކަމުން ވަކިވެ އެންރީކޭ ވަނީ ފުޓްބޯޅައިން ބްރޭކެއް ނަަގައިފަ އެވެ. އޭނާ އަށް މިހާތަަނަށް ގިނަ ކްލަބްތަކެއްގެ ހުށަހެޅުން ވަނީ ލިބިފަ އެވެ. އޭގެ ތެރޭގައި މި ސީޒަނުގެ ކުރީކޮޅުގައި ބޮރޫޝިއާ ޑޯޓްމަންޑުން ލިބުނު ހުށަހެޅުން ވެސް ހިމެނެ އެވެ.\nރިޕޯޓްތައް ބުނާގޮތުން އެންރީކޭ ވަނީ ޗެލްސީއާ ހަވާލުވުމަށް ޝައުގުވެރިވާ ކަމަށް ބުނެފަ އެވެެ. އެހެން ނަމަވެސް ޗެލްސީގެ އޮފިޝަލުންނާ އެކު ބޭއްވި މަޝްވަރާތަކުގައި އެންރީކޭ ބުނެފައިވަނީ ސީޒަނުގެ މެދުތެރެއިން ކްލަބަކާ ހަވާލުވުމަކީ އޭނާ އަށް ފަސޭހަކަމެއް ނޫން ކަމަށާއި ބޭނުންވަނީ މި ސީޒަނަށް ފަހު ހަވާލުވުމަށް ކަމަށެވެ.\nރެއާލް މެޑްރިޑްގެ ކޯޗު ޒިނެދިން ޒިދާންގެ މުސްތަގުބަލާ މެދު ސުވާލުތަކެއް އުފެދިފައިވާއިރު، އެންރީކޭ ވަނީ އެ ޓީމާ ހަވާލުވާން ފުރުސަތު ލިބުނަސް ބޭނުން ނުހިފަން ނިންމައިފަ އެވެ.\nއިތުރު ލިޔުންތައް ޗެލްސީ ލުއިސް އެންރީކޭ


Maduvvari Rape Ge Massalaige Thahugeegah Majileehun Faaraverivanee - Vaguthu\nފާއިތުވި މާޗު މަހުގެ ތެރޭގައި ރ. މަޑުއްވަރީގައި ތިން މީހަކު ވެގެން ކުޑަ ކުއްޖަކު ރޭޕްކުރި ކަމަށް ތުހުމަތު ކުރެވޭ މައްސަލައިގެ ތަހުގީގަށް ފާރަވެރިވުމަށް ރައްޔިތުންގެ މަޖިލީހުގެ ދާއިމީ ކޮމިޓީއަކުން މައްސަލައިގެ ތަހުގީގު ހިނގަމުންދާ ގޮތް ދިރާސާ ކުރަން ފަށައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން މަޖިލިސް ރައީސް ނަޝީދު ވިދާޅުވި ގޮތުގައި އެ މައްސަލަ ދިރާސާ ކުރަމުން ދަނީ މަޖިލީހުގެ ހިއުމަން ރައިޓްސް ކޮމިޓީއާއި މަޖިލީހުގެ ސަލާމަތީ ޚިދުމަތްތަކާ ބެހޭ ކޮމިޓީ (241 ކޮމިޓީ) އިން ކަމަށެވެ.\n"މި ކޮމިޓީން މައްސަލަ ބަލަމުންދާއިރު، މައްސަލައާ ގުޅިގެން ފުލުހުން ވަނީ 241 ކޮމިޓީއަށް، ޖެންޑާ މިނިސްޓްރީއާއި، ހިއުމަން ރައިޓްސް ކޮމިޝަން ވަނީ ހިއުމަން ރައިޓްސް ކޮމިޓީއަށް ހާޒިރުކޮށް ސުވާލު ވެސް ކޮށްފައި، ކުއްޖާގެ އާއިލާއާއި އާއިލާއިން ކަނޑައަޅާފައިވާ ޤާނޫނީ ވަކީލާ ވެސް ކޮމިޓީއިން ވަނީ ބައްދަލުކޮށްފައި،" ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވި ގޮތުގައި ޖިންސީ ގޯނާއާއި ރޭޕްގެ މައްސަލަތައް ދައިލަތުގެ އިދާރާތަކުން ވަރަށް ފުންކޮށް ބަލަމުންދާ ކަމަށެވެ. މި މައްސަލާގައި ފުލުހަކު ވެސް ހިމެނޭތީ ނޭޝަނަލް އިންޓެގްރިޓީ ކޮމިޝަން (އެންއައިސީ) އިން ވެސް އެ ކަން ބަލަމުންދާ ކަމަށެވެ. މި ހުރިހާ ކަމަކަށް ފާރަވެރިވުމަކީ މަޖިލީހުގެ ޒިންމާއެއް ކަމަށް އެމަނިކުފާނު ވިދާޅުވިއެވެ.\nކުޑަކުއްޖަކު ރޭޕް ކުރި މައްސަލައިގައި ތުހުމަތު ކުރާ ފަރާތްތަކުގެ ތެރެއިން އެއްވެސް މީހަކު ހައްޔަރު ކޮށްފައި ނުވާތީ ފުލުހުންނަށް ވަނީ ފާޑުކިޔުން އަމާޒުވެފައެވެ. ފުލުހުން ވިދާޅުވެފައިވާ ގޮތުގައި މިމައްސަލައިގައި އެއްވެސް މީހަކު ހައްޔަރު ކޮށްފައި ނުވަނީ ހައްޔަރު ކުރަން ޖެހޭ ވަރުގެ ހެއްކެއް ނެތުމުންނެވެ.\nއޭޕްރީލް 19, 2021 12:48\nމިކަމުގައި ޓީޗަރަކާއި، ފުލުހަކާއި، ނަރުހަކު ވާކަމަށް ބޮޑުވަޒީރުކަމަށް ދައުވާކުރާ ހާމުދުރު ވިދާޅުވީ ޤާނޫނީ ކޮން އަސާސެއްގެ މައްޗަށް ބިނާކޮށްތޯ؟ ނޭނގޭ ކަންކަމަށް ބޯ ނުކޮށްޕާ މަޑުން ހުރޭ.\nއޭޕްރީލް 19, 2021 14:15\nދުވަހަކުވެސް ތި ފުލުހުންނަކަށް ހެކި ނުލިބޭނެ.ލޮލު ކުރިމަތީގަ ހިނގާކަންތަކުގެހެކި ނުލިބޭބަޔަކަށް ތިކަހަލަ ކަމެއްގެ ހެކި ލިބޭނެތޯ؟މިގައުމުގެ ކަނަތައް ހައލު ނުވެގެން އުޅެނީ ވފުލުހުންނާއި ވަކީލުންނާއި ފަނޑިޔާރުންގެ ސަބަބުން.އެމީހުންގެ ޒިންމާ ފުރިހަމަ ގޮތުގައި ނުނަގާތީ.


ޤާނޫނު ނަންބަރު 2/68 ޖ. (އޮފިޝަލް ކަންތައް ޗެޕްޓަރ II ) އަށް3ވަނަ އިޞްލާޙު ގެނައުމުގެ ޤާނޫނު <br /> - The President's Office\nޤާނޫނު ނަންބަރު 2/68 ޖ. (އޮފިޝަލް ކަންތައް ޗެޕްޓަރ II ) އަށް3ވަނަ އިޞްލާޙު ގެނައުމުގެ ޤާނޫނު\n11 އޮކްޓޫބަރު 1975، ރިފަރެންސް: 1975/57


ޖުވެނައިލް ކޯޓުގެ ޤާޟީންގެ ޢާއްމު މަޖިލީހުން ނިންމަވާފައިވާ ގޮތުގެމަތިން، 2022 ޖޫން 26 ވަނަ ދުވަހުން ފެށިގެން 2022 ޖުލައި 07 ވަނަ ދުވަހުގެ ނިޔަލަށް ޖުވެނައިލްކޯޓުގެ މިއަހަރުގެ ފުރަތަމަ ރިސެސްވަނީ ފެށިފައެވެ. ޖުވެނައިލް ކޯޓުގެ ރިސެސްގެ މުއްދަތުގައި، ކޯޓުން ބަލަމުން ގެންދާ މަ.....\nޖުވެނައިލް ކޯޓުގެ ޤާޟީންގެ ޢާއްމު މަޖިލީހުން ނިންމަވާފައިވާ ގޮތުގެމަތިން، ޖުވެނައިލް ކޯޓުގެ ރިސެސް މިއަދު ފަށައިފިއެވެ. 16 ޑިސެންބަރު 2021 އިން ފެށިގެން 31 ޑިސެންބަރު 2021ގެ ނިޔަލަށް ދެމިގެންދާ މި ރިސެސްއަކީ ކޯޓުގެ މިއަހަރުގެ ފަހު ރިސެސްއެވެ. ޖުވެނައިލް ކޯޓުގެ ރިސެސްގެ މުއްދަތުގަ.....\nގއ.މާމެންދޫގައި ހިނގާދިޔަ މާރާމާރީއެއްގައި، 17 އަހަރުގެ ކުއްޖަކު މަރުވި މައްސަލައަކާ ގުޅިގެން ދައުލަތުގެ ފަރާތުން، "ތޫނު އެއްޗެއް ބޭނުންކޮށްގެން ޤަޞްދުގައި މީހަކު މެރުމުގެ" ދަޢުވާ އުފުލާފައިވާ ކުޑަ ކުއްޖެއްގެ ބަންދަށް ލުޔެއްދީ، ކުއްޖާ ގޭބަންދަށް ބަދަލުކުރުމަށް މިކޯޓުން މިއަދު ވަނ.....\nޖުވެނައިލް ކޯޓުގައި ކުރިއަށް ގެންދާ ޝަރީޢަތްތަކުގައި އޯޑިއޯ އަދި ވީޑިއޯ ކޮންފަރެންސިންގ މެދުވެރިކޮށް ބައިވެރިވުމާ ބެހޭ އުޞޫލު މިއަދު ޢާންމުކޮށްފިއެވެ. މި އުޞޫލަކީ ޖުވެނައިލް ކޯޓުގައި ކުރިޔަށް ގެންދާ ކުޑަކުދިންގެ ޖިނާއީ މައްސަލަތަކުގެ ޝަރީޢަތް ހިންގާއިރު، އޯޑިއޯ އަދި ވީޑިއޯ ކޮންފަ.....\nޤާނޫނު ނަންބަރު: 2019/18 (ކުޑަކުދިންގެ ޢަދުލުގެ ޤާނޫނުގެ ދަށުން ކުށްކުރާ ކުޑަކުދިންގެ މައްސަލަތައް ފުރަތަމަ މަރުޙަލާގައި ބެލުމުގެ އިޙްތިޞާޞް ލިބިގެންވަނީ ހަމައެކަނި ޖުވެނައިލް ކޯޓަށްކަމަށް ކަނޑައެޅުނު ފަހުން، އަތޮޅު ތެރެއިން ހުށަހެޅިފައިވާ މައްސަލައެއް ކުރިއަށް ގެންދިއުމަށްޓަކައި.....\nޖުވެނައިލް ކޯޓުގެ ކޯޓު ކަލަންޑަރުގައިވާ ގޮތުގެމަތިން، ޖުވެނައިލް ކޯޓުގެ ރިސެސް މިއަދު 01 ޖުލައި 2021 އިން ފެށިގެން ފަށައިފިއެވެ. ޖުވެނައިލް ކޯޓުން ރިސެސްއަށް ދިއުމަށް ނިންމާފައިވާ މުއްދަތަކީ 2021 ޖުލައި 01 އިން ފެށިގެން 2021 ޖުލައި 10 ވަނަ ދުވަހުގެ ނިޔަލަށެވެ. ޖުވެނައިލް ކޯޓުގެ ރ.....\nޤާނޫނު ނަންބަރު 18/2019 (ކުޑަކުދިންގެ ޢަދުލުގެ ޤާނޫނު) ގެ 114 ވަނަ މާއްދާގެ ދަށުން ޖުވެނައިލް ކޯޓުން ހަދަންޖެހޭ ގަވާއިދު އެކުލަވާލުމަށްފަހު، ގެޒެޓްކުރުމަށްޓަކައި ރައީސުލްޖުމްހޫރިއްޔާގެ އޮފީހަށް 2021 މޭ 16 ވަނަ ދުވަހު ފޮނުވައިފިއެވެ. މި ގަވާއިދުގެ ނަމަކީ "ކުޑަކުދިންގެ ޖިނާއީ މައްސ.....\n2021 މާރިޗު 07 ވަނަ ދުވަހު ޖުވެނައިލް ކޯޓުގެ އިސްނެގުމަށް ޖުޑީޝަލް ސަރވިސް ކޮމިޝަން އަދި ޑިޕާޓްމަންޓް އޮފް ޖުޑިޝަލް އެޑްމިނިސްޓޭރޭޝަންގެ އިސްވެރިންނާއެކު އޮންލައިންކޮށް ބައްދަލުވުމެއް ބާއްވައިފިއެވެ. މިބައްދަލުވުމުގެ މައިގަނޑު މަޤްޞަދަކީ، 20 ނޮވެމްބަރު 2020 އިން ފެށިގެން ޢަމަލ.....\nޕަބްލިޝްކުރި ތާރީޚް: 2021-03-07\nޖުވެނައިލް ކޯޓުން ޗިލްޑްރެންސް އޮމްބަޑްސްޕަރސަންގެ އޮފީހާއެކު ބައްދަލުވުމެއް ބާއްވައިފި.\n2021 ޖަނަވަރީ 27 ވަނަ ދުވަހު ޖުވެނައިލް ކޯޓުގެ ފަރާތުން، ޗިލްޑްރެންސް އޮމްބަޑްސްޕަރސަންގެ އޮފީހުގެ އިސްވެރިންނާއެކު ބައްދަލުވުމެއް ބާއްވައިފިއެވެ. މި ބައްދަލުވުމުގައި ޖުވެނައިލް ކޯޓުގެ ފަރާތުން ބައިވެރިވެވަޑައިގެންނެވީ ޖުވެނައިލް ކޯޓުގެ އިސްޤާޟީ އައްއުސްތާޛު ސަޢީދު އިބްރާހީމްއާއި.....\nޕަބްލިޝްކުރި ތާރީޚް: 2021-01-27\nޖުވެނައިލް ކޯޓުން މޯލްޑިވްސް ޕޮލިސް ސަރވިސްއާއެކު ބައްދަލުވުމެއް ބާއްވައިފި.\nމޯލްޑިސް ޕޮލިސް ސަރވިސްގެ ޖުވެނައިލް އޮފެންސަސް ޑިޕާޓްމަންޓުން ޖުވެނައިލް ކޯޓާއެކު ބައްދަލުވުމެއް ބާއްވައިފިއެވެ. 2021 ޖަނަވަރީ 27 ވަނަ ދުވަހު ޖުވެނައިލް ކޯޓުގައި ބޭއްވުނު މި ބައްދަލުވުމުގައި މޯލްޑިވްސް ޕޮލިސް ސަރވިސްގެ ފަރާތުން އިސްބޭފުޅެއްގެ ގޮތުގައި ބައިވެރިވެ ވަޑައިގެންނެވީ، .....\nޖުވެނައިލް ކޯޓުގެ އައު ފަނޑިޔާރު މަސައްކަތަށް ނިކުމެވަޑައިގަންނަވަން ފަށްޓަވައިފި\nމިހިނގާ ނޮވެންބަރު މަހުގެ 20 ވަނަ ދުވަހުންފެށިގެން ޢަމަލުކުރަން ފަށާފައިވާ ޤާނޫނު ނަމްބަރު 2019/18 (ކުޑަކުދިންގެ ޢަދުލުގެ ޤާނު) ގެ 22 ވަނަ މާއްދާގެ (ހ) ގެ ދަށުން ޖުވެނައިލް ކޯޓަށް ޢައްޔަނު ކުރެވުނު ފުރަތަމަ އަންހެން ފަނޑިޔާރު، ހދ.ކުޅުދުއްފުށީ، ޓޯޓަލްގެ / އަލްއުސްތާޛާ މަރިޔަމް ޠާ.....\nޕަބްލިޝްކުރި ތާރީޚް: 2020-11-29\nޤާނޫނު ނަންބަރު 2019/18 (ކުޑަކުދިންގެ ޢަދުލުގެ ޤާނޫނު) އަށް 2020 ނޮވެންބަރު 20 ވަނަ ދުވަހު ޢަމަލުކުރަން ފަށައިފިއެވެ. ޤާނޫނާ ޚިލާފުވާ، ޢުމުރުން 15 އަހަރާއި 18 އަހަރާ ދެމެދުގެ ކުދިންގެ މައްސަލަތަކުގައި ޢަމަލުކުރަންޖެހޭ ޚާއްޞަ އުޞޫލުތަކާއި، 15 އަހަރުން ދަށުގެ ކުދިންގެ ތެރެއިން ޤ.....\nޕަބްލިޝްކުރި ތާރީޚް: 2020-11-21\nކޮވިޑް 19 އާ ގުޅިގެން، ދިވެހިރާއްޖޭގައި ޢާއްމު ޞިއްޙަތުގެ ކުއްލި ނުރައްކަލުގެ ޙާލަތު އިޢުލާނުކުރުމުން، މި ހާލަތުގައި މައްސަލަތައް ކުރިޔަށް ގެންދާނެ ވަކި ގޮތްތަކެއް ހަމަޖެހެންދެން، ޖުވެނައިލް ކޯޓުގެ ޝަރީޢަތްތަށް ކުރިޔަށް ނުގެންގޮސް މަޑުޖައްސާލާފައި އޮތް އޮތުން ނިމުމަކަށްގެނެސް، ޖު.....\nޕަބްލިޝްކުރި ތާރީޚް: 2020-04-12


22 މެއި 2019 - 08:35\nމިހާރު ޝޫޓިން ކުރިއަށްދާ މަހޭޝް ބަޓްގެ ފިލްމު "ސަޅަކް 2" ރިލީޒް ކުރުން ފަސްކޮށްފި އެވެ.\nއަންނަ އަހަރުގެ މާޗް 25 ގައި ރިލީޒް ކުރަން އެންމެ ފުރަތަމަ ތާވަލު ކުރި ފިލްމު މިހާރު ސިނަމާތަކަށް ގެންނަން ނިންމާފައި ވަނީ އަންނަ އަހަރުގެ ޖުލައި 10 ގަ އެވެ. "ސަޅަކް 2" އަކީ މަހޭޝް 20 އަހަރު ފަހުން ޑައިރެކްޝަނަށް އެނބުރި އައި ފިލްމެވެ. އަދި މި ފިލްމަކީ އޭނާ 1991 ގައި ގެނެސް ދިން "ސަޅަކް" ގެ ދެވަނަ ބައެވެ.\nމި ފަހަރު ފިލްމުގެ ކާސްޓުންނަކީ ފުރަތަމަ ބައިގައި ބަތަލާގެ ރޯލް ކުޅުނު މަހޭޝް ދޮށީ އަންހެން ދަރިފުޅު ޕޫޖާ ބަޓާއި ހަގު އަންހެން ދަރިފުޅު އާލިއާ ބަޓާއި ފުރަތަމަ ބައިގެ ބަތަލު ސަންޖޭ ދަތުގެ އިތުރުން އަދިތިޔާ ރޯއި ކަޕޫރެވެ.\n"ސަޅަކް 2" އަކީ ބޮލީވުޑްގައި މިހާރު ހުރި އެންމެ ކާމިޔާބު އަދި އެންމެ ޑިމާންޑް ބޮޑު ޒުވާން ބަތަލާ އާލިއާ އޭނާގެ އާއިލީ ފިލްމު ކުންފުނި ވިޝޭޝް ފިލްމްސް އަށް ކުޅޭ ފުރަތަމަ ފިލްމެވެ.\nސައިފްގެ އާ ފިލްމަކީ "ލާލް ކަޕްތާން"\n"ހަންޓާ" ގެ ނަމުގައި ސައިފް އަލީ ހާން ކުޅުނު ފިލްމުގެ ނަން ރަސްމީކޮށް އިއުލާންކޮށް، ފިލްމުގެ ޕޯސްޓަރެއް ވެސް ދައްކާލައިފި އެވެ.\nRaakh se janmaa... Raakh ho jaane ko #LaalKaptaan #HuntBegins6thSeptember@ErosNow | @cypplOfficial |#SaifAliKhan | @aanandlrai | @nopisingh | @zyhssn | @deepakdobriyal | #ManavVij | @ErosIntlPlc pic.twitter.com/ZRFRbdFj7N\nފިލްމުގެ ނަމަކީ "ލާލް ކަޕްތާން" އެވެ. މި ފިލްމުގައި ސައިފް ފެނިގެން ދާނީ ވަރަށް ތަފާތު ލުކަކުންނެވެ. މީޑިއާތަކަށް ލީކްވެފައިވާ ބައެއް ފޮޓޯތަކުން ފެންނަ ގޮތުގައި އޭނާގެ ކެރެކްޓާ ވައްތަރީ "ޕައިރޭޓްސް އޮފް ދަ ކެރީބިއަން" ގައި ޖޮނީ ޑެޕް ކުޅުނު ޖެކް ސްޕެރޯއާ އެވެ. އެކަމަކު އެ ފެންޓަސީ އެޑްވެންޗާއާ ހިލާފަށް "ލާލް ކަޕްތާން" އަކީ ކްރައިމް ތުރިލާއެކެވެ.\nއިރޯސް އާއި އާނަންދު އެލް ރާއީ ގުޅިގެން ގެނެސްދޭ ފިލްމުގެ ޑައިރެކްޓަރަކީ 2015 ގެ "އެންއެޗް 10" ގެނެސް ދިން ނަވްދީޕް ސިންގެވެ.\n"ލާލް ކަޕްތާން" ސިނަމާތަކަށް އަންނާނީ އަންނަ ސެޕްޓެމްބަރު މަހުގެ6ގަ އެވެ.\nޖެކްލިންއާ އެކު މޯހިތު\nފަރާ ހާން ފިރިމީހާ ޝްރިޝް ކުންދަރު ނެޓްފްލިކްސް އަށް ޑައިރެކްޓް ކުރާ ފިލްމު "ސީރިއަލް ކިލާ" ގެ ބަތަލުގެ ރޯލަށް ޓީވީ ބަތަލު މޯހިތު ރައިނާ ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.\nKuchh sawaal, mera aur uska kal badal sakte hain. Gar insaaniyat ke haq mein sochein toh, hum sab badal sakte hain! #Kaafir, premieres 15th June, only on ZEE5.@zee5premium @tarunkatial @deespeak @chink_ster @milxind @sidpmalhotra pic.twitter.com/yQSCal8UKr\n— mohit raina (@mohituraina) May 19, 2019\nކުރިން މީޑިއާތަކުން ބުނީ އެ ފިލްމުގެ ބަތަލަކީ މަނޯޖް ބަޖްޕާއީ ކަމަށެވެ. ނަމަވެސް އޭނާގެ ބަދަލުގައި މޯހިތު ފިލްމަށް ނަގާފައިވާ ކަމަށް ބޮލީވުޑް ހަންގާމާ އިން ބުންޏެވެ. މޯހިތަކީ މި އަހަރުގެ އެންމެ ކާމިޔާބު އެއް ފިލްމު ކަމަށްވާ "އުރީ: ދަ ސާޖިކަލް ސްޓްރައިކް" އިން ބޮލީވުޑަށް ތައާރަފުވި އެކްޓަރެކެވެ.\nއެ ފިލްމަށް ފަހު މިދިޔަ ހަފުތާގައި އޭނާ ވަނީ ދިނޭޝް ވިޖަން ޕްރޮޑިއުސްކޮށް، ކުނާލް ދޭޝްމުކް ޑައިރެކްޓް ކުރާ "ޝިއްދަތު" އަށް ވެސް ސޮއިކޮށްފަ އެވެ. އަދި ޒީ5 އިން އަންނަ މަހުގެ 15 ގައި ގެނެސް ދޭން ތައްޔާރުވަމުން އަންނަ ވެބް ސީރީޒް "ކާފިރު" އިން ވެސް މޯހިތު ފެނިގެން ދާނެ އެވެ.\nދިޔާ މިރުޒާ ބަތަލާގެ ރޯލް ކުޅެފައިވާ ސީރީޒްގެ ޓްރެއިލާ ވެސް ވަނީ ދައްކާލައިފަ އެވެ.\n"ސީރިއަލް ކިލާ" ގެ ބަތަލާއަކީ ޖެކްލިން ފެނަންޑޭޒެވެ. އޭނާ "ސީރިއަލް ކިލާ" އަށް ސޮއި ކުރިކަން ޝްރިޝް އާއި ފަރާ ވެސް ވަނީ ކަށަވަރުކޮށް ދީފަ އެވެ.\n"ޖަންގަލް ކްރައި" ގެ ޓްރެއިލާ ދައްކާލައިފި\nއަބޭ ޑިއޯލް ރަގަބީ ކޯޗެއްގެ ރޯލުން ފެނިގެންދާ ފިލްމު "ޖަންގަލް ކްރައި" ގެ ޓްރެއިލާ މިހާރު ފްރާންސްގައި ކުރިއަށްދާ ކާންސް ފިލްމު ފެސްޓިވަލްގައި ދައްކާލައިފި އެވެ.\n"ޖަންގަލް ކްރައި" ގެ ޓްރެއިލާ.\nއެ ފިލްމަކީ އިންޑިއާގެ މަޝްހޫރު ރަގްބީ ކޯޗް ރުދްރަކްޝް ޖޭނާގެ ބައޮގްރަފިލް ޑްރާމާއެކެވެ.\nއިންޑިއާގެ ބުބަނޭޝްވަރް އަށް ނިސްބަތްވާ ރުދްރަކްޝްއަކީ ކަލިންގާ އިންސްޓިޓިއުޓް އޮފް ސޯޝަލް ސައިންސްއާ ގުޅިގެން ރަގްބީ ޓީމެއް އެކުލަވާލައި، 2007 ވަނަ އަހަރު ލަންޑަނުގައި ބޭއްވި އިންޓަނެޝަނަލް ސްކޫލް ރަގްބީ ޓޯނަމެންޓްގައި ވާދަކޮށް މުބާރާތް ކާމިޔާބުކޮށްގެން އެތައް ބައެއްގެ ސަމާލު ކަމަށް އައި މީހެކެވެ.\nސާގަރު ބެލެރީ ޑައިރެކްޓްކޮށްފައިވާ "ޖަންގަލް ކްރައި" ރިލީޒް ކުރާނެ ތާރީހެއް އަދި އިއުލާނެއް ނުކުރެ އެވެ.\nއިތުރު ލިޔުންތައް ބޮލީވުޑް ޕޫޖާ ބަޓް ސައިފް އަލީ ޚާން ސަންޖޭ ދަތު ފަރަހަ ހާން ޖެކްލީން ފެނާންޑެޒް


ކާތަކެތި ހެފުން - ވިކިޕީޑިއާ\nކާތަކެތި ހެފުން(އިނގިރޭސި ބަހުން: Mastication) އަކީ އަނގައިގެ ތެރޭގައި ކާނާގެ ބޮޑެތި އެތިކޮޅުތައް ހަފައި ދިރުވަން ފަސޭހަ ކުދިކުދި އެތިކޮޅު ތަކަށް ހެދުމެވެ. ހެފުމުގެ މަސައްކަތުގައި އަނގައިގެ ތެރޭގައި ހުރި ދަތްތައް ބައިވެރިވެއެވެ. މީގެ އިތުރުން ތުންފަތް، ކޯ، ދޫ އަދި ކަތުރު ކަށިގަނޑުގެ ނުވަތަ ކޯކަށިގަނޑުގެ ހަރަކާތަކީ ކާތަކެތި ހެފުމުގައި މުހިއްމު ދައުރެއް އަދާކުރާ ކަމެކެވެ.\nކާތަކެތި ހެފުމުގައި ބައިވެރިވާ މަސްކޮޅުތައް[އުނިއިތުރު ގެންނަވާ]\nކާތަކެތި ހެފުމުގެ ތެރޭގައި ހަރަކާތްކުރެވޭ4މަސްކޮޅު ހުރެއެވެ. އެމަސްކޮޅުތައް ތިރީގައި މިވަނީއެވެ.\nއަރިމަތީ ޓެރިގޮއިޑް މަސްކޮޅު\nމެދުތެރޭ ޓެރިގޮއިޑް މަސްކޮޅު\nމިމަސްކޮޅުތަކުގެ ހަރަކާތް ކޮންޓްރޯލް ކުރަނީ ޓްރައިޖެމިނަލް ނާރު އިންނެވެ. އެއީ5ވަނަ ކްރެނިއަލް ނާރު އެވެ.\nކާތަކެތި ހެފުމުގެ ބޭނުން[އުނިއިތުރު ގެންނަވާ]\nކާތަކެތި ހެފުމަކީ ކާތަކެތި ދިރުވަން ފަސޭހަވާނެ ކަމެކެވެ. އެއީ ކާތަކެތި ހެފުމުގެ ތެރޭގައި ކުޅުއާއި އެއްވެ، ކާތަކެތި މަޑުކޮށް، ތެޔޮކޮށްދޭތީ އެވެ. މިގޮތަށް ވުމުން ފަސޭހަކަމާއެކު އެކާއެތިކޮޅެއް އެތެރެއަށް ދިރުވާލެވޭނެއެވެ.\nކާތަކެތި ހެފުމަކީ ކާތަކެތި ހަޖަމުވުމަށް ފަސޭހަވާނެ ކަމެކެވެ. އެއީ ކާތަކެތި ހެފުމުން ހަޖަމުކުރާ އެންޒައިމްތައް އަށް ކާތަކެތީގެ ސާރފޭސް އޭރިއާ އިތުރުވެގެންދާތީ އެވެ. ޚާއްޞަކޮށް މޭވާ ތަރުކާރީ ފަދަ ތަކެތި ކާއިރު މިގޮތަށް ހެފުމަކީ ވަރަށް މުހިއްމު ކަމެކެވެ. އެއީ މިފަދަ ތަކެތި ހެފުމުން އޭގައި އެކުލެވޭ ސެލިޔުލޯސް ފަށަލަ ބައިބައިވެގެން ދާތީއެވެ.\nކާތަކެތި ހެފުމަކީ މައިދާ އާއި، ކުޑަ ގޮހޮރު އަދި ބޮޑު ގޮހޮރުގެ އެތެރޭގެ ތެތް ދުލިފަށް ތަކަށް ލިބޭ މެކޭނިކަލް ގެއްލުން ކުޑަކޮށްދޭނެ ކަމެކެވެ.\nކާތަކެތި ހެފުމަކީ ވަސް ދެނެގަތުން، އަދި ރަހަ ދެނެގަތުން އަށް ޚާއްޞަ ރިސެޕްޓަރ ތައް ހީވާގިކޮށް މުރާލިކުރުވާ ކަމެކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 20:58 ގައެވެ.


Male Guest House Ehgai 16 Aharuge Anhen Kujjaku Rape Koffi\n16 އަހަރުގެ އަންހެން ކުއްޖާ ރޭޕުކޮށްފައިވަނީ ސެޕްޓެމްބަރު މަސް ތެރޭގައި---\n7 އޮކްޓޯބަރ 20183ކޮމެންޓް\nމާލޭ ގެސްޓުހައުސްއެއްގައި 16 އަހަރުގެ އަންހެން ކުއްޖަކު ރޭޕުކޮށްފި\nމާލޭ ސިޓީ ގެސްޓު ހައުސްއެއްގެ ތެރޭގައި 16 އަހަރުގެ އަންހެން ކުއްޖަކު ގަދަކަމުން ރޭޕުކޮށްފިއެވެ.\nސީއެންއެމަށް އިތުބާރު ހުރި ގޮތަކަށް އެނގިފައިވާ ގޮތުގައި އަތޮޅު ތެރެއަށް ނިސްބަތްވާ އެ އަންހެން ކުއްޖާ ރޭޕުކޮށްފައިވަނީ މިދިޔަ ސެޕްޓެމްބަރު މަހުގެ ފަހު ކޮޅުއެވެ.\nފުލުހުންގެ މީޑިއާ އޮފިޝަލަކު ސީއެންއެމަށް ވިދާޅުވި ގޮތުގައި އެ މައްސަލަ ހުށަހަޅާފައިވަނީ ސެޕްޓެމްބަރު މަހުގެ 25 ވަނަ ދުވަހުއެވެ.\nއެ މައްސަލައާއި ގުޅިގެން އެ އަމަލު ހިނގި މީހާ ވަނީ ހައްޔަރުކޮށް 15 ދުވަހަށް ބަންދުގެ މުއްދަތު އިތުރު ވެސް ކޮށްފައެވެ. އެ މައްސަލާގައި ހައްޔަރުކޮށްފައިވާ މީހާއަކީ ޖިނާއީ އެކި މައްސަލަތަކުގެ ރެކޯޑު އޮތް މީހެއް ކަމަށް އެނގިފައިވެއެވެ.\nމައުލޫމާތު އެނގި ހުރި މީހަކު ބުނި ގޮތުގައި އަންހެން ކުއްޖާ ކިޔެވުމަށް މާލެ އައިތާ އަދި މާގިނަ ދުވަހެއް ނުވެއެވެ. "ކޮންމެ ވެސް ވަރަކަށް އަންހެން ކުއްޖާ ދަންނަ މީހެއް އެއީ. ދެން ހިނގާބަލާށެ ދާން ބުނީމަ އަންހެން ކުއްޖާ ދިޔައީ. ކުއްޖާއަކަށް ނޭނގޭ އޭރު ގެސްޓު ހައުސްއަކަށް ކަމެއް މިގެންދަނީ. ގެންގޮއްސަ ގަދަކަމުން ގެސްޓު ހައުސްއަށް ވެއްދީ ވެސް،" މައުލޫމާތު އެނގި ހުރި މީހަކު ސީއެންއެމަށް ކިޔައި ދިނެވެ.\nގެސްޓްހައުސްއެއްގެ ތެރޭގައި 16 އަހަރުގެ ކުއްޖަކު ރޭޕު ކުރި މައްސަލައެއް ފެންމަތިވެފައިވާ އިރު ހެންވޭރު ގެއެއްގައި މަސައްކަތު މީހަކަށް ގެންގުޅުނު ބިދޭސީ އަންހެނަކު ރޭޕު ކުރި މައްސަލައެއް ވެސް ފުލުހުން ދަނީ ބަލަމުންނެވެ. އެ މައްސަލަ ހުށަހަޅާފައިވަނީ ހުކުރު ދުވަހުގެ ރޭއެވެ.\nމާލޭ ސިޓީ ރޭޕު ފުލުހުން\n16 އަހަރުގެ ކުއްޖެއް ގަދަކަމުން ގެންދިޔައިރު މިހާ މީހުން ގިނަ ތަނެއްގަ ތިބި މީހުން ކޮންތާކަށް ލާފަބާ އެކުއްޖާ ގެންދިޔައީ. ބެލެވޭ ގޮތުގަ އެކުއްޖާގެ ރުހުމުގަ ދިޔަކަމަށް ތިވާނީ.\nރޭޕް އިންޑިޔާ އޭ ކިޔާފަ ހަޅޭއްލަވަމުންގޮސް މިހާރު އޮއޮތީ ކަނބުރުގެޔަށް ވަނީމަ އަޅިބަުރާފަ.\nރޭޕްކޮށްފައިވާނަމަ އެކަމާ ދެކޮޅު.. އެކަން ކުށްވެރިކުރަން... އެކަމަކު މި ލިޔުމަށް ބަލާއިރު، 16 އަހަރުގެ ކުއްޖެއް މަގުމަތީން ގަދަކަމުން ގެންގޮސް ގެސްޓުހައުސްއަކަށް ވެއްދީއޭ އެބުނާ ބުނުން ބުއްދި ޤަބޫލެއް ނުކުރޭ.. ނުރުހުމުގައި ގެންދާނަމަ މީހުންގެ އެހީއަށްވެސް ގޮވޭނެ.. ހަޅޭލެވޭނެ..


MDP inthihaabugai PPM supporterun voteli: Adam Shareef\nއެމްޑީޕީ އިންތިހާބުގައި ޕީޕީއެމްގެ ސަޕޯޓަރުން ވޯޓުލި: އާދަމް ޝަރީފު\nއާދަމް ޝަރީފް (މ)ގައި ޖަލްސާއެއްގައި ވާހަކަދައްކަވަނީ -- އަވަސް ފޮޓޯ\nއިއްޔެ ބޭއްވި އެމްޑީޕީގެ ދާއިރާތަކުގެ އިންތިހާބުގައި ޕީޕީއެމްގެ ބައެއް ސަޕޯޓަރުން ވޯޓުލާފައިވާ ކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވެއްޖެ އެވެ.\nއާދަމް ޝަރީފް މިއަދު ކުރެއްވި ޓްވީޓެއްގައި ވިދާޅުވީ އެމްޑީޕީގެ އެތެރޭގެ އިންތިހާބުގެ ވޯޓާސް ލިސްޓުގައި ޕީޕީއެމް / ޕީއެންސީގެ ސަޕޯޓަރުންގެ ނަން އޮތް ކަމަށާއި އަދި ބައެއް ސަޕޯޓަރުން ވޯޓު ވެސް ލައިފައިވާ ކަމަށެވެ.\nމި ޓްވީޓާއި ގުޅިގެން އަވަސް އިން ސުވާލުކުރުން އާދަމް ޝަރީފް ވިދާޅުވީ އެހެން ޓްވީޓު ކުރެއްވީ އެކަމުގެ ހަގީގަތް ވަރަށް ރަނގަޅަށް އެނގިވަޑައިގަންނަވާތީ ކަމަށެވެ. އެމަނިކުފާނު ނިސްބަތްވެވަޑައިގަންނަވާ ދާއިރާއިން އެ ޝަކުވާ ލިބިފައިވާ ކަމަށްވެސް ވިދާޅުވި އެވެ.\nނިމިދިޔަ ރިޔާސީ އިންތިހާބާއި ރައްޔިތުންގެ މަޖިލިސް އިންތިހާބުގައި ވެސް އިދިކޮޅު ކޯލިޝަންގެ "ހާޑްކޯ" ސަޕޯޓަރުންގެ ނަން އެމްޑީޕީގެ ވޯޓާސް ލިސްޓުގައި ހިމަނާފައިވާކަމުގެ ޝަކުވާ ލިބިވަޑައިގެންނެވި ކަމަށްވެސް ވިދާޅުވި އެވެ.\nއާދަމް ޝަރީފް ވިދާޅުވީ އިދިކޮޅު ސަޕޯޓަރުންގެ ތެރެއިން ރ. މީދޫއިން ޔަގީނުންވެސް ތިން މީހަކު އެމްޑީޕީގެ އިންތިހާބުގައި ވޯޓުލާފައިވާ ކަމަށެވެ. އެހެން ޕާޓީތަކުގެ ސަޕޯޓަރުންގެ ނަން އެމްޑީޕީގެ ލިސްޓުގައި އޮތުމާއިއެކު ވޯޓުލާން ދިއުމަކީ ކުދިކުދި ރަށްތަކުގައި މައްސަލައަކަށް ނުވާތީ އެފަދަ މީހުން ވޯޓުލާން ދަނީ ކަމަށް ވެސް އާދަމް ޝަރީފް ވިދާޅުވި އެވެ.\n"އަޅުގަނޑު މި ދަންނަވަނީ ވަކި ޕާޓީއަކުން ގަސްދުގައި ކަމެއް ކުރަނީއެއް ނޫން. މިފަދަ މައްސަލަތައް އަސްލު ދިމާވަނީ ރަޖިސްޓްރޭޝަން މަރުހަލާގައި. ޕީޕީއެމް ޕީއެންސީ ލިސްޓުގައި އެމްޑީޕީ ސަޕޯޓަރުންގެ ނަން ވެސް އޮވެދާނެ. އެހެންވީމާ މިއީ ވަރަށް ކަންބޮޑުވާކަމެއް،" އާދަމް ޝަރީފް ވިދާޅުވި އެވެ.\nއާދަމް ޝަރީފް އިތުރަށް ވިދާޅުވީ އެގޮތަށް އިދިކޮޅު ކޯލިޝަންގެ ނަން އެމްޑީޕީގެ ވޯޓާސް ލިޓުގައި އޮތުމުގެ ސަބަބުން އެ ޕާޓީގައި ވޯޓުލާން ތިބޭ މީހުންގެ އަދަދު ދެނެގަންނަން އުނދަގޫވާނެ ކަމަށެވެ.\nއެމްޑީޕީ ޕީޕީއެމް އާދަމް ޝަރީފު އުމަރު + އިލެކްޝަންސް ކޮމިޝަން ޕީޕަލްސް ނޭޝަނަލް ކޮންގްރެސް - ޕީއެންސީ އެމްޑީޕީގެ ގައުމީ މަޖިލިސް\nސަރުކާރުން ނަޝީދު "ހަވަރަށް" ދިނީތޯ ސުވާލު އުފައްދައިފި


India ge consulate eh hadhan mashvaraa kohfaeh nuvey\nއިންޑިއާގެ ކޮންސިއުލޭޓެއް ހަދަން މަޝްވަރާކޮށްފައެއް ނުވޭ\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އިންޑިއާގެ ބޮޑުވަޒީރު ނަރެންދުރާ މޯދީއާ ސަލާމް ކުރައްވަނީ -- ފޮޓޯ: ރައީސް އޮފީސް\nއައްޑޫގައި ކޮންސިއުލޭޓް އޮފީހެއް ހެދުމަށް އިންޑިއާ ސަރުކާރުން ދިވެހި ސަރުކާރާ އެކު މިހާތަނަށް މަޝްވަރާ ކޮށްފައި ނުވާ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވިދާޅުވެއްޖެ އެވެ.\nރައީސް ސޯލިހް މިހެން ވިދާޅުވެފައި މިވަނީ އައްޑޫގައި އިންޑިއާގެ ކޮންސިއުލޭޓް އޮފީހެއް ގާއިމުކުރުމަށް އެ ގައުމުގެ ކެބިނެޓުން ފާސްކުުރުމާ ގުޅިގެންނެވެ.\nއިންޑިއާގެ ބޮޑުވަޒީރު ނަރެންދުރަ މޯދީ ރިޔާސަތު ބެލެހެއްޓެވި ކެބިނެޓްގެ އިއްޔެގެ ބައްދަލުވުމުގައި ނިންމާފައިވަނީ މިއަހަރު ނިމުމުގެ ކުރިން އައްޑޫގައި ކޮންސިއުލޭޓް ގާއިމުކުރުމަށެވެ.\nކޮވިޑާ ގުޅިގެން ސަރުކާރުން އަޅަމުން ގެންދާ ފިޔަވަޅުތަކުގެ މައުލޫމާތު ދިނުމަށް މިރޭ ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރެއްވި ސުވާލަކާ ގުޅިގެން ރައީސް ސޯލިހް ވިދާޅުވީ އައްޑޫގައި ކޮންސިއުލޭޓެއް ހެދުމަށް އިންޑިއާ ސަރުކާރުން އަދި މިހާތަނަށް ދިވެހި ސަރުކާރާ އެކު މަޝްވަރާ ކޮށްފައި ނުވާ ކަމަށެވެ.\nރައީސް ވިދާޅުވީ ގައުމު ތަކުގެ މެދުގައި ހުންނަ ޑިޕްލޮމެޓިކް ގުޅުންތަކުގެ ތެރެއިން އެއް ގައުމުން އަނެއް ގައުމަށް ހުށަހަޅާ ކަންތައްތަކެއް ފުރިހަމަކުރުމަށްޓަކައި ދެކެވެންޖެހޭ ވާހަކަތަކެއް ދެކެވޭނެ ކަމަށެވެ. އެކަމަކު އިންޑިއާގެ ކޮންސިއުލޭޓެއް އައްޑޫގައި ހެދުމާ ގުޅޭ ގޮތުން ދިވެހި ސަރުކާރުން އަދި މިހާތަނަށް އެއްވެސް ނިންމުމެއް ނިންމާފައި ނުވާނެ ކަމުގެ ޔަގީންކަން ވެސް ދެއްވެވި އެވެ.\nއިންޑިއާއާއި ރާއްޖެއާ ދެމެދު ވެސް އަދި އެހެން ގައުމުތަކާ އެކު ވެސް ވަރަށް ރަނގަޅު ގުޅުންތަކެއް އެބައޮތް ކަމުގައިވެސް ރައީސް ވިދާޅުވި އެވެ. އިންޑިއާގެ ނިއުދިއްލީގައި ރާއްޖޭގެ ހައިކޮމިޝަނެއް ހުންނައިރު އެގައުމުގެ ޓްރިވެންޑްރަމްގައި ރާއްޖޭގެ ކޮންސިއުލޭޓް އޮފީހެއް ހަދާފައިވާ ކަން ވެސް ފާހަގަކުރެއްވި އެވެ.\n"އެހެންވީމާ އެއް ގައުމަކުން ފޯރުކޮށްދޭ އެކަހަލަ ވަސީލަތްތައް އަނެއް ގައުމެއްގައި އެ އޮންނަ ގައުމަކުން އެދިއްޖެ ކަމަށް ވަންޏާ އެއާ ދޭތެރޭގައި ވިސްނަންޖެހޭ ކަމެއް ކަމަށް އަޅުގަނޑު ދެކެނީ،" އިންޑިއާގެ ހުށަހެޅުން ލިބިއްޖެނަމަ ސަރުކާރުން އެކަމާ ވިސްނާނެ ކަން ހާމަކުރައްވަމުން ރައީސް ވިދާޅުވި އެވެ.\nދިވެހިރާއްޖޭގައި ހުންނަ އިންޑިއާގެ ހައިކޮމިޝަނުން މިއަދު ނެރުނު ބަޔާނެއްގައި ބުނީ އެ ގައުމުގެ ކެބިނެޓުން އައްޑޫގައި ކޮންސިއުލޭޓް އޮފީހެއް ހެދުމަށް ނިންމީ އިންޑިއާގެ ސަރުކާރުން ގެންގުޅޭ "ނެއިބަހުޑް ފަސްޓް ޕޮލިސީ" އާއި "ސެކިއުރިޓީ އެންޑް ގްރޯތު ފޯ އޯލް އިން ދަ ރީޖަން"ގެ އަމާޒުގައި ރާއްޖެ އަކީ މުހިންމު ދައުރެއް އަދާކުރާ ގައުމަކަށް ވުމުން ކަމަށެވެ.\nއައްޑޫގައި އިންޑިއާގެ ކޮންސިއުލޭޓް އޮފީހެއް ހުޅުވުމަށް ނިންމާފައި މިވަނީ 200 މިލިއަން ޑޮލަރުގެ މަޝްރޫއުތަކެއް އެ ގައުމުގެ އެހީގައި އައްޑޫގައި ފަށާފައި ވަނިކޮށެވެ.\nއިންޑިއާ ރައީސް އިބްރާހިމް މުހައްމަދު ސޯލިހު އިންޑިޔާގެ ބޮޑުވަޒީރު މޯދީ + ޕޮލިޓިކްސް


"ރުޅިފިލުވާ ކޮޓަރި"އެއް ބްރެޒީލުގައި ތައްޔާރު ކޮށްފި\nފާތުމަތު އަނީސާ 22 ފެބްރުއަރީ 2021\nކޮރޯނާވައިރަހުގެ ވަބާ މުޅި ދުނިޔޭގައި ފެތުރިފައިވާއިރު މިކަމުގެ ސަބަބުން ނަފްސާނީ އަސަރުތައް ކުރާ މީހުން ވެސް މަދެއް ނޫނެވެ. ބައެއް މީހުންނަށް ލިބޭ މާޔޫސްކަމާއި ހިތްދަތިކަން ބަދަލުވީ ރުޅިއަށެވެ. މިގޮތަށް އަންނަ ރުޅި ކޮންޓްރޯލް ކުރުމަކީ ގިނަ މީހުންނަށް އެހާ ފަސޭހަ ކަމެއް ނޫނެވެ.\nމިހާރު ބްރެޒީލްގައި މިފަދަ މީހުން "ރުޅިފިލުވާ ކޮޓަރި" އެއް ވަނީ ހަދާފަ އެވެ.\nސައު ޕޯލޯގެ ރަށްބޭރުގައި ހުރި ގުދަނެއްގެ ތެރޭގައި ހަދާފައިވާ މި ތަނުގައި ވަރަށް ވަރުގަދަ ބޮޑެތި މަރުތޭލާއި ބާވެގެން ހަލާކުވެފައި ހުރި ޓީވީ، ކޮމްޕިއުޓަރު، ޕްރިންޓަރު އަދި ތަންތަން ހަލާކުކޮށް ސުންނަފަތިކުރަން ބޭނުންކުރާ މެޝިންތަކާއި ބިއްލޫރި ފުނޑުފުނޑުކުރެވެން ވެސް ހުރެ އެވެ.\nމިތަނަކީ 42 އަހަރުގެ ވެންޑަލީ ރޮޑްރިގޫޒް ކިޔާ މީހަކު ވިޔަފާރި އުސޫލުން ހުޅުވި ތަނެކެވެ. އަދި އޭނާގެ މި ވިޔަފާރި ވަރަށް ރަނގަޅު ވެސް މެއެވެ. ރުޅިގަނޑު ގަދަވެގެން އެ ރުޅި ފިލުވާލަން ބޭނުންވެގެން މިތަނަށް މިހާތަނަށް ވަރަށް ގިނަ ބަޔަކު އައިސްފައިވާ ކަމަށް ރޮޑްރިގޫޒް ބުންޏެވެ. ޚާއްސަކޮށް ކޮރޯނާވައިރަސް ޕެންޑެމިކް ތެރޭގައި މި ތަނުގެ ވިޔަފާރި ރަނގަޅުކަމަށް އޭނާ ބުންޏެވެ.\n"އަހަންނަށް ހީވަނީ މިއީ އެންމެ ރަނގަޅު ދުވަސްވަރުހެން މިފަދަ ތަނެއް ހުޅުވަން. ބައެއް މީހުންނަކީ އެންޒައިޓީ އާއި ސްޓްރެސްގެ ސަބަބުން ވަރަށް ރުޅިގަދަ ވެފައި ތިބޭ މީހުން. އެމީހުން އައިސް މިތަނަށް ވަދެ ރަނގަޅަށް އެއްޗެތި ސުންނާފަތިކޮށް ވަރުބަލިވާއިރު ހުންނަނީ ރުޅިގަނޑު މައިތިރިވެފަ،" ރޮޑްރިގޫޒް ބުންޏެވެ.\nރޮޑްރިގޫޒްގެ "ރޭޖް ރޫމް" ތަޖުރިބާކޮށްލަން ބޭނުންވަނީ ހަމަ އެންމެ 4.64 ޔޫއެސް ޑޮލަރެވެ.\nމިތަނަށް ވަންނައިރު ޕްރޮޓެކްޓިވް ސޫޓު ލާން ޖެހެ އެވެ. އަދި ހެލްމެޓް ވެސް އަޅަން ޖެހެ އެވެ. މިތަނަށް ވަންނަ މީހުން އެމީހުންގެ ހިތުގައި އުފެދިފައިވާ ޖަޒުބާތުތައް ފާރުތަކުގައި ލިޔެވޭނެ އިންތިޒާމް ވަނީ ހަމަޖައްސާފައި ހުރެ އެވެ.\nރޮޑްރިގޫޒް ބުނި ގޮތުގައި އޭނާގެ ކްލައިންޓުންގެ ތެރެއިން އެންމެ ގިނަ މީހުން ރުޅިގަދަ ވެގެން އުޅެނީ "ކުރީގެ ލޯބިވެރިޔާ"، "ކުރީގެ ފިރިމީހާ"، "ކޮރަޕްޝަން"، އަދި "ވަޒީފާގައި ޖެހޭ މައްސަލަތަކުގައި" ކަމަށެވެ.\nމިތަނަށް އައިސް ރުޅިގަނޑު ފިލުވާލި އެކަކީ 40 އަހަރުގެ އެލެކްސެންޑްރަ ޑި ކާވަޅޯ އެވެ. އޭނާއަކީ އެޑްވަޓައިޒިން ދާއިރާގައި މަސައްކަތްކުރާ މީހެކެވެ. ކޮންމެ ދުވަހަކު އޮފީހަށް ދާން ކާރުގައި އޭނާ ދެ ގަޑިއިރުގެ ދަތުރެއް ކުރަން ޖެހެ އެވެ. އަދި އެނބުރި އަންނަން ވެސް އެހާ ވަގުތު ނަގަ އެވެ. އޭނާ ބުނި ގޮތުގައި އޭނާގެ ހާސްކަން ގުޅިފައިވަނީ ސިއްހަތާ އެވެ. ޕެންޑެމިކް ތެރޭގައި ސިއްހަތަށް ވާނެ ގޮތެއް ނޭނގިގެން އޭނާ އިންތިހާއަށް ހާސްވެ އެވެ. އެހެންވެ މިތަނަށް އައިސް "ރޭޖް ރޫމް"ގައި ރަނގަޅަށް އެއްޗެތި ސުންނާފަތިކުރަން ވަގުތު ހޭދަކޮށްލުމުން އޭނާގެ ހިތަށް ވަރަށް ބޮޑަށް ލުއި ލިބިއްޖެ ކަމަށް މި މީހާ ބުންޏެވެ.\nލޫސިއާނާ ހޮލިންޑާ، 35، އަކީ ވަޒީފާއެއް ނެތި އުޅޭ ދެ ދަރިންގެ މަންމަ އެކެވެ. އޭނާ ބުނީ އައިސްފައިވާ ހުންނަ ރުޅިގަނޑު "ރޭޖް ރޫމަށް" ވަދެ ދުއްވާލަން އޭނާއަށް ހުރިހާ ގޮތަކުން ވެސް މާ ހިތްހަމަޖެހޭ ކަމަށެވެ.\n"މަންމައަކަށް ވެފައި ކުދިން ތިބީމަ އެކަށީގެންވާ ގޮތަށް ވަޒީފާއެއް އަދާ ނުކުރެވޭތީ އަހަރެން ވަރަށް ބޮޑަށް ސްޓްރެސްވޭ. އަހަރެން ބޭނުމެއް ނޫން އަހަރެން އަންނަ ރުޅި ދަރިންނަށް ނުވަތަ އެނޫން ވެސް މީހަކަށް ބާލުވާކަށް. އަހަންނަކީ ރުޅިއައިމަ އެއްޗެތި ތަޅާ ސުންނާފަތިކުރަން ބޭނުންވާ މީހެއް. އެހެންވީމަ މިތަނަށް އައިސް އެއްޗެތި ސުންނާފަތިކޮށްގެން ރުޅިގަނޑު ދުއްވާލަން އެހީތެރިކަން ލިބޭ،" ލޫސިއާނާ ބުންޏެވެ.\nއަރުޝީފަށް ނެގީ 23/02/2021 09:45\nއެންމެފަހުން އަޕްޑޭޓްކުރީ 23/02/2021 09:45\nމުއިއްޒުއާ ޒޫމް މެދުވެރިކޮށް ބައްދަލުކޮށްލުމުގެ ފުރުސަތު މިރޭ އޮންނާނެ!\nމުއައްލިމް އިބްރާހިމް 12 މިނެޓު ކުރިން\nސަރުކާރުން ފުރުސަތު ދޭނީ ސުލްހަވެރި ސިޔާސީ އެއްވުންތަކަށް: އިމްރާން\nއަޒްހާން އިބްރާހިމް 50 މިނެޓު ކުރިން\nފުރަތަމަ އެކްސިޑެންޓުން ސަލާމަތްވީ ކިރިޔާ، ދެ ވަނަ އެކްސިޑެންޓުގައި މަރު\nމާލޭގައި ޖަމާޢަތުގައި ނަމާދުކުރުން މެދުކަނޑައިލުމާއި ގުޅޭ ގޮތުން މަޝްވަރާކޮށްްފި


އިއުލާން ކުރި4ރަށުގައި ނުހިމެނުނަސް ފުވައްމުލަކަށް ޕީސީއާރު މެޝިން ލިބޭނެ ކަމަށް އުއްމީދުކުރެވޭ! – Mikal News\nއިއުލާން ކުރި4ރަށުގައި ނުހިމެނުނަސް ފުވައްމުލަކަށް ޕީސީއާރު މެޝިން ލިބޭނެ ކަމަށް އުއްމީދުކުރެވޭ!\nޕީސީއާރު ޓެސްޓް ލެބެއް\nފުވައްމުލަކު ސިޓީއިން ކޮވިޑު ޓެސްޓް ހެދުމަށް ނެގޭ ސާމްޕަލްތައް ޓެސްޓް ނުކުރެވި ގިނަ ދުވަސްތަކެއްވުމާއި، ސާމްޕަލް ނެގި ނަތީޖާ ނުލިބޭ އަދަދު އަބަދުވެސް މަތީ އަދަދެއްގައި ހުރުމަކީ ފުވައްމުލަކު ރައްޔިތުންގެ އިތުރުން ފުވައްމުލަކު އީއޯސީގެ ވެސް ކަންބޮޑުވުމެކެވެ. މިދިޔަ ހަފުތާގައި އެއަދަދު 500 އާއި ގާތްކުރާ އަދަދަށް އެރިއެވެ. އަދިވެސް އެއަދަދު އުޅެނީ އާންމުކޮށް 300 އިންމަތީގައެވެ. މިސަބަބާއި ގުޅިގެން ރައްޔިތުންގެ ކަންބޮޑުވުން ހުރި މިންވަރު އެގެނީ ސޯޝަލް މީޑިއާ ހާވާލުމުންނެވެ. ފުވައްމުލަކު ރާއްޖޭގެ ތިންވަނީ ސިޓީއަށް ވެފައި އެސިޓީގެ އާބާދީއަކީވެސް ރާއްޖޭގެ ތިންވަނަ އަށް އެންމެ ބޮޑު އާބާދީއަށް ވާއިރު ކައިރީގައިވާ އައްޑޫ ސިޓީއިން ވެސް ފުވައްމުލަކުން ނެގޭ ސާމްޕަލްތައް ޓެސްޓު ނުކުރެވުމަކީ ރައްޔިތުންގެ ކަންބޮޑުވުމެކެވެ.\nފުވައްމުލައް ސިޓީ ކޮވިޑް-19 ނަތީޖާ ނުލިބޭ ސާމްޕަލް ހިސްޓްރީ ފާއިތުވި 11 ދުވަސް.\nމިކަންތައްތައް މިގޮތަށް ހުއްޓާ، ރާއްޖޭގެ ހަތަރު އަތޮޅެއްގައި ޕީސީއާރު ޓެސްޓިން ފެސިލިޓީ ގާއިމު ކުރަން ނިންމި އިރު ފުވައްމުލަކު ނުހިމެނުމުން ގިނަ ބަޔަކު ޝަކުވާ އިންތިހާއަށް އިތުރުވިއެވެ. ސަރުކާރުން ފުވައްމުލަކު ބާކީ ކުރާ ވާހަކައަކީ އަބަދުވެސް ކޮންމެވެސް މިންވަރަކަށް ދެކެވޭ ވާހަކައެކެވެ. އެވާހަކަ އަނެއްކާވެސް ބާރުވެގެން ދިޔައެވެ. ސިޔާސީ ފަރާތްތަކަށް ފާޑުކިއުން އަމާޒުވިއެވެ.\nމިކަމާއި ގުޅިން ސިޔާސީ ބައެއް ފަރާތްތަކުން ދަނީ ފުވައްމުލަކުގައި ވަރަށް އަވަހަށް ޕީސީއާރު ޓެސްޓިން ފެސިލިޓީ ގާއިމުކުރެވޭނެކަމަށް އުއްމީދު ކުރާވާހަކަ ދައްކަވާފައެވެ. އެގޮތުން ފުވައްމުލަކު މެދު ދާއިރާގެ މެންބަރު ވިދާޅުވީ “ހެލްތު މިނިސްޓަރ ކުރީގައި ވެސް ވިދާޅުވެފައިވާ ފަދައިން އެންމެ ފުރަތަމަ ލިބޭ ޕީސީއާރު މެޝިން ތަކުގެ ތެރެއިން މެޝިނެއް ފުވައްމުލަކުގައި ބަހައްޓައި ފުވައްމުލަކުގައި ކޯވިޑް 19 ފެތުރުން މަދުކުރުމަށް ކުރަމުން ގެންދާ މަސައްކަތަށް އަވަސް ހައްލެއް ލިބިގެންދާނެ ކަމަށް އަޅުގަނޑު ޝައްކެއް ނުކުރަން” ކަމަށެވެ. ނަމަވެސް އެންމެ ފުރަތަމަ ލިބޭ ރަށްރަށުގެ ތެރޭގައި ފުވައްމުލަކު ނުހިމެނުނެވެ. އިއްޔެ ބޭއްވި ނޫސްވެރިންގެ ބައްދަލުވުމުގައި މަބުރޫކު ވިދާޅުވީ، ލ. އަތޮޅު، ގދ. އަތޮޅު، ރ. އަތޮޅު އަދި ޅ. އަތޮޅުގައި ޕީސީއާރު ޓެސްޓިން ފެސިލިޓީތަކެއް ހެދުމަށް ނިންމާފައިވާ ކަމަށެވެ. އެލިސްޓުގައެއް ފުވައްމުލަކެއް ނެތެވެ.\nނަމަވެސް، ފުވައްމުލަކު ސިޓީގެ އާ މޭޔަރު އިސްމާއީލް ރަފީގުވަނީ ކޮވިޑް ޓެސްޓްކުރާ މެޝިން ވަރަށް އަވަހަށް ލިބޭނެކަމަށާއި އެކަންތައްތައް ވަރަށް ގާތުން ބަލަމުންދާކަން ހާމަކޮށްފައެވެ. “ޕީސީއާއު މެޝިން ހޯދުމާއި ގުޅޭގޮތުން ރައީސާއި ނާއިބު ރައީސާއި ހެލްތު މިނިސްޓަރާއި އެމްޕީންނާއި ވެސް ވާހަކަ ދެކެވިއްޖެ، ފުވައްމުލަކު ހޮސްޕިޓަލަކީ އެންމެ ފުރަތަމަ ޕީސީއާރު މެޝިން ގާއިމުކުރެވޭ އެއް ހޮސްޕިޓަލަށް ވާނެކަމުގެ ޔަގީންކަން މިއަދުވެސް ހެލްތު މިނިސްޓަރު ދެއްވި، އަޅުގަނޑު މިދަނީ ގާތުން މިކަން ބަލަމުން” މޭޔަރު އިއްޔެ ފޭސްބްކުގައި ލިއުއްވިއެވެ.\nއެހެންކަމުން، މޭޔަރު ވެސް މިދާޅުވާ ފަދައިން ފުވައްމުލަަކުން ކޮވިޑަށް ޓެސްޓް ކުރެވުމުގެ ޚިދުމަތް ވަރަށް އަވަހަށް ގާއިމުވާނެ ކަމުގެ އުއްމީދުކުރެވެއެވެ.\nގުޅުންހުރި މައުލޫތައް:ކޮވިޑް ޓެސްޓް\nގެސްޓުން ފުރުމަށް ހަދަންޖެހޭ ކޮވިޑް ޓެސްޓް ހެދުމުގެ ތަކުލީފުބޮޑު: ގެސްޓްހައުސް އޮޕަރޭޓަރުން\nފުވައްމުލައް ސިޓީއިން ފުރަން ބޭނުންވާ މީހުންނަށް ޕިސީއާރު ސާމްޕަލް ނެގުން ހަވީރު ހޮސްޕިޓަލުން\nއެޗްޕީއޭގެ ސީނިއާ ޓީމެއް ފުވައްމުލަކުގައި- ފުވައްމުލަކުގެ ނޫސްވެރިން ބައްދަލުކުރުމަށް އެދޭ\nކޮވިޑް-19އަށް ޓެސްޓް ކުރުުމަށް ‘ޕޮއިންޓް އޮފް ކެއާ’ މެޝިން ބޭނުންކުރަން ތައްޔާރުވެއްޖެ


އަންހެން ސިންގަލްސް ޗެމްޕިއަންކަން ޑެންމާކްގެ ކެރޮލައިން ...\nby vomadmin January 27, 2018\nރައްޔިތުންގެ މަޖިލީހުގެ ދިއްގަރުދާއިރާގެ މެމްބަރު ފާރިސް މައުމޫން އަނެއްކާވެސް ފުލުހުންގެ ބެލުމުގެ ދަށަށް ގެންގޮސްފިއެވެ.\nކޯޓުއަމުރެއްގެދަށުން ފާރިސް ފުލުހުންގެ ބެލުމުގެދަށަށް ގެންދިއުމުގެކުރިން ވަނީ އޭނާދިރިއުޅުއްވާ މ. ސްނޯ ރޯސް ކޯޓު އަމުރެއްގެ ދަށުން ބަލައި ފާސްކޮށްފައެވެ.\nމި ކޯޓު އަމުރަކީ. މ. ސްނޯ ރޯސް ގައި ފާރިސް މައުމޫނާ ގުޅުންހުރި ތަންތަނާއި ތަކެތި ބަލައި ފާސްކުރުމަށް ނެރެފައިވާ އަމުރެއް. ބަލައި ފާސްކުރުމަށް ކޯޓުން ދީފައިވަނީ 12 ގަޑިއިރުގެ މުހުލަތެކެވެ. އަދި އަމުރުގެ ބާރު ދެމިއޮންނާނީ އަމުރު ނެރޭ ވަގުތުން ފެށިގެން 72 ގަޑިއިރުގެ މުއްދަތަށް ކަމަށް ވެސް ކޯޓު އަމުރުގައިވެއެވެ.\nފުލުހުން ހަރަކާތްތެރިވަމުންދަނީ ފާރިސް ދިރިއުޅުއްވާ، މ.ސްނޯ ރޯސް ގެ6ވަނަ ފަންގިފިލާގައި. ފާރިސް ވެސް މި ވަގުތު ހުންނެވީ ފުލުހުންނާ އެކު އެގޭގައެވެ.\nކޯޓުއަމުރެއްގެދަށުން ފާރިސް ދިރިއުޅުއްވާގެ ފުލުހުން ބަލައި ފާސްކުރަމުންދާއިރު، ފާރިސް ހައްޔަރުކުރުމަށް ކްރިމިނަލް ކޯޓުން ނެރެފައިވާ އަމުރުގައިވާ ގޮތަށް ފާރިސް ހައްޔަރު ކުރުމަށް ރައީސް ޔާމީން ފުލުހުންނަށް އަންގަވާފައިވާ ކަމަށްވިދާޅުވެ ރައީސް އޮފީހުގެ ތަރުޖަމާން އިބްރާހީމް މުއާޒް ޢަލީ ވަނީ ޓްވީޓްކުރައްވާފައެވެ.\nމަޖިލީހުގެ މެމްބަރުންނަށް ރިޝްވަތު ހުށަހެޅިކަމުގެ ތުހުމަތުގައި، ފާރިސް ހައްޔަރުކޮށް، ޝަރީއަތް ނިމެންދެން ބަންދުގައި ބެހެއްޓުމަށް ފަހު،6މަސް ޒފަހުން ކްރިމިނަލްކޯޓުން އޭނާ މިނިވަންކުރީ މިދިޔަ ބުރާސްފަތި ދުވަހުއެވެ. ކްރިމިނަލް ކޯޓުން ފާރިސް ދޫކޮށްލީ3ޝަރުތަކާ އެކުއެވެ. ކްރިމިނަލްކޯޓުން ކޮށްފައިވާ ތިން ޝަރުޠަކީ މައްސަލައިގެ ހެއްކަށް ނުފޫޒު ފޯރާނެ ފަދަ އަމަލެއް ނުކުރުމާއި މާލެއިން ބޭރަށް ދާ ނަމަ ކޯޓުގެ ހުއްދަ ހޯދުމާއި ކޯޓުން އަންގާ ގަޑިއަށް ކޯޓަށް ހާޒިރުވުމެވެ.\nކުއްލި ނުރައްކަލުގެ ހާލަތު މިމަހުގެ 30 އަށް އިތުރުކޮށްފި\nމާރޗްމަހުގެ 12 ވަނަ ދުވަހު ރާއްޖޭގައި އިއުލާންކޮށްފައި އޮތް އާއްނު ސިއްހީ ކުއްލި ނުރައްކަލުގެ މުއްދަތު މިމަހުގެ ނިޔަލަށް ...\nއެގްރޯ ނޭޝަނަލް ކޯޕަރޭޝަނުން ދަނޑުވެރިންނަށް ދޫކުރާ “ސްޓާޓް އަޕް” ޕެކޭޖްގެ ދަށުން ދަނޑުވެރިންނަށް ތަކެތި ދޫކުރަން ފަށައިފިއެވެ. އެގްރޯ ...\nރޮލެކްސް ގަޑިއާއި ކޮހިނޫރު އަގޮޓީގެ ޒަމާން ނިމިގެން ގޮސްފި – ރައީސް ނަޝީދު\nރޮލެކްސް ގަޑިއާއި ކޮހިނޫރު އަގޮޓީގެ ޒަމާން ނިމިގެން ގޮސްފައިވާކަމަށް ކުރީގެ ރައީސް އަދި 19 ވަނަ ރަށްޔިތުންގެ މަޖިލިހުގެ ...\nvomadmin April 8, 2019\nމީދޫ ޔޫތު ސެންޓަރު ފިޔަވައި އައްޑުއަތޮޅުގެ އެހެން ޔޫތުސެންޓަރުތަކަށް ސްޕޯޓްސް ސްޕަވައިޒަރުންނާއި ޖިމްއިންސްޓްރަކްޓަރުން ހޯދުމަށް އިއުލާންކޮށްފި\nމީދޫ ޔޫތު ސެންޓަރ ފިޔަވައި އައްޑުއަތޮޅު އެހެން ރަށްރަށުގައި ގާއިމްކޮށްފައިވާ ޔޫތު ސެންޓަރުތަކުގައި ވަޒީފާ އަދާކުރާނެ ސްޕޯޓްސް ސްޕަވައިޒަރުންނާއި ...\nvomadmin August 22, 2019


Hukuru ge sagaafaiy nufeni hiyydhathikan!\nހުކުރުގެ ސަގާފަތް ނުފެނި ހިތްދަތިކަން!\nމޫނުގަައި މާސްކު އަޅައިގެން މިއަދު މިސްކިތަށް ދިޔަ ބިދޭސީއެއް: ގިނަ ބިދޭސީންނަށް ހުކުރު ނުކުރާނެ ކަމެއް ނޭނގޭ - އަހުމަދު އަޝްހާދު | އަވަސް\n"ބޭބެއަށް ގޭގައި ނުހުރެވިގެން އައީ، ދަރިން ބުނި ނުދާށޭ، އެކަމަކު ކިހިނެއް މި ގަޑީގައި ގޭގައި ހުންނާނީ، މީ ހުކުރު ގަޑި،" އިސްލާމީ މަރުކަޒު ކައިރީގައި ލޮލުން ފެންކަޅިވެފައި ހުރި އުމުރުން ދުވަސްވީ ބޭބެއަކު އޭނާގެ މިއަދު އިހްސާސްތައް ކިޔައިދިނެވެ.\nބޭބެ ހުރީ އިސްލާމީ މަރުކަޒާ ދިމާލަށް ބަލަހައްޓައިގެންނެވެ؛ އެހެންޏާ ފެންނަ ހިތަށް ފިނިކަން ގެނެސްދޭ އިސްލާމީ ރީތީ އަހްލާގުގެ މަންޒަރުތައް ހިތަށް ގެންނާށެވެ؛\nއެއް މުސްލިމަކު އަނެއް މުސްލިމަކާ ސަލާމްގަލާންކޮށްލައި ހިނިތުންވެލާ މަންޒަރެވެ. ބައްޕަގެ އިނގިލި ކުރީގައި ހިފާ ދަމަމުން ދަރީން މިސްކިތަށްދާ މަންޒަރެވެ. މިސްކިތުގައި ކުދީން ކޮޅުކޮޅަށް ދުވެ ނަގާ މަންޒަރެވެ. ކާފަގެ އަތުގައި ހިފައިގެން ޒުވާނުން މިސްކިތަށް ވަންނަ މަންޒަރެވެ. ބިދޭސީން ސަފު ހަދާފައި ޖަމާވާ މަންޒަރެވެ. ޒުވާނުން ގުރޫޕް ހަދާފައި މިސްކިތަށް އަންނަ މަންޒަރެވެ.\nހުކުރު ގަޑީގައި ބައެއް މީހުން މެންދުރު ނަމާދު ކުރުމަށް މިސްކިތަށް ދިޔަ - އަހުމަދު އަޝްހާދު | އަވަސް\nމިއަދު އެ މަންޒަރުތަކެއް ނުކުރެހުނެވެ. މިއަދު މުޅި ތަން ފަޅަށެވެ. ދެ ތިން މީހަކު ނޫނިޔާ މިއަދު މިސްކިތަކަށް ނުދެ އެވެ. ދިޔަ މީހަކު ވެސް މެންދުރު ނަމާދު އެކަނިކޮށްލައިގެން ފައިބައިގެން ދަނީ އެވެ. އެތައް ޒަމާނެއްސުރެ ހުކުރު ދުވަހުގެ މި ގަޑީގައި މާލެ ގުގުމާލައި ހުތުބާގެ އަޑެއް ނެތެވެ. މުޅި މާލެ ފަޅަށެވެ.\nބިހުރޯޒު ކަމަނާ މިސްކިތް ކުރިމަތީގައި ހާސްވެ، ކަންބޮޑުވެފައި ބިދޭސީންތަކެއް ތިއްބެވެ. ބަންގްލަދޭޝްގެ ރައްޔިތުންނެވެ. އެމީހުން އަބަދުވެސް ހުކުރު ކުރަނީ އެ މިސްކިތުގަ އެވެ. މިއަދު އެ ތަނުގައި އެއްވެސް މީހެއް ނެތެވެ. އެ ބިދޭސީން ތިބީ މި ވާނުވާއެއް ނޭނގި ވަރަށް ހާސްވެފަ އެވެ.\n"އަހަރެންނަށް ނޭނގެނީ ހުކުރު ނުކުރަނީކަން، މީ ވަރަށް ދެރަ،" އެތަނުން އެކަކު ބުންޏެވެ.\nހުކުރު ގަޑީގައި މާލޭގެ މަގުތައް މިއަދު އޮތީ ފަޅަށް: މިއީ ރަނގަޅު މަންޒަރެއް - އަހުމަދު އަޝްހާދު | އަވަސް\nމިއަދު ގިނަ މިސްކިތްތައް ކައިރީގައި ބިދޭސީން މުސައްލަ ހިފައިގެން ތިއްބެވެ. ފަހަރުގައި އެމީހުންނަށް އެންމެ ރަނގަޅަށް މައުލޫމާތު ފޯރާފައިނުވަނީ ކަމުގައި ވެދާނެ އެވެ. ނޫނީ އެމީހުންނަށް ވެސް ހުކުރު ދުވަހު މިސްކިތަށް ނުގޮސް ކެތްނުވީ ކަމުގައި ވެސް ވެދާނެ އެވެ. ނޫނީ ގޭގައި ނަމާދު ކުރެވެން ނެތުމުން މެންދުރު ނަމާދުކޮށްލުމަށް ދިޔައީ އެވެ. ބައެއް މިސްކިތްތަކުގައި ބިދޭސީން ވަރަށް ގިނަ އެވެ.\nހާސްވެ ކަންބޮޑުވެފައި ތިބި ބިދޭސީންނަށް މިއީ ރާއްޖޭގައި އެމީހުންނަށް ފެންނާނެ މަންޒަރެއް ކަމެއް ނުދެ އެވެ. އެއް މިސްކިތުގައި ހުކުރު ނުކުރާކަން އެނގި، އަނެއް މިސްކިތަށް ވެސް ބައެއް މީހުން ދިޔަ އެވެ. އަދި ހުކުރު ކުރާނެ ކަމަށް އެންމެ ފަހު ވަގުތާ ޖެހެންދެން އިންތިޒާރުގައި ވެސް ބައެއް މީހުން ތިއްބެވެ.\nބިދޭސީއަކު ހުކުރަށް މުއްސަލަ ހިފައިގެން އައިސް - އަހުމަދު އަޝްހާދު | އަވަސް\nހުކުރު ގަޑީގައި މާލޭގެ މަގުމައްޗާ އެއްކޮށް ނަމާދު ކުރާ މީހުންނައިގެން ފުރިފައި އޮންނައިރު މިއަދު އެ މަގުތައް މަތީގައި މީހަކު ނެތެވެ. ކުލަކުލައިގެ މުސައްލަތައް މަގުމަތީ ފަތުރާލާފައެއް ނެތެވެ. މުސައްލަތައް ހިފައިގެން ބިދޭސީން ކޮޅުކޮޅަށް ހިނގި ނަމަވެސް ދިވެއްސަކު ހަމަ ނުފެނެ އެވެ.\nމިއީ ރާއްޖޭގެ ތާރީހުގައި ވެސް މާލޭގައި ހުކުރު ނުކުރި ފުރަތަމަ ދުވަހެވެ. މި ހާލަތަށް ދިޔައީ ކޮވިޑް-19ގެ ބިރާއެކު އެވެ. އެއްވެ އުޅުން އެއީ މިހާރު އެންމެ ރަނގަޅު ގޮތެއް ނޫނެވެ. މިސްކިތަށް ކިތަންމެ ދާހިތްވިޔަސް މި ވަގުތު ނަމާދު ކުރަންވީ ގޭގަ އެވެ.\nމިސްކިތެއްގެ ބޭރުގައި ބައެއް މީހުން މަޑުކޮށްލައިގެން - އަހުމަދު އަޝްހާދު | އަވަސް\n"ހުރިހާ އެންމެން ގޭގައި ނަމާދު ކުރައްވާ، ހުރިހާ އެންމެން ގޭގައި ނަމާދު ކުރައްވާ،" ބަންގީގެ ފަހަތުގައި ގޮވާ މި ގޮވުމަށް ތަބާވާން ޖެހެ އެވެ. ހާއްސަކޮށް، އުމުރުން ދުވަސްވީ މީހުން މިކަމުގައި ސަމާލުކަން ދޭން ޖެހޭނެ އެވެ.\nދީނީ އިލްމްވެރިން ވެސް ބާރު އަޅުއްވަނީ އެގޮތަށެވެ. އެގޮތުން ފަތުވާ މަޖިލީހުން ވެސް ވަނީ ހުކުރު ނަމާދު މި ވަގުތު ނުކުރުމަކީ ހުއްދަ ކަމެއް ކަމަށް ބުނެ ފަތުވާ ނެރުއްވާފަ އެވެ.\nފެންކަޅިވެފައި ހުރި ބޭބެއަށް އެ މެސެޖް ފޯރުކޮށްދިނީމެވެ. "މިވަގުތަށް އޮތް ގޮތް ދޯއޭ،" ބުނެ ބޭބެ ވެސް ހިނގައިގަތީ ގެއާ ދިމާލަށެވެ. ނަމަވެސް މޫނުމަތިން ފެންނަން ހުރީ ނުތަނަވަސް ކަމެވެ.\nކޮރޯނާ ވައިރަސް ކޮވިޑް-19 ބަލާއާފާތް + އާއްމު ސިއްހަތުގެ ކުއްލި ނުރައްކަލުގެ ހާލަތު\nއައްޑޫން ސާމްޕަލް ނެގި ދިވެހިން ނެގެޓިވް\nބޭހުގެ ޝިޕްމަންޓް ބުރާސްފަތި ދުވަހު


Mabrook Nufenna Sababu Haamakohfi - Vaguthu\nމަބްރޫކް ނުފެންނަ ސަބަބު ހާމަކޮށްފި\nކޮވިޑް-19ގެ މައުލޫމާތު ދިނުމަށް ބޭއްވި ނޫސްވެރިންގެ ބައްދަލުވުމެއް - ވަގުތު އިމޭޖްސް: މުހައްމަދު އަފްޒަލް\nކޮވިޑް-19 އާއި ގުޅިގެން ސަރުކާރުން ފޯރުކޮށްދެމުން ގެންދާ މައުލޫމާތުތައް އާއްމުންނާއި ހަމައަށް ފޯރުވުމުގައި އެންމެ އިސް ދައުރެއް އަދާކުރައްވަނީ ރައީސް އޮފީހުގެ އަންޑާ ސެކެޓްރީ މުހައްމަދު މަބްރޫކް އަބްދުލްއަޒީޒް އެވެ. ގިނަ މީހުން ބުނާ ގޮތުގައި މަބްރޫކް އެގޮތައް މަސައްކަތް ނުކުރައްވާނަމަ މިހާރު މިފެންނަ މަންޒަރު މިގޮތައް އޮތުން ދުރެވެ. ކޮންމެއަކަސް ރެއާއި މިރޭ ނޫސްވެރިންގެ ބައްދަލުވުމުން މަބްރޫކް ނުފެނުމުން ގިނަ ބަޔަކު ވަނީ އެކަމާއި ކަންބޮޑުވުން ފާޅުކޮށްފައެވެ.\nމަބްރޫކް އަށް ވީގޮތެއް ނޭނގިގެން ގިނަ ބަޔަކު ވަނީ ޓްވިޓާގައި އެކަމާއި ގުޅިގެން ކަންބޮޑުވުން ފާޅުކޮށްފައެވެ.\nInge ey reyga ves naara yo, kiive tho balaaba.\n— Laalu Manna ♥ (@LaaluManna) April 10, 2020\nގިނަ ބަޔަކުގެ ކަންބޮޑުވުންތަކާއި ގުޅިގެން މަބްރޫކް ވަނީ ދެންމެ ޓްވީޓެއް ކުރައްވާފައެވެ.\nމަބްރޫކް ވިދާޅުވީ ނޫސްވެރިންގެ ބައްދަލުވުމުން ނުފެންނަނީ ސިއްހަތު ރަނގަޅު ނުވުމުން ކަމަށެވެ. "އަހަރެންގެ އަޑު ރަނގަޅު ވަންދެން އަރާމު ކުރަން އަހަރެންގެ ޑޮކްޓަރު ވަނީ ލަފާދެއްވާފައި. ވަރަށް އަވަހަށް ތިބޭފުޅުންނާއި ވާހަކަދައްކަން ތައްޔާރު ވާނަން." މަބްރޫކް ވިދާޅުވިއެވެ.\nހުރިހާ އެންމެނަށް ހެޔޮ އެދުންތައް ފޮނުވަމުން މަބްރޫކް މިރޭ ވެސް ނަސޭހަތްތެރިވެ ވަޑައިގަތީ އިޖުތިމާޢީ ގައިދުރުކަން ބެހެއްޓުމަށާއި ގޭގައި ތިބުމަށާއި އަދި އަތް ދޮވުމަށެވެ.\nI’ve been feelingabit under the weather. My doctor recommends that I rest my voice until recovery.\nI will soon be ready to speak with you all again.\nLove to everyone, from an appropriate distance (3ft minimum)#StayHome #WashYourHands\n— Mabrook Azeez (@mabrouq) April 10, 2020\nކޮވިޑް-19 އާއި ގުޅިގެން ކޮންމެ ދުވަހަކު ސަރުކާރުން ހާމަކުރާ މައުލޫމާތުތައް އާއްމުންނަށް ދޭހަވާ ގޮތައް ފޯރުކޮށްދިނުމުގައި މަބްރޫކް އަދާކުރައްވާ ދައުރަށް ގިނަ ބަޔަކު ގެންދަނީ ޝުކުރު އަދާކުރަމުންނެވެ. އަދި މަބްރޫކަށް އަވަސް ޝިފާއެއް ލިބުމަށް އެދޭކަމަށް ބުނެ މިރޭ ވެސް ގިނަ ބަޔަކު ވަނީ ޓްވީޓް ކޮށްފައެވެ.\nއޭޕްރީލް 10, 2020 23:15\nޔާ ﷲ ބަލިވެ އުޅޭ އެންމެނަށް އަވަސް ޝިފާ ދެއްވާން ދޭވެ.\nއޭޕްރީލް 10, 2020 23:41\nމަބްރޫކް އިޒް ދަ ބެސްޓު! މި ސަރުކާރުގަ މިވަރެއް ނެތް.\nއޭޕްރީލް 11, 2020 00:05\nމަބޫ ބަލިވީމަ ދެރަވެގެން ގޮސް ރޮވިއްޖެ\nއޭޕްރީލް 11, 2020 00:21\nއައި ތޯޓް ދޮގު ހަބަރެއް އިއުލާން ކުރަން އެންގީމަ މަޑުކޮއްލީކަމަށް.\nއޭޕްރީލް 11, 2020 00:24\nމަހީކުރީ ދޮގެއްހަދަން ޖެހުނީމަ އެގޮނޑިއަށް ނާރާނީ ކަމަށް\nމަބްރޫކަށް މާތްﷲ އަވަސް ޝިފާއެއް ލައްވާށި!\nއޭޕްރީލް 11, 2020 00:32\nއަވަސް ޝިފާ އަކަށް އެދެން.ތިޔަކުރައްވާ ހިތްވަރަށް ސާބަސް.\nއޭޕްރީލް 11, 2020 00:45\nޥަރައް މޮލު ދަރިޔެ...........\nއޭޕްރީލް 11, 2020 00:49\nއޭޕްރީލް 11, 2020 01:53\nބުނިގޮތަށް އަމަލު ކުރީކީ ނޫންތަ؟.!!!!\nއޭޕްރީލް 11, 2020 02:42\nފިރިހެން ހެދުންލާ އަންހެންކުއްޖާ ވެސް ގޮވާގެން އަރައްޗޭ\nއޭޕްރީލް 11, 2020 03:03\nލާދީީނީ ކަލޭގެ ނޭރިއްޔާރަނގަޅީ ދުވަހަކުވެސް\nއޭޕްރީލް 11, 2020 08:52\nއޭތް، ހަމަ ރަނގަޅަށް؟ އެއީވެސް ހަމަ އެ ވައްތަރުގެ މީހެއްތަ؟\nއޭޕްރީލް 11, 2020 08:51\nގިނަ އަދަދެއްގެ ރައްޔިތުން ވަޒީފާތަކުން ވަކިކޮށް ގޭގަމަޑުކުރުމަށް އަންގާފަ އަދި ބޭރަށް ނިކުމެއްޖެނަމަ ޖޫރިމަނާ ކުރާނެކަމުގެ އިންޒާރުވެސްދީފަ ދެން ގޭގަ ތިބެ ބިލްތަށްބޮޑުވީމާ ނިކަމެތިން އިތުރުހާސްކަމަކާއި ނުތަނަވަސްކަމުގެތެރޭގައި އަޅާލާނެ މީހަކުނެތް.. މި ހާލަތުގަވެސް %40 ކުޑަކުރާނެ ކަމަށްބުނެ ސަރުކާރުން ރައްޔިތުންނަށް އޮޅުވާލީ ހެދީ ދޮގު/މަކަރު މިމަހުގެ ބިލްތަށް އަތްނުފޯރާވަރަށް މައްޗަށްއަރައިފި ދުވަހަކުވެސް ބިލްތައް ބޮޑުނުވާހާވަރަށް ބޮޑުވެސްވެއްޖެ . އަދި މިމަހުގެ 19ރައިގެކުރިން ނުދައްކައިފިނަމަ %2 ޖޫރިމަނާ ކުރާނެކަމަށް އިންޒާރުވެސްދީފައިވޭ\nއޭޕްރީލް 11, 2020 09:25\nމަބްރޫކް ނެތި ބޭއްވި ނިއުސްކޮންފަރެންސް ސަރުކާރު ބޮޑުތަނުން އަނގަގަޅި ޖެހިއްޖެ\nއޭޕްރީލް 11, 2020 11:06\nދޮގު ހަދަން ޖެހުނީމާ ނާރަނީ! އެއްވެސް ބައްޔެއްވެގެންނެއް ނޫން!\nއޭޕްރީލް 11, 2020 12:02\nމަބުރޫކު އަށް ކޮވިޑު19 ޖެހުނީތަ އަވަސް ޝިފާ އަކަށް އެދެން\nއޭޕްރީލް 11, 2020 12:30\nމަށަށް ކިޔުނީ މިހެން Love to everyone from an appropriate distance\nއޭޕްރީލް 11, 2020 17:42\nއަނެއްކާ ދޮގެއް ހަދަން ބުނީތަ ފުލައިޓުން އެގެންނަ މީހުންނާ ބެހޭގޮތުން؟ ކައިރީގައި އުޅޭ ކުދިންކޮޅެއް ބުނި މަބުރޫގު އެހާ ބައްޔެއްނޫނޭ....\nބޭނުންވަަނީ މުޅި ޤުދުސް - ނަތަންޔާހޫ


NIC ah Memberun Ayyan Kurumah Vote ah Ehun Hoama Dhuvahu - Hali News\nއެންއައިސީ އަށް މެމްބަރުން އައްޔަންކުރުމަށް ވޯޓަށް އެހުން ހޯމަދުވަހު\nނޭޝަނަލް އިންޓެގްރިޓީ ކޮމިޝަން (އެންއައިސީ) ގެ ހުސްވެފައިވާ މަގާމުތަކަށް މެމްބަރުން އައްޔަނު ކުރުމަށް ވޯޓަށް އެހުން ހޯމަ ދުވަހު އޮންނަ ރައްޔިތުންގެ މަޖިލީހުގެ ޖަލްސާއަށް އެޖެންޑާކޮށްފިއެވެ.\nއެގޮތުން އެންއައިސީން ހުސްވެފައިވާ ތިން މަގާމަކަށް މެމްބަރުން އައްޔަނުކުރުމަށް ނަންތައް ދިރާސާކުރި ކޮމިޓީ ރިޕޯޓް ޖަލްސާގައި ހުށައެޅުމަށްވަނީ ހަމަޖެހިފައެވެ.، ކޮމިޓީން ނިންމާފައިވަނީ ތިން މަގާމަށް ކުރިމަތިލި ފަރާތްތަކުގެ ތެރެއިން ރައިސުލްޖުމްހޫރިއްޔާ މަޖިލީހަށް ފޮނުއްވި 17 ނަން ދިރާސާ ކުރުމަށްފަހު ހަތް މީހެއްގެ ނަން ތަޅުމަށް ފޮނުވުމަށެވެ.\nމީގެ އިތުރުން އެންއައިސީގެ މެމްބަރުކަމަށް ގާސިމް އަބްދުލްކަރީމް އައްޔަން ކުރަން ފެންނަ ކަމަށް ނިންމާފައިވާ މިނިވަން މުއައްސަސާތަކުގެ ރިޕޯޓު ވެސް ހޯމަ ދުވަހުގެ ޖަލްސާއަށް ހުށައެޅުމަށް ވަނީ އެޖެންޑާ ކޮށްފައެވެ.\nހުސްވެފައިވާ ތިން މަގާމަށް އައްޔަނު ކުރުމަށް ކޮމިޓީން ރުހުން ދިން ފަރާތްތަކުގެ ތެރޭގައި ހައިލީ ރިކޮމެންޑެޑްގެ ގޮތުގައި ދެ ނަމެއް ވަނީ ފާހަގަކޮށްފައެވެ. އެއީ އާމިނަތު ޝާދިޔާ އަދި އާމިނަތު ޝިއުނާގެ ނަމެވެ. އަދި ރިކޮމެންޑެޑް ގޮތުގައިވެސް ދެ ނަމެއް ފާހަގަކޮށްފައިވެއެވެ. އެއީ އަލީ މުހައްމަދު މަނިކާއި ޝުއައިބް އަބްދުއްރަހްމާންގެ ނަން ހިމެނެއެވެ. ދެން މި ލިސްޓުގައި ހިމެނެނީ ޑރ. އިބްރާހިމް ޝިޔާމް އާއި ހަދީޖާ ނައީމްގެ ނަމުގެ އިތުރުން އަލީ ނިޒާމްގެ ނަމެވެ.\nއެންއައިސީން ތިން މަގާމެއް ހުސްވެފައިވަނީ އެ ކޮމިޝަނުން ތިން މެމްބަރަކު އިސްތިއުފާ ދެއްވުމާއި ގުޅިގެންނެވެ. އެ މެމްބަރުންނަކީ ކޮމިޝަންގެ ނައިބް ރައީސް ހައްސާން ހަމީދު، މެމްބަރު ހަދީޖާ އަބްދުﷲ ގެ އިތުރުން ކޮމިޝަންގެ މެމްބަރު އަހުމަދު އަމީންއެވެ.\nމީގެތެރެއިން ގާސިމަކީ، ކުރީގެ ރައީސް އަބްދުﷲ ޔާމީންގެ ވެރިކަމުގައި، މޯލްޑިވްސް މާކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ބޮޑު ހިޔާނާތް ފަޅާއަރުވާލި މައްސަލާގައި ރައީސް ޔާމީންގެ ވެރިކަމުގައި ޖަލަށްލި ބޭފުޅެކެވެ. އެންއައިސީގައި ހުސްވެފައިވާ މެމްބަރު ކަމުގެ މަގާމަށް އިއުލާން ކުރުމުން، ކުރިމަތި ލެއްވި ބޭފުޅުންގެ ތެރެއިން ރައީސުލްޖުމްހޫރިއްޔާ ފޮނުއްވި ލިސްޓްގެ އެންމެ ކުރީގައި އޮތީވެސް ގާސިމްގެ ނަމެވެ.\nއިތުރު ލިޔުންތައް އިންޓަގްރިޓީ ކޮމިޝަން


Donnarumma AC Milan dhookoh PSG ah\nއަށް އަހަރަށް ފަހު ޑޮނަރޫމާ ވަނީ އޭސީ މިލާން ދޫކޮށްލާފައި\nޔޫރޯ 2020 އިގެ މޮޅު ކުޅުންތެރިޔާ އިޓަލީގެ ކީޕަރު ޑޮނަރޫމާ އޭނާ ކުޅެމުން އައި އޭސީ މިލާން ދޫކޮށްލައިފި އެވެ. ދެން އޭނާ ކުޅޭނީ ފްރާންސްގެ ޕެރިސް ސެއިންޓް ޖާމެއިން (ޕީއެސްޖީ) އަށެވެ.\nމިދިޔަ އާދީއްތަ ދުވަހުގެ ރޭ ކުޅުނު ޔޫރޯ ފައިނަލުގައި އިންގްލެންޑުގެ ޖޯޑަން ސެންޗޯ އާއި ސާކާގެ ޕެނަލްޓީ މަތަކޮށް އިޓަލީ ޗެމްޕިއަން ކަމަށް ގެންގޮސް ދިނުމުން ޑޮނަރޫމާ ވަނީ ގައުމީ ބަތަލެއްގެ ގޮތުގައި ފާހަގަ ކުރެވިފަ އެވެ.\nނަމަވެސް ޑޮނަރޫމާގެ ކެރިއަރުގެ އެންމެ ޒުވާން އުމުރު އިޓަލީގެ އޭސީ މިލާނުގައި ހޭދަ ކުރުމަށް ފަހު މިހާރު އޭނާ ތައްޔާރު ވަމުން އެދަނީ މަންޒަރު ބަދަލު ކޮށްލާށެވެ. މިއީ އޭނާގެ ފުޓްބޯޅަ ހަޔާތުގައި ނަގާ ވަރަށް ބޮޑު ފިޔަވަޅަކަށް ވާނެ އެވެ.\nއޭސީ މިލާނުން ވަކި ވުމަށް ފަހު އިންސްޓަގްރާމުގައި ޑޮނަރޫމާ ވަނީ ވަރަށް ދިގު ބަޔާނެއް ލިޔެފަ އެވެ. ޑޮނަރޫމާ ބުނީ ބައެއް ނިންމުން ތަކަކީ ވަރަށް އުނދަގޫ ނިންމުންތަކެއް ކަމަށާއި، ނަމަވެސް އެއީ ކޮންމެ މީހެއްވެސް ބޮޑު ވުމުގެ ތެރޭގައި ހިމެނޭ ކަމެއް ކަމަށެވެ.\nއަދި އޭސީ މިލާނުގެ ޓީމާއި ސަޕޯޓަރުންނަކީ އާއިލާ ފަދަ ބައެއްގެ ގޮތުގައި ސިފަ ކުރަމުން ޑޮނަރޫމާ ބުނީ އޭނާ އެކްލަބާއި ގުޅުނީ ކުޑަ ކުއްޖެއްގެ ގޮތުގައި ކަމަށެވެ. އަދި އޭސީ މިލާނުގެ ޖާޒީގައި އުފާވެރި އަދި ހިތްދަތި ދުވަސް ތަކެއް ހޭދަ ކުރަން ޖެހުނު ކަމަށެވެ. އޭނާ ބުނީ ދުވަހަކުވެސް އެހަނދާންތައް ނުފޮހެވޭނެ ކަމަށެވެ.\n"ޓީމަށް ވަދާއީ ސަލާމް ކިޔަން ޖެހޭ ވަގުތު ޖެހިއްޖެ، ނަމަވެސް މިއީ ވަރަށް އުންދަގޫ ނިންމުމެއް. ހަގީގަތުގައި ސޯޝަލް މީޑީއާގައި މިހެން ޖަހާލާ ޕޯސްޓަކުން ނުފުދޭނެ. އަދި މިއީ ބަސްތަކަކުން ހާމަ ކުރެވޭ ވަރަށްވުރެ މާފުން އިހްސާސެއް. އެކަމަކު މިހާރު އަހަރެންނަށް ބުނެވެން އޮތް އެއްޗަކީ ބަދަލު ތަކެއް ގެނެސް، ތަފާތު ޗެލެންޖު ތަކާއި ކުރިމަތި ލުމަކީ މީހާ ބޮޑު ވުމަށް ބޭނުންވާ ކަމެއް ކަމަށް." އޭނާ ބުނެފައި ވެއެވެ.\nރިޕޯޓުތައް ބުނި ގޮތުން ޑޮނަރޫމާ އާއި ޕީއެސްޖީ އާއި ދެމެދު މިހާރު އޮތީ ހުރިހާ އެއްބަސްވުމެއް ހަދާފަ އެވެ. އަދި ފަސް އަހަރު ދުވަހުގެ މުއްދަތަށް ޕީއެސްޖީއަށް ބަދަލުވަން ދެފަރާތުން އެއްބަސް ވަނީ އައިސްފަ އެވެ.\nޓްރާންސްފާ މާކެޓް ޕީއެސްޖީ


އެމްޑީޕީގެ ނާކާމިޔާބީއާއި ގުޅިގެން، އެ ޕާޓީގެ ކުރީގެ ރައީސުންގެ ވަރުގަދަ ރައްދުތަކެއް! - DhiDaily\nލޯކަލް ކައުންސިލު އިންތިޚާބުގައި އެމްޑީޕީއަށް ލިބުނު ނާކާމިޔާބީއާއެކު އެ ޕާޓީގައި ކުރިން އިސްކޮށް މަސައްކަތްކުރެއްވި ބޭފުޅުންގެ ފާޑުކިޔުންތައް އަމާޒުވެއްޖެެއެވެ.\nއިއްޔެ ލޯކަލް ކައުންސިލް އިންތިޚާބު ބާއްވައިފައިވާއިރު، ވަގުތީ ނަތީޖާތަކުން ދައްކާ ގޮތުން ޕީޕީއެމްއިން އަންނަނީ ބޮޑު ކާމިޔާބީއެއް ހޯދަމުންނެވެ. އެ ގޮތުން ބަލާއިރު އެމްޑީޕީއަށް އެންމެ މުހިންމުވި މާލޭ ސިޓީ ކައުންސިލުގެ މެޖޯރިޓީ ވަނީ ގެއްލިފައެވެ.\nއެމްޑީޕީގެ ފުރަތަމަ ރައީސް އިބްރާހިމް އިސްމާޢީލް ކުރެއްވި ޓްވީޓެއްގައި ވިދާޅުވީ ފެނިގެން މިދިޔައީ މިއީ މާރިޗު 31 ވަނަ ދުވަހުގައި އޭނާ ދެއްކި ވާހަކަ ކަމަށެވެ.\n”ޕާޓީގެ މެންބަރުންގެ އަޑު، ޕާޓީގެ މަޤާމުތަކުގައި ތިބި މީހުންނަށް އަޑު ނީވޭނަމަ ދެންޖެހޭނީ ވޯޓުފޮށިން އަޑުއިއްވަން. މީ އަހަރެމެން އެމްޑީޕީ ހަދައިގެން ރައްޔިތުންނަށް ދަސްކޮށްދިން އެއްޗަކީ“ މާރިޗު 31 ވަނަ ދުވަހު އިބްރާ ކުރެއްވި ޓްވީޓުގައި ވިދާޅުވެފައިވެއެވެ.\nއިބްރާ ވިދާޅުވީ މިފަހަރު މިވީ އެހެން ކަމަށާއި, ޕާޓީގެ ވޯޓު ފޮށިތަކުގައި ޕާޓީގެ ރައީސް އަތް އެޅީމައި މެންބަރުން ދާންޖެހުނީ އީސީ ވޯޓު ފޮށިން އަޑުއިއްވަން ކަމަށެވެ.\n”މި ހާލަތުގައި ބުޅަލަކަށް ވޯޓުދޭކަށް ނުޖެހޭ. މީހަކު ދައްކަން ޖެހޭނީ.“ އިބްރާ ވިދާޅުވިއެވެ.\nމީގެ އިތުރުން އެމްޑީޕީގެ ކުރީގެ ރައީސް ޑރ.އިބްރާހިމް ދީދީ ވިދާޅުވީ ޕާޓީއަށް ވަފާތެރި، ތަޢުލީމީ މީހުން މަގުމަތިކޮށްފައި ވައިކުޑައިގައި ފުންމައިލި މީހުންނާއެކު ޑްރާމާކުޅުމުގެ ނަތީޖާ ވަރަށް ސާފުކޮށް ފެނިގެން ހިނގައްޖެ ކަމަށެވެ.\nހަމައެހެންމެ އެމްޑީޕީގެ ކުރީގެ ނައިބު ރައީސް ”އަންނި އާ އެކީ ޖަމްޕުޖަހާކަށް މާލޭ ރައްޔިތުން ބޭނުން ނުވާކަމީ އަޅުގަނޑު އުފާކުރާކަމެއް“ ކަމަށެވެ. އަދި މަޖްބޫރުން މާޒީ އެނބުރި ގެންނަން ޖެހުނީ ރައްޔިތުންނަށް އެނޫން ގޮތެއް ނެތްކަމަށް ފެނިގެން ކަމަށާއި، ޙަޤީޤީ ބަދަލު އަދި އަންނާނެކަމަށް އަލްހާން ވިދާޅުވިއެވެ.\n”މިއީ ބަދަލުގެ އިންޒާރު، ޙަޤީޤީ ބަދަލު އަންނާނެ,“ އަލްހާން ވިދާޅުވިއެވެ.\nMirashu gai ulhey mdp ey kiyaigen ulhenee rufiyaa kolheh dhineema erufiyaa kolhu fahathun dhuvaa meehun vote dhinee ppm ah maadhan ves nasheedhu athuvehjehyaa fahathakun nunehteyne\nNaakaamibaa kaamiyaabu vaafaharu annanee kaley men nah ekameh neygey dhoa molhathi vaahaka dhehkias aharu men thee baeh kameh balainugannan\nThee mihaaru failed vefai thibi Aslu yaameenu ah thaaeedhu kuraa group ladhehves nuganey Anni ah ehchi kian\nAlhaan thihuree Mey yarukamah hovifa ladhehves nuganey angahulhuvan


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) –7“މުޤައްދިމާ” – DhiSalafiyyah\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) –7“މުޤައްދިމާ”\n12/12/2013 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nއަދި ހަތަރުވަނަ ފަޞްލު ދަންނައެވެ؛ ފަހެ އެއީ ޔައުޖޫޖު މައުޖޫޖު ފާޅުވުމުގެ ވާހަކަ ނަންގަނެވުނު ފަޞްލެވެ. މިވާހަކަތައް ފަށައިފައިވާނީ “ޔައްޖޫޖު” އަދި “މައުޖޫޖު” މިދެކަލިމަ ނެގިފައިވާ ގޮތާބެހޭގޮތުންނެވެ. އެއަށްފަހު އެކަލިމައިގެ އަޞްލާ ގުޅޭގޮތުން ވާހަކަ ދެއްކީމެވެ. އަދި އެބައިމީހުންނީ އާދަމް عليه السلام ދަރިފަސްކޮޅުންވާ ބައެއް ކަމުގައި ބަޔާން ކުރީމެވެ. އޭގެފަހުގައި އެބައިމީހުންގެ ޞިފައާއި، ނުކުމެގެން (ފާޅުވެގެން) އަންނާނެގޮތާއި، އެބައިމީހުން ފާޅުވާނީ ފަހުޒަމާނުގައި ކަމުގައި ޘާބިތުވާ ކީރިތި ޤުރުއާނާއި ސުންނަތުގެ ދަލީލުތަކާއެކު ޛިކުރު ކުރީމެވެ. ދެން އެއަށްފަހު ޔައުޖޫޖު މައުޖޫޖު ބާގައިގެ މީހުން ބަންދުކުރެވިފައިވާ [ފާރުގެ] ވާހަކަ ނަންގަތީމެވެ. ހަމަޔަޤީނުންވެސް އެފާރު ވީތަނެއް އެނގިގެން ނުވެއެވެ. އަދިއަދަށް ދާންދެންވެސް އެފާރު ތަޅާލެވިފައި ނުވާކަމުގައި ދަލީލުތަކުން ހެކި ލިބޭކަމުގައި ބަޔާންކޮށްފައި ވާނެއެވެ. އަދި އެފާރު ތަޅާލެވިފައިވާ ކަމަށާއި، ހަމަޔަޤީނުންވެސް ޔައުޖޫޖު މައުޖޫޖު ބާގައިގެ މީހުން ނުކުމެއްޖެ ކަމުގައާއި އެއީ ހިޖްރައިން7ވަނަ ޤަރުނުގައި ފާޅުވި ތަތާރުން ކަމުގައި ބުނާ ފަރާތްތަކަށް ރައްދު ދީފައި ވާނޭމެއެވެ.\nދެންފަހެ ފަސްވަނަ ފަޞްލު ދަންނައެވެ؛ ތިން ކޭތައެއް ހިފާނޭ ކަމުގެ ވާހަކަ މީގައި ނަންގަނެވިފައި ވެއެވެ. އެއީ އިރުމަތީ ބިތުގައި ހިފާ ކޭތައަކާއި ހުޅަނގު ބިތުގައި ހިފާ ކޭތައަކާއި އަދި ޢަރަބި ކަރައިގައި ހިފާ ކޭތައެކެވެ.\nއެންމެ ފުރަތަމަ ވާހަކަ ދައްކާފައިވާނީ ކޭތައިގެ މާނައާ ބެހޭ ގޮތުންނެވެ. އަދި އެއަށްފަހު މި ތިން ކޭތައަކީ ހަމަކަށަވަރުންވެސް ޤިޔާމަތުގެ ބޮޑެތި ޢަލާމާތްތަކުގެ ތެރެއިންވާ [ކަންތައްތަކެއް ކަމުގައި] ބަޔާންކުރީމެވެ. އަދިއަދަށް ދާންދެންވެސް އެކޭތަތައް ހިފާފައި ނުވާކަން ޔަޤީނެވެ. ދެންފަހު [ދުނިޔޭގައި] ހިފާފައިވާ ކޭތަތަކަކީ، ކޭތައިގެ ބައިތަކުގެ ތެރެއިން ބައެއްކަމުގައި ނޫނީނުވެއެވެ. ޤިޔާމަތުގެ ކުދި ޢަލާމާތް ތަކުގެ ތެރޭގައި އެކަންކަން ޛިކުރުކޮށްފައި ވާނެއެވެ.\nއަދި ހަވަނަ ފަޞްލު ދަންނައެވެ؛ މިއީ ދުންގަނޑުގެ ވާހަކަ ނަންގަނެވިފައިވާ ފަޞްލެވެ.\nއެންމެ ފުރަތަމަ ޛިކުރުކޮށްފައިވާނީ ދުންގަނޑު ފާޅުވާނޭކަން ޘާބިތުކޮށްދޭ، ޤުރުއާނާއި ސުންނަތުގެ ދަލީލުތަކެވެ. އަދި ހަމަ އެފަދައިން މިދުންގަނޑާއި ބެހޭގޮތުން ޢިލްމުވެރީންގެ ބަސްފުޅުތައްވެސް ޛިކުރު ކުރީމެވެ. އެކަން ހިނގައިފިތޯ (އެބަހީ: ދުންގަނޑު ފާޅުވެއްޖެތޯ) ނުވަތަ ނޫންތޯ، މިކަމުގެ ރާޖިޙު (ރަނގަޅު) ގޮތަކީ ކޮބައިކަން ބަޔާންކުރުމާއެކު، އޭގެފަހުގައި ޠާހިރުވެގެންވީ ސުންނަތުގެ ދަލީލުތައް ޛިކުރުކުރީމެވެ.\nއަދި ހަތްވަނަ ފަޞްލު ދަންނައެވެ؛ މީގައި ވާހަކަ ދައްކާފައިވާނީ ހުޅަނގު ފަރާތުން އިރުއެރުމާ ބެހޭގޮތުންނެވެ.\nކީރިތި ޤުރުއާނުން އެކަމަށް ހުރި ދަލީލުތައް، ތަފްސީރު ޢިލްމުވެރީންގެ ބައެއް ބަސްފުޅުތަކާއެކު ފުރަތަމަވެސް ޛިކުރު ކުރީމެވެ. އަދި އޭގެފަހުގައި [ރަސޫލުﷲ صلى الله عليه وسلمގެ] ސުންނަތުގެ ދަލީލުތައް (ޛިކުރު ކުރީމެވެ.) އަދި އެއަށްފަހު އަބޫ ޛައްރު ރަޟިޔަﷲ ޢަންހުގެ [އަރިހުން ރިވާވެފައިވާ] “އިރު ސަޖިދަ ކުރުމާބެހޭ ޙަދީޘް” ޤަބޫލުނުކުރެއްވުމާ ގުޅޭ ގޮތުން އައްޝައިޚް މުޙައްމަދު ރަޝީދު ރިޟާއާ މުނާޤަޝާ ކުރީމެވެ. (އެބަހީ: ޢިލްމީ ރައްދު ދިނީމެވެ.)\nދެން ބަޔާންކޮށްފައިވާނީ ހުޅަނގުފަރާތުން އިރު އެރުމަށްފަހު އީމާންވުމެއް އަދި ތައުބާއެއް ޤަބޫލު ވެވިގެންނުވާކަމުގެ ވާހަކައެވެ. ކިއެއްތޯއެވެ! އެހާހިސާބުން ޢަމަލުތައް ނިމުނީއެވެ. އަދި މިއާ ޚިލާފަށް ވާހަކަދައްކާ ފަރާތްތަކަށް ޞައްޙަ ދަލީލުތަކުން ރައްދު ދިނީމެވެ.\nދެންފަހެ އަށްވަނަ ފަޞްލު ދަންނައެވެ؛ ފަހެ މިއީ ބިމުދާއްބައެއް ނުކުތުމުގެ ވާހަކަ ނަންގަތް ފަޞްލެވެ.\nއެންމެ ފުރަތަމަ [މިކަމަށް ދަލީލުކުރާ] ކީރިތި ޤުރުއާނުގެ ދަލީލުތައް ޛިކުރުރީމެވެ. ދެން ސުންނަތުގެ ދަލީލުތަކެވެ. އަދި އޭގެފަހުގައި މިދާއްބަ ނުކުންނާނޭތަނުގެ ވާހަކަ ނަންގަތީމެވެ.\nއެއަށްފަހު މިދާއްބަގެ ވައްތަރާ ގުޅޭގޮތުންވާ ބަސްފުޅުތައް، އޭގެ ރާޖިޙު (ރަނގަޅުގޮތް) ޛިކުރު ކުރުމާއެކު ބަޔާންކޮށްދީފައި ވާނެއެވެ.\nއޭގެފަހުގައި މިދާއްބަ ފާޅުވެއްޖައުމަށްފަހު ކުރާނޭ ކަންކަމުގެ ވާހަކަ ޛިކުރު ކުރީމެވެ.\nއަދި ނުވަވަނަ ފަޞްލު ދަންނައެވެ؛ އެއީ މީސްތަކުން މަޙުޝަރުކުރުވާ (އެއްތަންކުރުވާ) އަލިފާންގަނޑު ފާޅުވުމުގެ ވާހަކަ ނަންގަނެވުނު ފަޞްލެވެ.\nއެއަލިފާންގަނޑު ނުކުންނާނެ ތަނާމެދުގައި ވާހަކަދައްކައި އަދި އެކަމުގެ މައްޗަށް ހުރި ދަލީލުތައް ގެނެސްދީފައި ވާނެއެވެ. އެއަށްފަހު ޛިކުރުކޮށްފައިވާނީ އެއަލިފާންގަނޑު، މީސްތަކުން މަޙްޝަރުކުރުވާނެ ގޮތާއި އެކަމުގެ ދަލީލުތަކެވެ.\nދެން ވާހަކަ ދައްކާފައިވާނީ އެއަލިފާންގަނޑު މީސްތަކުން މަޙްޝަރުކުރުވާނޭ ބިމާ ބެހޭގޮތުންނެވެ. އޭގެފަހުގައި ޝާމްގެ ބިމުގެ މާތްކަމުގެ ވާހަކަ ޛިކުރު ކުރީމެވެ. އަދި ޝާމުގެ ބިމަކީ މަޙުޝަރުގެބިން ނޫންކަމުގައި ބުނާ ފަރާތްތަކަށް ރައްދު ދީފައި ވާނެއެވެ.\nއެއަށްފަހު، ޙަދީޘްތަކުގައި ޛިކުރު ކުރެވިފައި މިވާ މަޙްޝަރުއަކީ (އެބަހީ: އެއްކުރެއްވުމަކީ) ޤިޔާމަތްވުމުގެ ކުރިން ދުނިޔޭގައި ހިނގާކަމެއް ކަމުގައި ބަޔާންކޮށްދީފައި ވާނެއެވެ. އަދި ޢިލްމުވެރީންގެ މެދުގައި އެކަމާމެދުގައިވާ ޚިލާފުތައް އޭގެ ރާޖިޙު ބަޔާން ކުރުމާއެކު ޛިކުރުކުރީމެވެ.\nނިންމުން: މި (ބަޙުޘްއިން) ވާޞިލްވެފައިވާ އެންމެ މުހިންމު ނަތީޖާ މީގައި ނަންގަތީމެވެ.\nދެން އެއަށްފަހު ދަންނައެވެ!\nފަހެ ﷲ ތަޢާލާގެ ވާގިވެރިވެވޮޑިގަތުމާއި [މިކަން] ފަސޭހަކޮށްދެއްވިކަމުގެ މައްޗަށް، އެންމެ ފުރަތަމަ އަދި އެންމެ ފަހުންވެސް، ފާޅުގައްޔާއި ސިއްރުގައި އަޅުގަނޑު ޙަމްދާއި ޝުކުރު ދަންނަވަނީ އެކަލާނގެ ޙަޟްރަތަށެވެ. އަދި އެކަލާނގެ ވާގިވެރިވެވޮޑިގަތުމާއި ތައުފީޤު އިތުރުކޮށްދެއްވުންއެދި ދުޢާދަންނަވަމެވެ.\nމިބަޙުޝް އެންމެ ފުރިހަމަ ކުރެވިފައިވާކަމަށް އަޅުގަނޑު ނުދަންނަވާނަމެވެ. ފަހެ ފުރިހަމަކަން ވަނީ ﷲ ތަޢާލާގެ ޙަޟްރަތުގައެވެ. އުނިކަމަކީ އިންސާނުންގެ ޠަބީޢަތެވެ. އެހެނެއްކަމަކު ހަމަޔަޤީނުންވެސް، އަޅުގަނޑުގެ [ޤާބިލިއްޔަތު ތަންދިން] އެންމެ ފުޅާދާއިރާއެއްގައި މިކަމުގައި ހިތްވަރު ކުރީމެވެ. ފަހެ މީގައި ރަނގަޅުވެފައިވާ ކޮންމެ ކަމަކީ މާތް ﷲގެ ތައުފީޤެވެ. އަދި އެނޫން ގޮތަކަށް ގޮސްފައިވާ ކޮންމެކަމަކުންމެ އެކަލާނގެ ޙަޟްރަތުން ފާފަފުއްސެވުމަށް އެދި ދަންނަވަމެވެ. އެކަލާނގެ އަޅުގަނޑަށް ފުދެއެވެ. ވަކީލުކަރަނީ އެކަލާނގެ ޙަޞްރަތަށެވެ.\nوصلى الله وسلم على عبده ورسوله محمد إمام المتقين، وعلى آله وصحبه ومن اهتدى بهديه إلى يوم الدين.


Umar Naseer ge liyumeh: Covid gai goas lafaa kurunthah gina!\nއުމަރު ނަސީރުގެ ލިޔުމެއް: ކޮވިޑްގައި ގޯސް ލަފާކުރުންތައް ގިނަ!\nލޮކްޑައުންގައި ފުލުހަކު މާލެ ޕެޓްރޯލް ކުރަނީ: މިހާރު އޮތީ ފުލް ލޮކްޑައުންގައެއް ނޫން -- އަހުމަދު އަޝްހާދު | އަވަސް\nކޮވިޑް-19 އިގެ އަސަރު އެންމެ ފުރަތަމަ ފެނުނު ޗައިނާއިން އެ ގައުމުގެ ވޫހާން ސިޓީ ލޮކްޑައުން ކުރީ މި އަހަރުގެ ޖެނުއަރީ މަހުގެ 23 ވަނަ ދުވަހު އެވެ. އެއިރު އަދި މި ވައިރަސް އަކީ ކިހާވަރެއްގެ ގެއްލުމެއް ހުރި ވައިރަސްއެއް ކަމެއް ދުނިޔެއަށް ސާފެއް ނުވެ އެވެ. ސައިންސްވެރިން ގެންދިޔައީ ޗައިނާ އިން ލިބެމުން ދިޔަ މަޢުލޫމާތުގެ އަލީގައި ވައިރަސް ދިރާސާ ކުރަމުންނެވެ. ހުޅަނގުގެ ގިނަ ސައިންސްވެރިން ލަފާ ކުރީ އާބާދީގެ ދެ ޕަސަންޓާއި ފަސް ޕަސަންޓާ ދެމެދުގެ އަދަދަކަށް މި ބަލީގައި މީހުން މަރު ވާނެ ކަމަށެވެ. ސައިންސްވެރިންގެ ލަފާ ކުރުންތައް ހުރީ ބިރުން ފިއްކަނޑައިގެންދާ ހިސާބުގަ އެވެ.\nއިނގިރޭސިވިލާތުގެ އިމްޕީރިއަލް ކޮލެޖުން ނެރުނު ދިރާސާގައި ބުނެފައި ވަނީ މި އަހަރު ނިމޭއިރު މުޅި ދުނިޔޭން ހަތް ބިލިއަން މީހުނަށް ވައިރަސް ޖެހޭނެ ކަމަށާއި، 40 މިލިއަން މީހުން މަރުވާނެ ކަމަށެވެ. އަދި އިނގިރޭސި ވިލާތުން އެކަނި 510،000 މީހުން މަރުވާނެ ކަމަށެވެ. ނަމަވެސް މި އަހަރުގެ ފުރަތަމަ ފަސް މަސް ނިމި ހަ ވަނަ މަހުގެ މެދާ ހަމައަށް އާދެވުނުއިރު މުޅި ދުނިޔޭން މި ބަލި ޖެހުނީ 8.4 މިލިއަން މީހުނަށެވެ. މުޅި ދުނިޔޭން މަރުވީ 451،885 މީހުންނެވެ. -- ކޮންމެ އަހަރަކު އެކިއެކި އަރިދަފުހާ ހުމުގެ ރޯގާ ތަކުގައި އެވަރެޖް ކޮށް މުޅި ދުނިޔޭން 650,000 މީހުން މަރުވެއެވެ.\nއެމެރިކާގެ ކޮލަމްބިޔާ ޔުނިވާސިޓީން އަންދާޒާކުރީ 136،000 އައި.ސީ.ޔޫ އެނދު ނިއުޔޯކް ސިޓީ އަށް ބޭނުންވާނެ ކަމަށެވެ. ނަމަވެސް ބަލީގެ އެންމެ ނުރައްކާ ބޮޑުވި ދުވަސްވަރު ވެސް 12،000 އައިސީޔޫ އެނދަށްވުރެ ގިނައިން ނިއުޔޯކް ސިޓީގައި ބޭނުން ކޮށްފައެއް ނުވެއެވެ.\nރާއްޖޭގައި ތިއްބެވި އިލްމުވެރިން އެ ދުވަސްވަރު ވިދާޅުވީ ރާއްޖޭން 10،000 މީހުން މަރުވާނެ ކަމަށް ލަފާ ކުރެއްވޭ ކަމަށެވެ. އަދި ދިވެހި ޑޮކްޓަރުން އެޕްރީލް މަހުގެ ތެރޭގައި ވެސް ވިދާޅުވަމުން ގެންދެވީ 900 އެއްހާ މީހުން މަރުވާނެ ކަމަށް ލަފާ ކުރެއްވޭ ކަމަށެވެ. އަދި މީހުން މަރުވާން ފެށުމުން ހޮސްޕިޓަލްތައް ފުރި ބަންޑުންވެ ގޮތް ހުސް ވެގެން މީހުން "މަރުވާން ދޫކޮށްލަން ޖެހިދާނެ" ކަމަށެވެ. އަދި އޮތް ހަމައެކަނި "ބޭހަކީ" ގޭގައި މަޑުކޮށްގެން އެންމެ ލޮކްޑައުންގައި ތިބުން ކަމަށެވެ.\nއެންމެން އެއް އަޑަކަށް ކީ ލަވަޔަކީ "ސްޓޭ ހޯމް، ސޭވް ލައިވްސް" -- ފުރާނަ ސަލާމަތް ކުރުމަށް ގޭގައި މަޑުކޮށްލައްވާ -- މިހެންނެވެ.\nމި ވައިރަސް ދުނިޔެއަށް އުފަންވިތާ ފަސް މަހަށް ވުރެ ގިނަ ދުވަސް ވީއިރު މިއަދާ ހަމައަށް މުޅި ދުނިޔޭން މަރުވެފައި ވަނީ އެހެނިހެން ވެސް ނުރައްކާތެރި ހުމުގެ ރޯގާތަކުގައި ކޮންމެ އަހަރަކު މީހުން މަރުވާ އަދަދާ އަޅާބަލާއިރު ދާދި އެއްވަރެއްގެ އަދަދެކެވެ. ނުވަތަ ކުޑަ ތަންކޮޅެއް ބޮޑު އަދެކެވެ. އާދަޔާ ހިލާފު ބޮޑު އަދދެއް ނޫނެވެ.\nމި ވައިރަސްގެ ބިރުވެރިކަން އެންމެ ބޮޑަށް ފަތުރަމުން ގެންދިޔައީ މީޑިޔާތަކުންނެވެ. މަރުވާ މީހުންގެ ފޮޓޯތަކާއި ސަންދޯއްތަކާއި މީހުން ވަޅުލާ މަންޒަރާއި ޑޮކްޓަރުންގެ އިންޓަވިއުތައް ކޮންމެ ދުވަހަކުހެން ގެނެސްދިނެވެ. ނަމަވެސް މި ވައިރަސް އަކީ އެބުނާ ވަރުގެ ވަރުގަދަ ވައިރަސްއެއް ނޫން ކަމަށް ބުނަމުން ދިޔަ ސައިންސަވެރިންނާއި ޑޮކްޓަރުންގެ އިންޓަވިއުތައް ގެނެސްދިނުމަށް ބޮޑެތި މީޑިޔާތައް އިންކާރުކުރި އެވެ.\nރާއްޖޭގައި ވެސް ލޮކްޑައުންއާ ދެކޮޅަށް ފާޅުގައި ޚިޔާލު ފާޅުކުރި ހަމައެކަނި ސިޔާސީ މީހަކީ އަޅުގަނޑެވެ. މިކަމާ ގުޅިގެން އަޅުގަނޑުގެ ތައްޔާރުކުރި ލިޔުން ރާއްޖޭގެ މެއިން ސްޓްރީމްގެ ނޫސްތަކުން ޖަހައި ދިނުމަށް ފަހަތަށް ޖެހިގެން އަޅުގަނޑަށް ޖެހުނީ އެ ނޫސްތަކާ "ލޮބީ" ކޮށްގެން އެ ލިޔުންތައް ޝާއިއު ކުރާށެވެ. މެއިން ސްޓްރީމްގައި އަޅުގަނޑުގެ ލިޔުންތައް ޝާއިއުކޮށް ދޭން ކެރުނީ އަވަސް އޮންލައިނަށް އެކަންޏެވެ.\nމުޅި ދުނިޔޭގެ މީޑިޔާތަކުން ބުނަމުން ގެންދިޔައީ، ކޮވިޑް-19 އާ ގުޅިގެން ލޮކްޑައުން ކުރުން ނޫން ގޮތެއް ނެތް ކަމަށެވެ. އޭގެ ސަބަބުން ކިތަންމެ ބޮޑު ގެއްލުމެއް ދިރިއުޅުމަށް ލިބުނަސް މެއެވެ. ލޮކްޑައުން ކުރުމަށް ދެކޮޅު ހަދާ ލީޑަރުންނަކީ އެ ޤައުމުތަކަށް ހުރި ނުރައްކަލެއްގެ ގޮތުގައި ދެއްކި އެވެ. އަދި ލޮކްޑައުންއާ ދެކޮޅު މީހުންނަކީ ހައްދުފަހަނަޅާފައިވާ މީހުން ކަމަށް ވެސް ސިފަ ކުރި އެވެ.\nމިއަދު ދުނިޔޭގެ ހުރިހާ ގައުމުތަކުން ވެސް ވަނީ ލޮކްޑައުން ނަގައިފަ އެވެ. ނަމަވެސް ވައިރަސް މަދެއް ނުވެއެވެ. އޭގެ ބާރެއްވެސް ނުކެނޑެ އެވެ. ހަމަ ކުރީގައި ވެސް އުޅުނު ވައިރަސް އެވެ. ނުރައްކާ ކުޑައެއް ނުވެއެވެ. ނަމަވެސް މި ވައިރަސްއާ މެދު އެންމެން ދެކޭ ގޮތް މިހާރު ދަނީ ބަދަލުވަމުންނެވެ. ވައިރަސްއާ މެދު އުފެއްދި ބިރު ދަނީ މަޑުމަޑުން ކެނޑެމުންނެވެ.\nރާއްޖެ ލޮކްޑައުން ކުރީ އެއް ކްލަސްޓާ ފެނިގެންނެވެ. ނަމަވެސް ލޮކްޑައުން މި ނެގީ އެތައް ސަތޭކަ ކްލަސްޓާއެއް އޮއްވަ އެވެ. މާނައަކީ ލޮކްޑައުން މިކުރީ ހަމަ ލޮކްޑައުން ނޫން ގޮތެއް ނެތިގެންބާއެވެ؟ ނުވަތަ ސައިންސްވެރިންނާއި ޑޮކްޓަރުން ނުބައި އަންދާޒާތަކެއް ހަދައިގެންބާވަ އެވެ؟ ޑޮކްޓަރުންގެ ބަހަށް މިބާވަތުގެ ކަންކަމުގައި އިތުބާރު ކުރަންވީ ކިހާވަރަކަށް ބާވައެވެ؟ އަދި ސަރުކާރުގެ ސިޔާސަތު ޑޮކްޓަރުންގެ އަތަށް ދޫކޮށްލަން ވެދާނެ ބާވައެވެ؟\nރައީސް އިބްރާހިމް މުހައްމަދު ސޯލިޙު ވިދާޅުވީ "އެންމެ ފުރަތަމަ ވެސް އަދި އެންމެ ފަހުންވެސް ގޮތް ނިންމާނީ ޑޮކްޓަރުން" ކަމަށެވެ. މިއީ ވެސް ބަލާލަންޖެހޭ ކަމެކެވެ. މި ރާއްޖޭގެ ރައްޔިތުން ވޯޓު ދީގެން އިންތިޚާބު ކުރީ ރައީސުލްޖުމްހޫރިއްޔާ އެވެ. ޑޮކްޓަރުންނެއް ނޫނެވެ. އެހެން ކަމަށް ވާނަމަ، މުޅި ގައުމުގެ އިގުތިސޯދު ހުއްޓުވާލައިފާ ދޮޅު މަހު ބާއްވާވަރުގެ ނިންމުމެއް ނިންމަން ޑޮކްޓަރުންނަށް ދޫކޮށްލެވިދާނެބާ އެވެ؟ ނުވަތަ މި ފަދަ ނިންމުންތަކަކީ ޑޮކްޓަރުންގެ ލަފައަށް ރިއާޔަތްކޮށް، މުޅި ދައުލަތުގެ ހުރިހާ މަސްލަހަތުތަކަކަށް ވެސް ބެއްލެވުމަށްފަހު ރައީސުލްޖުމްހޫރިއްޔާ ނިންމަވަންޖެހޭ ނިންމުމެއް ނޫން ބާވައެވެ؟\nޑޮކްޓަރުންގެ ލަފާގެ މަތިން މުޅި ގައުމުގެ އިގުތިސޯދު ހުއްޓުވާލައި، އެންމެން ގޭގައި ބަންދު ކުރުމަށްފަހު ހުރިހާ ފުލުހުންނާއި ސިފައިންނާއި ސިއްހީ ޚިދުމަތްތެރިން ހަނގުރާމައަށް ނިކުތް މި ވައިރަސްގެ ސަބަބުން ލިބުނު ގެއްލުމާއި މި ލޮކްޑައުންގެ ސަބަބުން މުޅި ދައުލަތުން އިސްރާފު ވެގެން ދިޔަ ބިލިއަނެއްހާ ރުފިޔާ އާއި އިގްތިސޯދަށް ދުވާލަކު ގެއްލެމުން ދިޔަ 19 މިލިއަން ޑޮލަރަށް ރިއާޔަތް ކުރާއިރު މިފަދަ ނިންމުންތަކަކީ ޑޮކްޓަރުންގެ އަތަށް ގޮތްނިންމަން ދޫކޮށްލަން ހެޔޮވާ ވަރުގެ ކަމެއް ނޫންކަން މިއަދު ވަރަށް ސާފުވެއްޖެ އެވެ.\nމިފަދަ ވައިރަސްތައް ދިރާސާކުރާ އެޕިޑީމިއޮލޮޖިސްޓުންގެ ލަފާ ކުރުންތައް އަބަދު ވެސް ހުންނަނީ ވަރަށް މަތީގަ އެވެ. އިނގިރޭސިވިލާތުގެ އިމްޕީރިއަލް ކޮލެޖްގެ އެޕިޑީމިއޮލޮޖިސްޓް ނީލް ފާގަސަން، 2005 ވަނަ އަހަރު ދުނިޔެއަށް އައި "ދޫނި ރޯގާ"އާ ގުޅޭ ގޮތުން ދިރާސާ ކުރުމަށް ފަހު ލަފާކުރީ މުޅި ދުނިޔޭން 200 މިލިއަން މީހުން މަރުވާނެ ކަމަށެވެ. ނަމަވެސް 15 އަހަރުތެރޭ އެބަލީގައި ދުނިޔޭން މަރުވީ 455 މީހުނެވެ.\nކޮވިޑް-19 އާ ގުޅިގެން އިނގިރޭސިވިލާތް ލޮކްޑައުން ނުކޮށްފިނަމަ 510،000 މީހުން މަރުވެދާނެ ކަމަށް ލަފާ ކުރެއްވީ ވެސް ހަމަ މިދެންނެވި ނީލް ފާގަސަން އެވެ. އޭނާގެ ދިރާސާގެ އަލީގައި އިނގިރޭސިވިލާތް ލޮކްޑައުން ކުރުމުން އެހެން އެތައް ގައުމެއް އޭގެ ފަހަތުން ލޮކްޑައުން ކުރި އެވެ. ރާއްޖެ ވެސް ހިމެނެނީ މިދެންނެވި ބިރުވެރި މެސެޖްގައި ސިއްސައިގެންދިޔަ ގައުމުތަކުގެ ތެރޭގަ އެވެ.\nމިވަރުގެ ބޮޑު މަޅިއެއްގައި މުޅި ދުނިޔެ މި ޖެހުނީ މި ވައިރަސް އަކީ ދުނިޔެއަށް އާ ވައިރަސް އަކަށް ވެފައި، މި ވައިރަސް ފުރަތަމަ ފެނުނު ޗައިނާ އަކީ މައުލޫމާތު ސިއްރުކުރާ ބައެއް ކަމަށް ބުނެވޭތީ، ހުޅަނގުގެ ސައިންސްވެރިންނާ ހަމައަށް ލިބުނު މަޢުލޫމާތުތަކަކީ މުޅިން ސައްޙަ މައުލޫމާތު ތަކަކަށް ނުވުމުން ކަމަށް ވެދާނެ އެވެ.\nމި ދެންނެވި ފަދަ ޔަގީން ނޫން މަޢުލޫމާތުގެ އަލީގައި މި ބަލިން މަރުވާނެ ކަމަށް ސައިންސްވެރިން ނުބައި ލަފާ ކުރުންތަކެއް ލަފާކޮށް، އެ ލަފާ ކުރުންތަކުގެ މައްޗަށް ދުނިޔޭގެ ވެރިން ނުބައި ނިންމުން ތަކެއް ނިންމުމުންނެވެ. އަދި ވަކިން ހާއްސަކޮށް މި ލޮކްޑައުން އާ ދެކޮޅަށް އުފުލޭ އަޑުތައް މީޑިޔާ އިން ކަނޑުވާލައި، އަދި ކަންއޮތް މިންވަރަށް ވުރެ ބޮޑު ކޮށްގެން މީޑިޔާ ތަކުން މި ހަބަރުތައް ފަތުރަމުން ގެންދިއުމެވެ.\nރާއްޖޭގައި މިކަން މި ހިނގައިދިޔަ ގޮތުގެ ތަޖުރިބާ އަށް ބަލައި ދިރާސާ ކުރުމަށް ޓަކައި ޚާއްސަ ކޮމިޝަނެއް އެކުލަވާލުން އެއީ ކުރަން ވާނެ ކަމެކެވެ. އެހެނީ މިވަރުގެ ބޮޑު ގެއްލުމެއް މުޅި ގައުމަށް ލިބި، އިގްތިސޯދު އިނދަޖެހި، އެތައް ބައެއްގެ ދިރިއުޅުން ފުނޑުފުނޑުވެ، ދަތުރު ނުކުރެވިގެން މައިންގެ ބަޑަށް ދަރިން މަރުވެ، ހޮސްޕިޓަލް ތަކުން ޚިދުމަތް ނުލިބިގެން މައިންގެ ކޮނޑުމައްޗަށް ތުއްތު ކުދިން ނިޔާވެ، އެތައް ބައެއްގެ ވަޒީފާތައް ގެއްލިގެން މިދިޔައީ އަޅުގަނޑުމެންނަށް އެންމެ ރަނގަޅު ނިންމުން ނިންމިގެންތޯ ބަލާލުމަށެވެ. މި ފަދަ ކޮމިޝަނެއްގެ ބޭނުމަކަށް ވާނީ އެއްވެސް ބަޔެއްގެ ބޮލުގައި ބަދުނާމެއް އަޅުވައި އަދަބެއް ދިނުމެއް ނޫނެވެ. ނަމަވެސް ކުރިއަށް އޮތް ތާނގައި މިފަދަ ކަމަކާ މި ރާއްޖެ ބައްދަލު ކޮށްފިނަމަ މި ފަހަރު ހެދުނު ގޯސްތައް ދެން ފަހަރަކުން ތަކުރާރު ވިޔަ ނުދިނުމަށެވެ.\nއުމުރުން 50 އަހަރުން ދަށުގެ މީހަކަށް ކޮވިޑް ޖެހުމުން މަރުނުވެ ސަލާމަތްވުމުގެ ފުރުސަތަކީ 99.99 ޕަސަންޓުކަން މިއަދު ޔަގީން ވެފައިވާއިރު މުޅި ގައުމު ލޮކްޑައުންކޮށް، ދުޅަހެޔޮ ސިއްހަތުގައި ތިބި ބަޔަކު ގޭބަންދުގައި ބައިތިއްބައި، އެކިއެކި ޓެސްޓްތަކާއި އޮޕަރޭޝަންތައް ކުރަންޖެހޭ ބަލި މީހުން އެ ކަންކަމުން މަހުރޫމްކޮށް، ދެވަނަ ބޮޑު ހަނގުރާމައަށް ފަހު ރާއްޖެ ދުށް އެންމެ ބޮޑު އިގްތިސޯދީ ވަޅުގަނޑަށް މި ގައުމު ވެއްޓުނީ ކޮން ބަޔެއްގެ އިހުމާލުންތޯ ބަލަން ޖެހޭނެ އެވެ.\nމިއަދު ޑޮކްޓަރުންނާއި ސަރުކާރުގެ ވެރިން ވިދާޅުވާން އޮތް ވާހަކަ އަކީ ރާއްޖެ ލޮކްޑައުންކުރި އިރު، މިއަދު މިކަންކަން އެނގޭ ވަރަށް އެދުވަހު އެނގިފައި ނެތުމުގެ ސަބަބުން ރައްކާތެރި ފިޔަވަޅެއްގެ ގޮތުން ލޮކްޑުންކުރީ ކަމަށެވެ. ނަމަވެސް މިއީ މުޅިން ރަނގަޅު ވާހަކައެއް ކަމަށް ގަބޫލުކުރަން ދައްޗެވެ.\nއެހެނީ އެންމެ ގިނަ މީހުން މަރުވަމުން ދިޔަ ގައުމު ކަމަށްވާ އިޓަލީ ވިލާތުގައި މަރުވަމުން ދިޔަ މީހުންގެ އެވަރެޖް އުމުރު އޭރުވެސް ހުރީ 80 އަހަރުން މަތީގައި ކަމަށް ވުމެވެ. އަދި 30 އަހަރުން ދަށުގެ އެކަކުވެސް އެ ގައުމުގައި އޭރު މަރުވެފައި ނެތުމެވެ. އަދި ސްވިޑްން އިން ލޮކްޑައުން ނުކޮށް "ހާޑް އިމިއުނިޓީ" އާ ދިމާ އަށް ދަތުރު ކުރަމުން ދިޔައިރު މަރުވާ މީހުންގެ އަދަދު، އެ ލަފާކުރި އަދަދާ ގާތަށް ވެސް ތަޖުރިބާ ކުރެވެމުން ނުދިއުމެވެ.\nގައިދުރު ނުކުރެވޭ ވަރުގެ މާހައުލުތަކުގައި ވައިރަސް ފެތުރޭ މިންވަރު ދެނެގަނެވޭނެ މޮޑެލެއްގެ ގޮތުގައި ޑައިމަންޑް ޕްރިންސަސް ކްރޫސް ޝިޕްގައި މި ވައިރަސް ފެތުރުނު ފެތުރުން ވެސް ދިރާސާކޮށްލެވުނީހެވެ. އެބޯޓުގައި ޖުމްލް 3711 މީހުން ތިބި އިރު ވައިރަސް ޖެހުނީ 700 މީހުންނަށެވެ. އަދި މަރުވީ އެކިއެކި ބަލިތަކަށް ބޭސް ކުރަމުން ދިޔަ ދުވަސްވީ 14 މީހުންނެވެ.\nމިއީ ނިސްބަތުން ވަރަށް ކުޑަ އަދަދެކެވެ. ދުނިޔޭގައި މަރުވި ގިނަ މީހުން މަރުވީ، ދުވަސްވީ މީހުން ބަލަހައްޓާ މަރުކަޒުތަކުގައެވެ. ރާއްޖެ އަކީ އެފަދަ މަރުކަޒެއް ހުންނަ ގައުމެއްވެސް ނޫނެވެ. އަދި ރާއްޖޭގެ އާބާދީ އަކީ އުމުރުން ޒުވާން އާބާދީއެއްވެސް މެއެވެ.\nއަހަރު ދެބައި ވާ އިރު ރާއްޖޭގައި މަރުވީ ޖުމްލަ އަށް މީހުންނެވެ. އެކަކު ފިޔަވާ، މި އެންމެންނަކީ ވެސް އެހެނިހެން ބަލިތަކަށް ބޭސްކުރަމުން ގެންދިޔަ، އުމުރުން ވަރަށް ދުވަސްވީ މީހުންނެވެ. މުޅި ދުނިޔޭގައި ވެސް މިކަން އޮތީ މިހެންނެވެ. ރާއްޖޭގައި އެތައް ހަރަދެއް ކޮށްގެން ހެދި ވަގުތީ ހޮސްޕިޓަލް އަދިވެސް ހުރީ ހުހަށެވެ. ވެންޓިލޭޓަރުތައް އަދިވެސް ނުލިބެ އެވެ. ހޮސްޕިޓަލް ތަކުގައި އެޑްމިޓް ކުރެވިފައި މި ވަގުތު ތިބީ ޖުމްލަ ފަސް މީހުންނެވެ.\nދެން ބުނަން އޮތީ ރާއްޖޭގެ ޑޮކްޓަރުން ލަފާކުރި އަދަދާ ގާތަށް ވެސް މީހުން މަރުނުވީ ލޮކްޑައުންގެ ސަބަބުން ކަމަށެވެ. އެހެން ކަމަށްވާނަމަ، މާބަނޑު މީހުންގެ ބަނޑަށް މަރުވި ތުއްތު ކުދިންނާއި މައިންގެ ކޮނޑުމައްޗަށް ތުއްތު ކުދިން މަރުވީ ލޮކްޑައުންގެ ސަބަބުން ކަމަށް ބުނެވިދާނެތާ އެވެ؟\nއަޅުގަނޑުމެން ބަލަން ތިބެމާ ހިންގަވާށެވެ. މި ލޮކްޑައުން މި ނެގީ އެތައް ހާސް ބަޔަކަށް މި ބަލި ޖެހިފައި ތިއްބައެވެ. ޑޮކްޓަރުންގެ ލަފާ ކުރުންތަކުގައި ހުރި ބުރަދަނެއް އެނގިދާނެތާ އެވެ.\nޑޮކްޓަރުން ކުރިން ދެއްކެވި ވާހަކަތަކުގެ ރާގު މިހާރު ދަނީ ބަދަލު ކުރަމުންނެވެ. ގޭގައި ކަރަންޓީނު ކުރާ ވާހަކަ އާއި، ބަލައިގެން އުޅެން ޖެހޭ ވާހަކަ އާއި އަތްދޮވުން ގިނަ ކުރުން ފަދަ ވާހަކަތަކެވެ. މިއީ މީގެ ކުރިން ވެސް ލޮކްޑައުން ނުކޮށް ކުރެވެން ހުރި ކަންކަމެވެ.\nލޮކްޑައުންގެ މަޅީގައި ޖެހުނީ ހަމައެކަނި ރާއްޖެއެއް ނޫނެވެ. ދުނިޔޭގެ އެތައް ގައުމެއް މި މަޅީގައި ޖެހުނެވެ. ނަމަވެސް ދުނިޔޭގެ ވެރިން މިކަން ދަސްކޮށް ސިއްހީ މާހިރުންގެ އަތުން މި ބާރު އަތުލައި، ގައުމު ތަކުގެ ލޮކްޑައުން އުވާލައިފި އެވެ. ދުނިޔޭގެ މީޑިޔާ ތަކުގައި ވެސް މިހާރު މިވާހަކަ ދައްކާ ރާގު ބަދަލުކޮށް، މި ކަމަށް ދޭ ސަމާލުކަން ވަނީ ކުޑަ ކޮށްފަ އެވެ.\nއަޅުގަޑަށް ލަފާކުރެވެނީ މިކަން ނިމިގެންދާނީ 1991 ވަނަ އަހަރު އެމެރިކާ ސިފައިން އިރާގަށް އެރުމަށް ދެއްކި ބަރު ހަތިޔާރުގެ ވާހަކަ ނިމިގެން ދިޔަ ގޮތަށް ހެނެވެ. އެމެރިކާ މީހުން އިރާގަށް އެރީ ސައްދާމް ހުސައިން ގެ އަތުގައި އެތައް ބަޔަކު އެއްފަހަރާ މަރާލެވޭފަދަ ނުރައްކާތެރި ބަރު ހަތިޔާރު ހުރެގެން ކަމަށް ބުނެއެވެ. އެކަން މުޅި ދުނިޔެއަށް ބުނެދީ، މީޑިޔާ ތަކުގައި އެ ވާހަކަ ދައްކާ، އދ. ގެ ސަލާމަތީ މަޖްލިސް ގައި މި ކަމުގެ ހެކިތައް ފޮޓޯ ތަކުންނާ ލިޔެކިޔުން ތަކުން ދެއްކިއެވެ. ނަމަވެސް އިރާޤަށް އަރާ އެތަށް އަހަރެއްވީ އިރުވެސް އެބުނި ހަތިޔާރެއް ނުފެނެއެވެ. އަދި އަދަށްދާންދެން ވެސް އެ ބުނާ ހަތިޔާރެއް ނުފެނެ އެވެ. ފަހުން އެވާހަކަ މީޑިޔާ ތަކުގައި ވެސް ދެއްކުން ހުއްޓާލީ އެވެ. ކޮރޯނާ ވައިރަސް އާ ގުޅިގެން އުފެއްދި ބިރުވެރިކަން ވެސް ނިމޭނީ ހަމަ މިހެން ކަމަށް ލަފާ ކުރެވެއެވެ.\nއެޑިޓަރުގެ ނޯޓް: މިއީ ރާއްޖޭގައި ފުޅާ ދާއިރާގައި ވިޔަފާރި ކުރައްވާ އުމަރު ނަސީރު ލިޔުއްވާފައިވާ އޭނާގެ އޮޕްއެޑް ލިޔުމެކެވެ. މި ލިޔުން ޝާއިއުކޮށްފައި މިވަނީ އަވަސް އޮންލައިނުން ގަބޫލު ކުރާ އުސޫލުތަކާއި އާންމު ހަމައިގެ ތެރެއަށް ލިޔުން ފައްތާލުމަށް ބައެއް އަކުރު ފިއްޔާއި ތިކިތައް އުނި ކޮށްލުމަށްފަހު އަސްލަށް އެއްވެސް ބަދަލެއް ގެނައުމަކާ ނުލައެވެ.\nއޮޕް - އެޑް އުމަރު ނަސީރު\nތެޔޮ ހޯދަން ރާއްޖެ ކުރާ ދަތުރަށް އޮތީ ކުރިޔަށް!\nލޮކްޑައުން ނޫން ދެން އޮތް ވިސްނުމަކީ ކޮބައިތޯ؟\nއުނދަގޫ ހާލަތުގައި ޓޫރިޒަމް މާކެޓް ކުރެވިދާނެ ގޮތްތައް


ކެވިފައި ނުވަތަ ބޮވިފައި ހުންނަ ސިޙުރަށް ކުރެވިދާނެ ފަރުވާ - Healing Through Ruqya\nކެވިފައި ނުވަތަ ބޮވިފައި ހުންނަ ސިޙުރަށް ކުރެވިދާނެ ފަރުވާ\nOctober 22, 2015 October 25, 2015 ޢަލީ އާސިރު\t0 Comments\tބޮވިފައި, ކެވިފައި, ފަރުވާ, ސިޙުރުކެވުން\nސިޙުރު ގެ ވާހަކަ އިންސާނުންނަށް އިންޒާރުކުރެއްވި ﷲ ޞުބުޙާނަހޫ ވަތަޢާލާއަށް ޙަމްދުހުއްޓެވެ. އަދި އެކަމަށް އޮތް ފަރުވާ ބަޔާންކޮށްދެއްވި މާތް ނަބިއްޔާއަށް ޞަލަވާތާ ސަލާމްހުއްޓެވެ. އެއަށްފަހު ދަންނައެވެ! ސިޙުރު ހެދުމުގައި ސިހުރުވެރރީން ތަފާތު ގިނަ ގޮތްތަކެއް ދަސްކޮށް މީސްތަކުންނަށް އެކަމުގެ ވޭން ތަޙައްމަލު ކުރުމަށް މަގުފަހި ކުރުވައެވެ. މިގޮތުން ސިހުރު ޖައްސަން ބޭނުންވާ މީހުންގެ އިސްތަށި ނަގައިގެން އެއަށް ގޮށްޖަހައިގެން ފުމުމާއި، ކަނަޑަށް ތަފާތު ވައްތަރުގެ އެއްޗެހި ފެއްތުމާއި، ތަންތާގައި އެއްޗެހި ވަޅުލުމާއި، މީހުންނަށް ސިޙުރު ހަދާފަ ކާންދިނުން ފަދަ އެތައް ޢަމަލެއް ކުރެއެވެ. ނަމަވެސް ސިހުރުވެރިޔާ ކޮންެމެ އެއްޗެއް ގެނައި ކަމުގައިވިޔަސް ކާމިޔާބު ނުވާނެކަން ﷲ ވަނީ އަންގަވާފައެވެ.” وَلَا يُفْلِحُ السَّاحِرُ حَيْثُ أَتَىٰ “﴿ سورة طه٦٩﴾ މާނައީ ” އަދި ސިޙުރުވެރރިޔަކު ކޮންމެ އެއްޗެއް ގެނައިކަމުގައިވިޔަސް، އޭނާއަކަށް ކާމިޔާބެއް ނުވާނެތެވެ”. މިގޮތުން މިފަހަރު މި ބަލާލަނީ ކާންދީފައި ހުންނަ ސިޙުރު ބާތިލް ކުރާނެ ގޮތަކަށެވެ .\nއާންމު ގޮތެއްގައި ސިޙުރުވެރީން ސިހުރު ހަދާ އިރު، ސިޙުރު ޖައްސަން ބޭނުންވާ މީހާއަށް އެއްޗެއް ކާންދީގެން ސިހުރު ހެދުމަށް އިސްކަންދެއެވެ. ސަބަބަކީ މިގޮތަށް ކަންތައް ކުރުމުން ސިޙުރުގެ އަސަރުތައް ހަށިގަނޑަށް ވާސިލްވާ ބާރުމިން ހަލުވިވެ، އެ ސިހުރަކާއި ހަވާލުވެގެން ތިބޭ ޖިންނީންނަށް، ބަލި މީހާގެ ހަށިގަނޑު ތެރެއަށް ވަނުމަށް ވަރަށް ބޮޑުތަން ފަސޭހަވާތީއެވެ. މިފަދައިން ސިހުރު ހަދާފައިވާ އެއްޗެއް ކެވިއްޖެނަމަ އާންމުކޮށް މޭނުބައިކޮށް، ހޮޑުލެވުމާއި އެކު ބަނޑަން އުނދަގޫވުމާއި ބަނޑު ފުއްޕުން ހިމެނެއެވެ. ހަމަ އެހެންމެ ކާން އުނދަގޫވުމާއި ބަނޑު އަބަދުވެސް ފުރިފައި ހުންނަ ކަމުގެ އިޙްސާސް ކުރެވުމަކީ ވެސް މިކަމުގެ ޢަލާމާތެކެވެ. ތިރީގައި، އަޅުގަނޑު މި ގެނެސްދެނީ މިފަދައިން އެއްޗެއް ކާންދީގެން ހަދާ ސިޙުރު ހަށިގަނޑުން ނެރުމަށްޓަކައި ކުރެވިދާނެ ރުޤްޔާއެކެވެ. ކޮންމެ ކަމަކަށް ހަދާފައިވާ ސިޙުރެއްނަމަވެސް މި ރުޤުޔާގެ ސަބަބުން ﷲ ގެ ވާގިފުޅާއެކު ކެވިފައިވާ ސިޙުރުތައް ނިކުންނާނެއެވެ .\nމިއާޔަތްތައް 1ލީޓަރުގެ ރޯކިރު (ފުލް ކްރީމް މިލްކް) ގެތެރެއަށް 125 އެމްއެލްގެ ޒައިތޫނި ތެޔޮ އެއްކޮށްލުމަށް ފަހު ކިޔަވާށެވެ. އަދި އެއަށްފަހު އެއްކޮށް އެބޮއެ ހުސްކޮށްލާށެވެ. އިރާދަަކުރެއްވިއްޔާ ކެވިފައި ހުންނަ ސިހުރުގެ އަސަރުތައް ހޮޑާއި އެކު ބޭރުވެދާނެއެވެ .\nوَاتَّبَعُوا مَا تَتْلُو الشَّيَاطِينُ عَلَىٰ مُلْكِ سُلَيْمَانَ ۖ وَمَا كَفَرَ سُلَيْمَانُ وَلَـٰكِنَّ الشَّيَاطِينَ كَفَرُوا يُعَلِّمُونَ النَّاسَ السِّحْرَ وَمَا أُنزِلَ عَلَى الْمَلَكَيْنِ بِبَابِلَ هَارُوتَ وَمَارُوتَ ۚ وَمَا يُعَلِّمَانِ مِنْ أَحَدٍ حَتَّىٰ يَقُولَا إِنَّمَا نَحْنُ فِتْنَةٌ فَلَا تَكْفُرْ ۖ فَيَتَعَلَّمُونَ مِنْهُمَا مَا يُفَرِّقُونَ بِهِ بَيْنَ الْمَرْءِ وَزَوْجِهِ ۚ وَمَا هُم بِضَارِّينَ بِهِ مِنْ أَحَدٍ إِلَّا بِإِذْنِ اللَّـهِ ۚ وَيَتَعَلَّمُونَ مَا يَضُرُّهُمْ وَلَا يَنفَعُهُمْ ۚ وَلَقَدْ عَلِمُوا لَمَنِ اشْتَرَاهُ مَا لَهُ فِي الْآخِرَةِ مِنْ خَلَاقٍ ۚ وَلَبِئْسَ مَا شَرَوْا بِهِ أَنفُسَهُمْ ۚ لَوْ كَانُوا يَعْلَمُونَ﴿١٠٢﴾(سورة البقرة 102 )7ފަހަރު\nاللَّـهُ نُورُ السَّمَاوَاتِ وَالْأَرْضِ ۚ مَثَلُ نُورِهِ كَمِشْكَاةٍ فِيهَا مِصْبَاحٌ ۖ الْمِصْبَاحُ فِي زُجَاجَةٍ ۖ الزُّجَاجَةُ كَأَنَّهَا كَوْكَبٌ دُرِّيٌّ يُوقَدُ مِن شَجَرَةٍ مُّبَارَكَةٍ زَيْتُونَةٍ لَّا شَرْقِيَّةٍ وَلَا غَرْبِيَّةٍ يَكَادُ زَيْتُهَا يُضِيءُ وَلَوْ لَمْ تَمْسَسْهُ نَارٌ ۚ نُّورٌ عَلَىٰ نُورٍ ۗ يَهْدِي اللَّـهُ لِنُورِهِ مَن يَشَاءُ ۚ وَيَضْرِبُ اللَّـهُ الْأَمْثَالَ لِلنَّاسِ ۗ وَاللَّـهُ بِكُلِّ شَيْءٍ عَلِيمٌ﴿٣٥﴾(سورة النور 35 )7ފަހަރު\nނަމެވެސް އިސްތިރި/ ލޯބި ޖައްސަން ހަދާފައިވާ ސިހުރެއްނަމަ ބަޤަރާ ސޫރަތުގެ 102 އާޔަތުގެ ބަދަލުގައި ކިޔަވާނީ ތަޤާބުން ސޫރަތުގެ 14-16 ވަނަ އާޔަތާ ހަމައަށް7ފަހަރުއެވެ. އެއަށްފަހު ހަމަ ނޫރު ސޫރަތުގެ 35 ވަނަ އާޔަތް7ފަހަރު ކިޔަވާނީއެވެ. ތަޤާބުން ސޫރަތުގެ 14-16 ވަނަ އާޔަތަށް ތިރީގައި އެވަނީއެވެ.\nيَا أَيُّهَا الَّذِينَ آمَنُوا إِنَّ مِنْ أَزْوَاجِكُمْ وَأَوْلَادِكُمْ عَدُوًّا لَّكُمْ فَاحْذَرُوهُمْ ۚ وَإِن تَعْفُوا وَتَصْفَحُوا وَتَغْفِرُوا فَإِنَّ اللَّـهَ غَفُورٌ رَّحِيمٌ ﴿١٤﴾ إِنَّمَا أَمْوَالُكُمْ وَأَوْلَادُكُمْ فِتْنَةٌ ۚ وَاللَّـهُ عِندَهُ أَجْرٌ عَظِيمٌ ﴿١٥﴾ فَاتَّقُوا اللَّـهَ مَا اسْتَطَعْتُمْ وَاسْمَعُوا وَأَطِيعُوا وَأَنفِقُوا خَيْرًا لِّأَنفُسِكُمْ ۗ وَمَن يُوقَ شُحَّ نَفْسِهِ فَأُولَـٰئِكَ هُمُ الْمُفْلِحُونَ ﴿١٦﴾\nމިގޮތަށް2ދުވަސް ވަންދެން އަމަލު ކުރާށެވެ. މިގޮތަށް ޢަމަލުކުރުމުންވެސް ކެވިފައިވާ ސިޙުރު ބާތިލް ނުވެއްޖެނަމަ ތިރީގައިވާ ގޮތަށް ޢަމަލު ކުރާށެވެ.\n4 ތަށި ފެން ކެއްކުމަށްފަހު ސަނާމުކީ ފަތް މުށެއް ފެން އެތިތެރެއަށް އަޅާ މަޑު މުށި ކުލައެއް އަރަންދެން ކައްކާލާށެވެ. އެއަށްފަހު ފަތްތައް ނަގާ ފެންގަނޑު ފުރާނާލާށެވެ. އަދި ހިހޫ ވަންދެން ބަހައްޓާށެވެ. ހިހޫވުމުން ތިރީގައިވާ އާޔަތްތައް އެފެނަށް ކިޔަވާށެވެ\nوَأَوْحَيْنَا إِلَىٰ مُوسَىٰ أَنْ أَلْقِ عَصَاكَ ۖ فَإِذَا هِيَ تَلْقَفُ مَا يَأْفِكُونَ ﴿١١٧﴾ فَوَقَعَ الْحَقُّ وَبَطَلَ مَا كَانُوا يَعْمَلُونَ ﴿١١٨﴾ فَغُلِبُوا هُنَالِكَ وَانْقَلَبُوا صَاغِرِينَ ﴿١١٩﴾وَأُلْقِيَ السَّحَرَةُ سَاجِدِينَ ﴿١٢٠﴾ قَالُوا آمَنَّا بِرَبِّ الْعَالَمِينَ ﴿١٢١﴾ رَبِّ مُوسَىٰ وَهَارُونَ ﴿١٢٢﴾ (سورة الأعراف 117-122)7ފަހަރު\nفَلَمَّا أَلْقَوْا قَالَ مُوسَىٰ مَا جِئْتُمْ بِهِ السِّحْرُ ۖ إِنَّ اللَّـهَ سَيُبْطِلُهُ ۖ إِنَّ اللَّـهَ لَا يُصْلِحُ عَمَلَ الْمُفْسِدِينَ ﴿٨١﴾ وَيُحِقُّ اللَّـهُ الْحَقَّ بِكَلِمَاتِهِ وَلَوْ كَرِهَ الْمُجْرِمُونَ﴿٨٢﴾ (سورة يونس 81-82 )7ފަހަރު\nوَأَلْقِ مَا فِي يَمِينِكَ تَلْقَفْ مَا صَنَعُوا ۖ إِنَّمَا صَنَعُوا كَيْدُ سَاحِرٍ ۖ وَلَا يُفْلِحُ السَّاحِرُ حَيْثُ أَتَىٰ ﴿٦٩﴾ (سورة طه 79 )\nقَالَ فَاخْرُجْ مِنْهَا فَإِنَّكَ رَجِيمٌ ﴿٣٤﴾ (سورة الحجر 34 )7ފަހަރު\nދެން އެފެން އެއްކޮށް ބަލި މީހާއަށް ބޯންދޭށެވެ. ފަހަރެއްގައި ހޮޑުލަވާގޮތް ވެދާނެއެވެ. އެހެންކަމަށް ވާނަމަ ނުހިފާއްޓާ ހޮޑު ލާށެވެ. ހަމައެހެންމެ ގަދަޔަށް ފާޚާނާއަށް ދެވޭ ގޮތްވާނެއެވެ. ނަމަވެސް ހާސް ނުވާށެވެ. ބަނޑުހުސްވުމުން އެކަން ހުއްޓޭނެއެވެ. މިގޮތަށް ތަކުރާރުކޮށް2ދުވަހު އަމަލު ކުރާށެވެ. މި2ދުވަހު ފަސޭހައިން ހަޖަމްވާ ކަހަލަ އެއްޗެހި ކާށެވެ. މަސް ފަދަ އެއްޗެހި ބޭނުން ނުކޮށް ލުއި ކެއުން ކާށެވެ. އިރާދަކުރެއްވިއްޔާ ކެވިފައި ހުރި ހުރިހާ ސިހުރެއް ނިކުންނާނެއެވެ.\nމަތީގައިވާ ފަރުވާތައް ކުރުމަށް ފަހުވެސް ބަނޑުގައިވާ ސިޙުރުގެ އަސަރުތައް ނުކެނޑޭނަމަ ނުވަތަ ބަނޑުތެރެއަށްވާ އުނދަގޫތައް ނުކެނޑޭނަމަ މި ބަޔާންކުރާ ފަރުވާ ކުރިއަށް ގެންދާށެވެ. 450 އެމްއެލް ގެ އެޕްލްސައިޑާ ވިނިގަރ ފުޅިއަކަށް ތިރީގައިވާ އާޔަތް ތައް ކިޔަވާށެވެ.\nوَأَوْحَيْنَا إِلَىٰ مُوسَىٰ أَنْ أَلْقِ عَصَاكَ ۖ فَإِذَا هِيَ تَلْقَفُ مَا يَأْفِكُونَ ﴿١١٧﴾ فَوَقَعَ الْحَقُّ وَبَطَلَ مَا كَانُوا يَعْمَلُونَ ﴿١١٨﴾ فَغُلِبُوا هُنَالِكَ وَانْقَلَبُوا صَاغِرِينَ ﴿١١٩﴾وَأُلْقِيَ السَّحَرَةُ سَاجِدِينَ ﴿١٢٠﴾ قَالُوا آمَنَّا بِرَبِّ الْعَالَمِينَ ﴿١٢١﴾ رَبِّ مُوسَىٰ وَهَارُونَ ﴿١٢٢﴾ (سورة الأعراف 117-122 )7ފަހަރު\nفَلَمَّا أَلْقَوْا قَالَ مُوسَىٰ مَا جِئْتُمْ بِهِ السِّحْرُ ۖ إِنَّ اللَّـهَ سَيُبْطِلُهُ ۖ إِنَّ اللَّـهَ لَا يُصْلِحُ عَمَلَ الْمُفْسِدِينَ ﴿٨١﴾ وَيُحِقُّ اللَّـهُ الْحَقَّ بِكَلِمَاتِهِ وَلَوْ كَرِهَ الْمُجْرِمُونَ﴿٨٢﴾ (سورة يونس 81-82)7ފަހަރު\nوَأَلْقِ مَا فِي يَمِينِكَ تَلْقَفْ مَا صَنَعُوا ۖ إِنَّمَا صَنَعُوا كَيْدُ سَاحِرٍ ۖ وَلَا يُفْلِحُ السَّاحِرُ حَيْثُ أَتَىٰ ﴿٦٩﴾ (سورة طه 79)7ފަހަރު\nيَا أَيُّهَا النَّاسُ قَدْ جَاءَتْكُم مَّوْعِظَةٌ مِّن رَّبِّكُمْ وَشِفَاءٌ لِّمَا فِي الصُّدُورِ وَهُدًى وَرَحْمَةٌ لِّلْمُؤْمِنِينَ ﴿٥٧﴾ (سورة يونس57 (\nوَنُنَزِّلُ مِنَ الْقُرْآنِ مَا هُوَ شِفَاءٌ وَرَحْمَةٌ لِّلْمُؤْمِنِينَ ۙ وَلَا يَزِيدُ الظَّالِمِينَ إِلَّا خَسَارًا ﴿٨٢﴾) سورة الإسراء (82\nކިޔަވާފައިވާ ވިނިގާގެ ކުޑަ ސަމްސަލެއް އާދައިގެ ފެންތައްޓަކަށް އެއްކޮށްލުމަށް ފަހު ކޮންމެ ދުވަހަކު ހެނދުނު ހުސްބަނޑާ ހުރެ އެފެން ބޯށެވެ. އުނދަގޫތައް ކެނޑެންދެން ކުރިއަށް ގެންދާށެވެ.\nހަމައެހެންމެ 500 ގްރާމް މާމުއި ތެރެއަށް (އައްޝިފާ ބްރޭންޑްގެ މާމުއި މިފަދަ ކަންކަމުގައި ބޭނުންކުރުމަށް ކޮލިޓީ ރަނގަޅުކަން ފާހަގަކުރެވިފައި ވެއެވެ) 30-40 ގްރާމް މުގުރި ކަޅުދިރި އެއްކުރާށެވެ. އެއަށްފަހު ކަޅުދިރިއާއި މާމުއި އެއްކުރަމުން ސިޙުރު ބާތިލް ގެ އާއްމު ރުޤްޔާ އާއި ބުތޫން ގެ އާޔަތްތައް ކިޔަވާށެވެ. ކިޔަވާއިރު މާމުއި ފުޅި އަނގަޔާ ކައިރިކޮށްގެން ކިޔަވާށެވެ. ކިޔަވާފައިހުރި މާމުއިން ހެނދުނު ހުސްބަނޑާ ސަމްސަލެއް އަދި ރޭގަނޑު ނިދުމުގެ ކުރީން ސަމްސަލެއް ބޯލާށެވެ.\nމީގެ އިތުރުން ކުރިން ބަޔާން ކުރެވުނެ އާޔަތްތައް5ލީޓަރުގެ ފެން ފުޅިއަކަށް ކިޔަވަިގެން ދުވާލަކު3އިރު ބޯށެވެ. މިގޮތަށް މަދުވެގެން 40 ދުވަސް ވަންދެން ކުރިއަށް ގެންދާށެވެ. އިންޝާ ﷲ ބަނޑުތެރެއަށް ވާ ހުރިހައި އުނދަގުލެއް ފިލާގޮސް ސިޙުރުގެ އަސަރު ކެނޑިގެން ދާނެއެވެ.\nﷲ އަޅަމެންނަށް ޖެހިފައިވާ ރޫޙާނީ ބަލިތަކުންނާއި މާއްދީ ބަލިތަކުން ސަލާމަތްކުރައްވާ ދުޅަހެޔޮކަންމަތީ ލަހައްޓަވާށިއެވެ. އާމީން!\nނޯޓް: އާޔަތްތައްކިޔެވުމުގައިވަކިއަދަދެއްނެތެވެ.ބޭނުންއަދަދަކަށްކިޔެވިދާނެއެވެ. އެހެންނަމަވެސް އޮނަހިރި އަދަދަކަށް ކިޔެވުން އެދެވިގެންވެއެވެ. މިގޮތުން ކޮންމެ އާޔަތެއް3ފަހަރު،7ފަހަރުނުވަތަ 21 ފަހަރުވެސްކިޔެވިދާނެއެވެ. އެހެނީ ﷲ ޞުބުޙާނަހޫ ވަތަޢާލާ އޮނަހިރި އަދަދުތަކައް ލޯބިކުރައްވަތެެވެ.\nމިލިޔުމަކީ ކުރިން އަޅުގަނޑު މައިތިރި.ކޮމް އަށް ލިޔެފައިވައި ލިޔުމަށް އިތުރު ބަދަލެއް ގެނައުމަށް ފަހު އެކުލަވާލާފައިވާ ލިޔުމެކެވެ.\n1 file(s) 500.29 KB\n← ހައިޟުނުވެ ގިނަ ދުވަސްވާނަމަ ކުރެވިދާނެ ރުޤްޔާ\nކައިވެނި ކުރުމަށް ހުރަސްއަޅާ ސިޙުރަށް ކުރެވިދާނެ ފަރުވާ →\nއެއްވެސް ކަމަކާއިނުލާ އާދަޔާ ޚިލާފަށް ކުޑަދަރިފުޅު ރުޅިއައުން\nOctober 27, 2015 November 22, 2015 އަބޫ ޢާލިމާ\t10\nސުންނަތުގެ އަލީގައި ޙިޖާމާ (3ވަނަ ބައި )\nMarch 16, 2016 August 19, 2016 ޢަލީ އާސިރު\t0\nސިޙުރުގެ ސަބަބުން މައިން ބަފައިންނަށް ނުކިޔަމަންތެރި ވާނަމަ\nOctober 21, 2015 November 22, 2015 ޢަލީ އާސިރު\t0


ގޯއްޗަށް އެދި ހުށައެޅުމުގެ ފުރުޞަތު ހުޅުވާލައިފި — Ihavandhoo.com\nގޯއްޗަށް އެދި ހުށައެޅުމުގެ ފުރުޞަތު ހުޅުވާލައިފި\n10 ފެބުރުއަރީ 20130ޢަބުދުﷲ ޙަމީދު\nއިހަވަންދޫގެ ބިމުން ގޯއްޗަށްއެދޭ ފަރާތްތަކަށް މާދަމާން ފެށިގެން ގޯއްޗަށްއެދޭ ފޯމު ދޫކުރާގޮތަށް އިހަވަންދޫ ކައުންސިލުން ހަމަޖައްސައިފިއެވެ. ކައުންސިލް އިދާރާއިން އެދިލައްވާފައިވަނީ ގޯއްޗަށް އެދި ކުރިމަތިލެވޭނެ މީހުންގައި ހުންނަންޖެހޭ ޝަރުތު ފުރިހަމަވާ ފަރާތްތަކުން ގޯއްޗަށްއެދޭ ފޯމު ފުރުއްވައި އަންނަ މާރޗް މަހުގެ 10 ވާ އާދިއްތަ ދުވަހުގެ 14:30ގެ ކުރިން އެއިދާރާއަށް ހުށައެޅުމަށެވެ.\nކައުންސިލް އިދާރާއިން މިއަދު ނެރުނު އިޢުލާނުގައިވާ ގޮތުގައި ގޯއްޗަށް އެދޭ ފޯމް ލިބޭނީ، ގޯއްޗަށް އެދޭމީހާ ނުވަތަ އޭނާގެ ބަދަލުގައި ފޮނުއްވާ މީހަކު އެއިދާރާއަށް ދުރުވުމުން ކަމަށެވެ. އަދި ބަދަލުގައި މީހަކު ފޮނުއްވާނަމަ ފޯމާ ހަވާލުވުމަށް ފޮނުވާމީހާގެ ނަމާއި، އެޑްރެސް، އަދި ދިވެހި ރައްޔިތެއްކަން އަންގައިދޭ ކާޑް ނަންބަރު އެނގޭނޭ ފަދަ ސިޓީއެއް ފޮނުއްވުމަށްވެސް އެއިޢުލާނުގައި ވެއެވެ. އަދި ގޯއްޗަށް އެދޭ ފޯމު ދޫކުރުން ބަންދުނޫން ކޮންމެ ދުވަހެއްގެ ހެނދުނު 10:00 ން 12:00 އަށް އޮންނަ އިރު، ފޯމު ބަލައިގަތުމަށް ހަމަޖެހިފައިވަނީ ރަސްމީ ބަންދުނޫން ދުވަސްތަކުގެ މެންދުރުފަހު 1:30 ން 2:30 އަށެވެ.\nކައުންސިލް އިދާރާއިން ހާމަކޮށްފައިވާ ގޮތުގައި މިފަހަރު ގޯތި ދޫކުރުމަށް ހަމަޖެހިފައިވަނީ ރަށުގެ ނޫރާނީ މަގުގެ ހުލަނގު ދެކުނުން (ބޮޑުމަގުގެ ދެކުނު) އޮންނަ ސަރަހައްދުންނެވެ. އެއީ ކައުންސިލުން އިމާރާތްކުރުމަށް ހަމަޖެހިފައިވާ ޕުރީސުކޫލުގެ ބިމުގެ ކުރިމަތިން އޮންނަ ވަލުތެރޭގެ ސަރަހައްދެވެ. މިފަހަރު ދޫކުރުމަށް ހަމަޖައްސާފައި ވަނީ 60 ގޯއްޗެވެ. މިފަހަރުވެސް ދޫކުރުމަށް ހަމަޖެހިފައިވަނީ އެންމެ ފަހުން އިހަވަންދޫން ގޯތި ދޫކޮށްފައިވާ ބޮޑުމިން ކަމަށްވާ 1600 އަކަފޫޓުގެ ގޯއްޗެވެ.


loan dhahkan banktakun dhey muhdhathu ithuru kuran jehey: champa afeef\nލޯނު ދައްކަން ބޭންކުތަކުންދޭ މުއްދަތު އިތުރު ކުރަންޖެހޭ: ޗަމްޕާ އަފީފް\nޗަމްޕާ ހުސެއިން އަފީފު.--އަވަސް ފޮޓޯ\nރާއްޖޭގެ ބޭންކްތަކުން ދޫކުރާ ލޯނު ދައްކަން މިހާރު ލިބޭ މުއްދަތު އިތުރު ކުރަން ޖެހިފައިވާ ކަމަށް ރާއްޖޭގެ އެންމެ ބޮޑު އެއް ވިޔަފާރިވެރިޔާ ޗަމްޕާ ހުސެއިން އަފީފް (ޗަމްޕާ އަފީފް) މިރޭ ވިދާޅުވެއްޖެ އެވެ.\nމަރުކަޒީ ބޭންކް، އެމްއެމްއޭ އިން އިންތިޒާމުކޮށްގެން ބޭއްވި މޯލްޑިވްސް ފައިނޭންޝަލް އެކްސްޕޯގައި ކުރިއަށް ގެންދިޔަ ޕެނަލް ޑިސްކަޝަންގައި ވާހަކަ ދައްކަވަމުން ރާއްޖޭގެ ޓޫރިޒަމްގެ އެއް ބާނީ ކަމަށްވާ އަފީފް ވިދާޅުވީ ބޭންކުތަކުން މިހާރު ލޯނު ދައްކަން ދޭ ލެންޑިން ޕީރިއަޑް އިތުރު ކުރަން ޖެހިފައިވާ ކަމަށެވެ.\n"ނަވާރަ ސަތޭކަ ހަތްދިޔަ ހަތަރެއްގައި ސްޓޭޓް ބޭންކް އޮފް އިންޑިޔާ ހުޅުވިއިރު ތިން އަހަރަށް، ހަތަރު އަހަރަށް ލޯނުދެނީ 21 ޕަސެންޓުގައި. އަޅުގަނޑުމެންނަށް ރަށެއް މި ލިބެނީ ފަސް އަހަރަށް. ދެން ނުދެއްކިގެން ކޮމްޕަރުންޑް ވެގެންގޮސް 39 ޕަސެންޓަށް އެބަ އިތުރުވޭ،" އަފީފު ވިދާޅުވި އެވެ.\nފައިނޭންސް ފޯރަމްގައި ބޭއްވި ޕެނަލް ޑިސްކަޝަން.--އަވަސް ފޮޓޯ\nއޭނާ ވިދާޅުވީ އޭރު ފަސް އަހަރަށް ރިސޯޓެެއް ކުއްޔަށް ދޫކުރިއިރު ވެސް ލޯނު ދައްކަން ޖެހެނީ ފަސް އަހަރު ކަމަށާއި،ނަމަވެސް މިހާރު ރިސޯޓެއް 99 އަހަރަށް ރަށެއް ލިބޭއިރުވެސް މުއްދަތު ބަދަލު ނުވާ ކަމަށެވެ. އެހެންކަމުން މިއީ ސަރުކާރުން ވިސްނަން ޖެހޭ ކަމެއްކަން އޭނާ ފާހަގަ ކުރެއްވި އެވެ.\n"މިހާރުވެސް ބޭންކް އޮފް މޯލްޑިވްސް ނޫނީ މި ލިބެނީ އެގޮތަށް. ގްރޭސްޕީރިއަޑް މިލިބެނީ އެއް އަހަރު. އަޅުގަނޑަށް ހީވަނީ އެއަށް ބަދަލެއް ގެނެސްފިއްޔާ ވަރަށް ރަނގަޅުވާނެ. އޭރުން ރިސޯޓު ޕްރޮޖެކްޓަކަށްވިއަސް ވިޔަފާރިއަކަށްވިޔަސް އޭގެ ފައިދާ ކުރާނެ،" އަފީފު ވިދާޅުވި އެވެ.\n"ލޯނު ދެއްކުމަށް ލިބޭ މުއްދަތު 10 އަހަރު ވަރަށް އިތުރު ކޮށްލައިފިނަމަ ވަރަށް ބޮޑު ފަސޭހައެއް ލިބިގެންދާނެ."\nރާއްޖޭގެ ސްޓޮކް އެކްސްޗޭޖުގައި އިންވެސްޓްކުރުމަށް ހުރި ދަތިތަކާ ބެހޭ ގޮތުން ޗަމްޕާ އަފީފް ވިދާޅުވީ ސްޓޮކް އެކްސްޗޭޖަށް ދާން ބޭނުންވިނަމަވެސް ކުރިން ކަންދިމާވި ގޮތުން އުންމީދު ގެއްލިފައިވާ ކަމަށެވެ.\n"އެންމެ ފުރަތަމަ ސްޓޮކް އެކްސްޗޭންޖު ފެއްޓިއިރު އޭގައި އެބަޖެހޭ ލިޔަން އަޅުގަނޑުމެން އުޅޭ ޕާޓީވެސް. އެހާ ހިސާބުން އުންމީދު ކެނޑިގެން ދިޔައީ.އެހެމްވެ މިހާރު މުޅިން އާ ގޮތަކަށް ސްޓޮކް އެކްސްޗޭންޖު ދައްކައިގެން އެކަމަށް އެންކަރޭޖު ކުރަން މި ޖެހޭނީ،" އަފީފު ވިދާޅުވި އެވެ.\nއެމްއެމްއޭ ޓޫރިޒަމް ޗަމްޕާ ހުސައިން އަފީފް\nޓޫރިޒަމް ރަނގަޅުވެ، ދިވެހިން އުފާ ވާނެ: އަފީފު


Fonadhoo aa gamah araa feybun manaa koffi\nލ. ފޮނަދޫ: އެރަށަށް އަރާ ފޭބުން ވަނީ މަނާކޮށްފައި -- ފޮޓޯ: އަލީ އިވާޝް\nހައްދުންމަތީ ފޮނަދޫ އާއި ގަމަށް އަރާ ފޭބުން ހެލްތް ޕްރޮޓެކްޝަން އެޖެންސީ (އެޗްޕީއޭ) އިން މަނާކޮށްފި އެވެ.\nއެ ދެ ރަށައް އަރާ ފޭބުން މަނާކުރީ ކޮވިޑް-19ގެ ކޭސްތަކެއް ފެނުމާއި ގުޅިގެންނެވެ. ފޮނަދޫއިން ހަތަރު މީހަކު ވަނީ ޕޮޒިޓިވްވެފައެވެ. ޕޮޒިޓިވްވެފައިވަނީ ގއ. ދެއްވަދޫއިން އެ ފޮނަދޫއަށް ދިޔަ ބައެކެވެ. އެމީހުން އެރަށައް ގޮސްފައިވަނީ މިދިޔަ މަހުގެ 27 ވަނަ ދުވަހު އެވެ.\nދެއްވަދޫގައި ކޮވިޑް-19 އަށް ޕޮޒިޓިވްވެފައިވާ 10 މީހަކު އެބަތިއްބެވެ. އެ ރަށުން ފުރަތަމަ ޕޮޒިޓިވްވެފައިވަނީ ހޯމްކަރަންޓީންގައި ހުރި މީހެއް ކަމަށެވެ. އޭނާ ކޮވިޑަށް ޕޮޒިޓިވްކަން އެނގުނީ މިދިޔަ މަހުގެ 24 ވަނަ ދުވަހުއެވެ. ނަމަވެސް ރަށައް ބަލި ފެތުރެން ދިމާވީ އެމީހާ ހޯމް ކަރަންޓީންގެ މުއްދަތަށްފަހު ސާމްޕަލް ނަގާ ނަތީޖާ ލިބުމުގެ ކުރިން ގޯސް މައުލޫމާތެއް ފޯރުކޮށްދެވި ކަރަންޓީނުން ވީއްލުމުގެ ސަބަބުން ކަމަށް އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވިއެވެ.\nއޭގެ ފަހުން ހަތަރު މަހުގެ ކުޑަކުއްޖަކު ވަނީ އެ ބައްޔަށް ޕޮޒިޓިވްވެފައެވެ. އަދި އެކުއްޖާއާ ޑައިރެކްޓްކޮންޓެކްވި އިތުރު މީހަކު މި މަހުގެ ހަވަނަ ދުވަހު ޕޮޒިޓިވްވިއެވެ. އެ ފަހުން އިތުރު ހަ މީހަކު ވަނީ ބައްޔަށް ޕޮޒިޓިވްވެފައެވެ. އެރަށްވެސް އޮތީ އެޗްޕީއޭގެ މޮނިޓަރިންގައެވެ.\nލ. ގަން ދެއްވަދޫ އެޗްޕީއޭ + ފޮނަދޫ މިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19


"ވޯލްޑްސް ލީޑިންގ ޑެސްޓިނޭޝަން އެވޯޑް" ފުރަތަމަ ފަހަރަށް ރާއްޖެއަށް! - Sandhaanu\n“ވޯލްޑްސް ލީޑިންގ ޑެސްޓިނޭޝަން އެވޯޑް” ފުރަތަމަ ފަހަރަށް ރާއްޖެއަށް!\nވޯލްޑް ޓްރެވަލް އެވޯޑްސް އިން ދޭ ޝަރަފުވެރި އެވޯޑެއް ކަމުގައިވާ “ވޯލްޑްސް ލީޑިން ޑެސްޓިނޭޝަން އެވޯޑް” ފުރަތަމަ ފަހަރަށް ދިވެހި ރާއްޖެއަށް ލިބިއްޖެއެވެ.\nރާއްޖެއަށް މި އެވޯޑް ލިބިފައިވަނީ ދުނިޔޭގެ ބޮޑެތި އަދި މަޝްހޫރު ގިނަ ޤައުމުތަކަކާ ވާދަކޮށްގެންނެވެ. މިގޮތުން މި އެވޯޑަށް 22 ޤައުމެއް ވާދަކުރިއިރު، އޭގެ ތެރޭގައި މެލޭޝިޔާ، ސްޕެއިން މޮރޭޝިޔަސް ފަދަ ބޮޑެތި ޤައުމުތައް ހިމެނެއެވެ.\nމިއެވޯޑް ރާއްޖެއަށް ލިބުނުކަން ރޭވަނީ އިޢުލާން ކޮށްފައެވެ. އެކަން އިޢުލާން ކުރީ ހުކުރު ދުވަހުގެރޭ ވާޗުއަލްކޮށް ބޭއްވި ވޯލްޑް ޓްރޭވަލް އެވޯޑްސްގެ ގްރޭންޑް ފިނާލޭ ގައެވެ.\nމިކާމިޔާބީއާއި ގުޅިގެން ޓޫރިޒަމް މިނިސްޓަރ ޑރ. ﷲޢަބްދު މައުސޫމް ވަނީ ރައީސުލް ޖުމްހޫރިއްޔާ އިބްރާހިމް މުޙައްމަދު ޞާލިޙަށް މަރުހަބާ ދަންނަވައިފައެވެ. އެމަނިކުފާނު ކުރެއްވި ޓްވީޓެއްގައި ރައީސް ޞޯލިހުގެ އިތުރުން، ޓްރޭވަލް އެންޑް ޓޫރިޒަމް ޕާޓްނަރުންނަށާއި، މިދާއިރާގެ ހުރިހާ މުވައްޒަފުންނަށާއި، އެމްއެމްޕީއާރްސީ އަދި ގުޅުންހުރި އިދާރާތަކާއި، އަދި އެންމެހާ ދިވެހިންނަށް މަރުޙަބާ ދަންނަވާފައި ވެއެވެ.\nމިއަހަރުގެ ވޯލްޑް ޓްރޭވަލް އެވޯޑްސްގެ ޖުމްލަ 40 ކެޓަގެރީއަކުން ރާއްޖެ ނޮމިނޭޓް ވީއިރު، ގްރޭންޑް ފިނާލޭގައި ޑެސްޓިނޭޝަން ކެޓެގަރީގެ 8 ކެޓަގެރީއަކުން ރާއްޖެ ވާދަ ކުރިއެވެ. މީގެ އިތުރުން އިތުރު 30 ކެޓަގެރީއަކުން ރާއްޖޭގެ ރިސޯޓްތަކާއި ހޮޓާތައް ނޮމިނޭޓް ވެފައި ވެއެވެ. މިގޮތުން އެވޯޑްތައް ލިބިފައިވަނީ:\n– ވޯލްޑްސް ލީޑިން ނިއު ރިސޯޓް 2020: އެމަރަލްޑް މޯލްޑިވްސް ރިސޯޓް އެންޑް ސްޕާ\n– ވޯލްޑްސް ލީޑިން ލަގްޒަރީ އައިލެންޑް ރިސޯޓް 2020: ދަ ސެެއިންޓް ރެޖިސް މޯލްޑިވްސް ވޮއްމުލި ރިސޯޓް\n– ވޯލްޑް ލީޑިން ލަގްޒަރީ އައިލެންޑް ވިލާސް 2020: ބަރޮސް މޯލްޑިވްސް\n– ވޯލްޑްސް ލީޑިން ހަނީމޫން ރިސޯޓް 2020: ޖޭއޭ މަނަފަރު\n– ވޯލްޑްސް ލީޑިން ވޯޓާ ވިލާ ރިސޯޓް 2020: ފޯ ސީޒަންސް ރިސޯޓް މޯލްޑިވްސް އެޓް ކުޑަ ހުރާ\n– ވޯލްޑްސް ލީޑިން ސީޕްލޭން އޮޕަރޭޓާ 2020: ޓްރާންސް މޯލްޑިވިއަން އެއާވޭސް\n– ވޯލްޑްސް ލީޑިން އެއާޕޯޓް ރިސޯޓް 2020: ހުޅުލެ އައިލެންޑް ހޮޓެލް\nރާއްޖެ އަށް މިލިބުނު ކާމިޔާބީއާއި ގުޅިގެން ވިޒިޓް މޯލްޑިވްސްގެ މެނޭޖިން ޑިރެކްޓަރު ޠައްޔިބު މުހައްމަދު ވަނީ ރާއްޖެ އަށް ވޯޓް ދެއްވި އެންމެހާ ފަރާތްތަކަށް ޝުކުރުއަދާކުރައްވާފަ އެވެ.\nއިބްރާހިމް މުއްތޮލިބު ނޮވެމްބަރ 28, 2020 At 2:10 ޕމ\nމަރުޙަބާ މޯލްޑިވްސް. ގައުމުގެ ރަންބިސް އަޅާ ކުކުޅު ރަނގަޅަށް ކާންދީ ފުރިހަމ ސިއްޙަތުގައި ބަލަހައްޓެވުމުގެ ނަތީޖާ ފެންނަމުން މިދަނީ. މަރުހަބާ މިނިސްޓަރު މައުސޫމު ސަރ.\nމުޙައްމަދު ޒާހިރު ނޮވެމްބަރ 30, 2020 At 6:03 ޕމ\nވަރަށް އުފާަވެއްޖެއެވެ. ދެން އަވަހަށް އިތުރު ތަންތަނަށް ޓުއަރިސްޓުން އައުމަށް ހުޅުވާދެއްވާށެވެ. ގިނަ ގެސްޓުހައުސްތައް މިހާރު އެވަނީ ބަނގުރޫޓުވެފައެވެ. ކައުންސިލްގައި ތިބި ބޭފުޅުންވެސް ސަރުކާރުގެ ސިޔާސަތަށް ބޯލަނބަންޖެހެއެވެ.


ތާރީޚް: 22 މޭ 2017 ނަންބަރު: KS-R/IUL/2017/16\nކަލާފާނު ސްކޫލް މާލެ\n1. ހަވާލުކުރެވޭ ތާވަލާ އެއްގޮތަށް ކުލާސްތަކަށް ހާޒިރުވެ ''ސްކީލް އޮފް ވޯކް'' ގައިވާ ގޮތަށް މަންހަޖުގައި ބަޔާންކުރެވިފައވާ ކަންތައްތައް ދަރިވަރުންނަށް ހާސިލްކޮށްދިނުން.\n3. ފެންވަރާއި ހުނަރުގެ ގޮތުން ތަފާތު ކުދިންނަށް އަމާޒުކޮށްގެން އުނގަންނައިދިނުން.\n4. ކިޔަވައި ދިނުމާއި ގުޅުންހުރި ފަހުގެ ހޯދުންތަކާއި ޓެކްނޮލޮޖީއަށް އަހުލުވެރިވުމާއި، އަމިއްލަ ތަރައްޤީއަށް މަސައްކަތްކުރުން.\nމަހަކު -/10،640 ރުފިޔާ\nމަހަކު -/10،320 ރުފިޔާ\nމަހަކު -/10،100 ރުފިޔާ\nމަހަކު -/9،910 ރުފިޔާ\nމަހަކު -/9،850 ރުފިޔާ\nމަހަކު -/9،360 ރުފިޔާ\nމަހަކު -/8،890 ރުފިޔާ\nކިޔަވައިދިނުމުގެ ރޮނގުން ނުވަތަ ކިޔަވައިދޭ މާއްދާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް7ގެ ސަނަދެއް ޙާޞިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން، އަދި ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން؛ ނުވަތަ\nމަހަކު -/8،440 ރުފިޔާ\nމަހަކު -/8،250 ރުފިޔާ\nމަހަކު -/7،840 ރުފިޔާ\nމަހަކު -/7،450 ރުފިޔާ\nމަހަކު -/7،070 ރުފިޔާ\n* މި މަޤާމަށް މީހަކު ހޮވުމަށް އިންޓަވިއުކުރުން އޮންނާނީ، 01 ޖޫން 2017 އާއި 07 ޖޫން 2017 އާ ދެމެދުގެ ތާރީޚެއްގައެވެ.\n* މި ވަޒީފާއަށް އެދިފައިވާ ޝަރުޠުހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ވަޒިފާއަށް ކުރިމަތިލާފައިވާ ފަރާތްތަކުގެ ތަޢުލީމީ ފެންވަރާއި، ތަޖުރިބާއަށާއި، މަސައްކަތަށް ބޭނުންވާ ހުނަރަށް ބެލުމަށްފަހު، ހިއުމަން ރިސޯސް މެނޭޖްމަންޓް އެންޑް ޑިވެލޮޕްމަންޓް ކޮމިޓީން ކަނޑައަޅާ ކްރައިޓީރިޔާއެއްގެދަށުން، ޝޯޓްލިސްޓް ކުރެވޭނެއެވެ. އަދި އިންޓަވިއުކުރެވޭނީ ޝޯޓްލިސްޓް ކުރެވޭއިރު ހޮވޭ ފަރާތްތަކާއެވެ.\nމި ވަޒީފާއަށް އެދި ހުށަހަޅަންޖެހޭ ތަކެތި ހުށައަޅާނީ، މި ސްކޫލުގެ އޮފީހަށެވެ. ފޯމާއި ތަކެތި ހުށަހެޅުމުގެ ސުންގަޑިއަކީ، 2017 މޭ 31 ވާ ބުދަ ދުވަހުގެ މެންދުރުފަހު 14.00 އެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާ އިންޓަރވިއު ކުރުމަށްފަހު އޭގެ ތެރެއިން އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް 3326607 ނަންބަރު ފޯނާއެވެ. ފެކްސް ނަންބަރަކީ، 3314457 އީ. މެއިލްކުރާނީ [email protected] އެވެ.\n26 ޝަޢުބާން 1438\n22 މޭ 2017\n23 މޭ 2017\nޕަބްލިޝްކުރި ތާރީޚު: 23 މޭ 2017\nސުންގަޑި: 31 މޭ 2017 1400